
Hyrje


«Periimus jam omnes, dum quisque sibi se tantum natum existimat.»

— Georgius Kastriotus ad Vladislaum Hungar. Reg.

Ex Kroja, Pridie Nonas Sextiles, MCCCXLIII.

(Barletius)




A. GJERGJ FISHTËS, O. F. M.

AUKTORIT T’«LAHUTËS S’MALCIIS»

E SAA SHKRIMEVE TJERA

N’PÊNG T’NNISIIS KOMJARE

KTO FLETË ATDHEDASHTNIJET

JA TRUËN ME MALLË

Shkruësi



* * *


Shqyptaar t’dashtun!




«… Sokrati nnoq Platonin, Platoni Arristotelin, Arristoteli Averroen; Cecili muër prejë Sulpicit, Lelij prejë Varronit, Hennij prejë Horacit, Seneka prejë Gjellit, Thesali prejë Galenit, Hermagora prejë Ciceronit, e Ciceroni vet muer prejë Salustit.»

— Emzot P. Bogdani, «Cuneus».



Due me thanë, se gjaa prejë vedit nuk qita n’kto pak rreshta, por veç shka mora uhaa prejë tjerësh.

Sido kjoftë ky liber, pelqeje, o vllaa atdhetaar, e maje si nji dhantii qi bûnnoj prejë loçkes s’zêmres t’atii qi t’ngiatëjeton e t’falet Shqyptarçe!

Gomsiqe – Gojani i poshter – n’Mirëditë,

Me 14. t’Kallnnorit, 1910

A. Shtjefni Konstantini Gjeçov,

prejë Urdhnit t’Vllazenve t’Vogjel t’Shqypniis




Shoqnija


Pjesë e parë

§ I.



«Masi nuk munn u quëka nieri as shtâsë as hyjnii, nevoja e shtyyn qi t’rreket e t’perpiqet per me lypun fatin e mirë t’jetës e argtimin e vet nner shokë.» (Aristoteli).

«Vetë natyra e shtyyn arrsyen e nierit, qi t’ketë t’mârrë e dhâna me shokë.» (Ciceroni.)

Shka âsht nieri?

«Asht nji nnertesë e shkatrruëme e lakuriq, qi paa nnîmë t’natyrës jet krah kput: nevojaar i nnîmës s’huëj.» (1.)

Nieri âsht nji t’kênun i morit, i tukejëm edhe i lânë nner krajata t’zeza n’mnnyrë t’nji shtâsës; e me e lânë vetun, bâhet gadi-gadi si shtâsa. — Me gjith ktê, munn t’bâhet i vjefshem, i fuqiishem, i madhnuëshem e i dijshem, i nnîmuëmun prejë krahit t’shoqit.

Shka âsht nieri n’t’leemt e vet?

Mûnn e mênnojmë si nji kafshë t’pa-arrsyeshme: leen cullak, i kalamênn, i pagojë, e gjith e zeza qi munn t’mênnohet n’t’leemt, leen me tê. Per ket arrsye aj gjinnet n’nevojë per gjith shkaf, gjithshkafja i mêngon; n’mos u gjetët kush me ja njitë doren n’kto mêngime e nevojë, aj do t’jese si nji cnuk, masi me folë s’din, e me lypë s’mûnnet. Praa vetë natyra e ngushton nierin qi t’ketë t’mârrë e dhâna me shokë.

A thue rrshita, a mos gabova?

Nà dijm, se nieri qi trajtohet prejë dashtmimit t’Pêrennîis âsht i arrsyeshem! Po! ksajë s’vertetës edhè une i vêhem; persè, lêne vetun at foshnje qi leu tashti, mos u perkujdes per tê mos ja veshtrò vajin, e do t’shofish se ajo arrsye qi leu me tê, kaa per t’metë e errme e per t’u shue kaa me tê. – Nysh, i duhet nji msuës qi t’a mkâme e t’ja shfilloje mênnen e shisen.

Kush munnet me mrrîi me ja vûu per fije veshtrimin, e me i msue permajtat e mêndimit, t’folunit, etr. ?

T’siëllet ke t’siëllet nieri i ngratë, paa shokë nuk munnet me pasë t’gjallët! Foshnjes, por saa t’leje, i duhet afer nnokush: ajò do ngjii, do laa e do nnrrue e saa t’filloje m’u rritë, i duhet fllaku (tamliku=rrethi) per me e vaditë qi t’qinnroje m’kâmë; do mârrë per dorë, per me e msue qi t’i nnroje kâmët e t’trimnohet me hecë, i duhen kallxue sênnet, e ajo gojë mamaçe i do çilë. T’gjitha i duhen diftue. E n’t’tana kto, do t’i prîe i rrituni, shoqi i vet.

A mûnn e mênnojmë nâ natyren aq mizore, e qi, masi t’leje nieri t’a lânë m’at kâmë krajatet e mos t’i gjinnet kush me ja njitë doren? A kishte me mujtë me mrrîi mje m’at skâi natyra, e mun m’at hov qi na ngushton mjerimi, e jeta e jonë rrin e vjerrë n’fille t’pênit, e mos t’na gjinnet me dhântii t’veta, qi na duhen, paa nnryshim, per m’u mkâmë e m’u rritë?

Jo! gjith ket mizorii, jo qi nuk mûnn e mênnojmë m’natyrë masi ajo vetë don qi t’i gjinnena shoqi shoqit nner nevojë, por âsht edhè urdhni i natyrës qi t’i nnîmojmë t’afermit t’onë.

A na mèrr mênnja se mûnn t’bâje e mûnn t’jetoje nieri vetun e paa shokë edhè kuur t’rritet e kuur t’bâhet i zoti i vedit?

Po xâam tashti, se nieri u rrit, edhè i hodh prejë vedit lvere e shpergâj, vetë mênnon, vetë pûnon, e vetë fiton, a se, si thonë Shqyptarët, u bâa: «njizetë, pushkë; tridhetë, ujk; dyzetë, kuptimi; pêsdhetë, skilë!!.

A na ve mênnja se mûnn t’qinnrojë paa nnîmë t’shokve, edhè pse daan burrë krahëfortë e mênnçaar?

I mjerë mii t’mjerë kishte me kênë paa shokë Me gjith fuqii t’krahëve, me urtii, pûnë e fitim kishte me metë si gogla mii ujët. Prannêj goja e Shqyptarit t’moçem pat thânë «Trimi i mirë me shum skokë» (2) —

Shka kishte me i nnollun nierit me kênë se jet qyqe vetun n’ket jetë e mos t’shofë nji frymë t’gjallë?

Shka kishte me i nnollë!? Kurrgjâa tjeter, posë n’ju kaa raa me paa mizen paa krye si siëllet, âshtù kishte m’u sjellë edhé nieri. Gjith diten kishte me luëjt termal teposhtë, si i hutue mênnç e paa i dalë m’u nneshë m’kânn per me çfryë zêmren e vet. S’kishte me lânë male, fushë, gjytet as katûnn mje qi kishte me mrrîi me gjetë donji shoq. — Qe nji pasqyrë:

Po xâam se une qi po shkruëj kto pûnë, o atdhetaar vllaa, meta i curk vetem n’Shqyptarii t’onë saa âsht e gjânë edhè e hapët kryq e terthuër; m’i nniqni shtiqet, e vêni oroë se shka do t’msoj, e ke do t’maroj ashtu i vorfënue shokësh.

— Msyna gjytetin hîna mrênnë, por e gjeta t’shkretnue. Vojta n’katûnn, e gjeta mâa zii se t’parin trajtiish rrênue, e s’shifshe tjeter, posë do sharânash e gamere gurësh si t’ishin marâna! Xûu me m’rektue zêmra, e si nierin qi e lên mênnja, ja solla shpinen edhè katûnnit e dola n’fusha, por edhè kto i gjeta t’mluëme prejë ujënash; prroje e lume t’dalë âmet e kishin pasë mârrë dheen, per ngâjë qi govadna e lugje per t’cillat rrjedhshin ujnat ishin kênë mushë. U solla per rreth nja disaa herë, e si i hutue i sgavroshe syyt tuj soditë kuur m’rane per syysh pêmë e bimë tjera, por edhè kto t’egrue e t’bâme gajushë ferrash. Qyshë se u shduk nieri toka met e djerrë, pêma e drûja nuk u pertrîi as nuk shkemoj mâa me hjeshii t’hershme. Tuj paa gjith ket shemtim natyret, m’hîni friga, e jeta m’u mnerue, sidomos kuur paash se zagorija e ujqve edhé e egersiinave tjera, ishte kênë lishue neper fusha, e nneri shtâsët shpijake ishin kênë bâa mâa t’egra se t’egrat, e butësiën e vet e kishin pasë nnrue.

Me fjalë t’shkurta: nuk shifshe tjeter rreth vedit, posë shkretiis s’mneershme; nuk nnîshe tjeter, posë brimash, ulurimesh, gerthitmesh e fishkllimin e gjarpijve edhè t’egersiinave t’terbuëme. S’paçë me kê m’u argtue mâa, m’hypne dnesët e kokrrat e lotve m’u lishuëne rrkajë per ftyrë; m’la zêmra e jeta m’u idhtue, dishroshe edhé une m’u hjekë kso jetet e me shkue mas shokësh! Jeta âsht e âmël po, por une thirrshe deken edhé e lutshe qi t’m’çote ke shokët tjerë. E lutshe deken, por nuk ma veshtrote vajin: edhé ajo dukej e idhnuëme kunnra mejet, e dote me m’lânë qi t’hjekshe e t’mrrîshe me mârrë vesht, se saa vishtiir ishte me kênë i vorfnue shokësh.

Kahë t’ja majë tash? Vetë me vedi t’flas?! Fialët e mija nuk ma bishin donji gzim; zêmra e jême gjinnej mâa e trazuëme prejë valash, se ato qi perplasen n’deet n’motna mâa t’vshtira e mâa t’mnershme! M’vete mênnja me msyy ket a at skâj botet, por kahë m’bite nner mênn se ishe vetun, friga m’i këputëte giûjt. — T’i platasem malit; porsè i shifshe me syy t’kerveshunat e egersiinave, qi me dhâmë t’sgerdhye e me gojë t’haprruëme rrishin t’shtrîime shtiqeve, tui pritë gjutiën e vet. – T’a drejtoj hâpin kahë fusha; por edhè ktê do t’a gjâjë t’bâme deet. N’t’djathten e n’t’shmajten, para e mrapa shtiqet i shifshe t’nnrye. Kânnet e dheu muzg e errsii m’u dukëshin! Xûu me m’u bâa dita njimii! Fillova me bertitë me saa zâa qi kishe n’krye e me thirrë nnokânn, por kush do t’m’u pergjegjte?! Ushtimin e zânit t’êm e nnîshe, i cilli, grykë m’grykë derdhej si nji gjâmë. — M’muër ûja, e rrishe tuj pritë, palè a do t’shtrîhej donji dorë bâmire me nji thermikë buket, porsé kot m’rrête mênnja! — U laskarova petkash, u bâne mishët e kalit, meta lakuriq, e aq u molisa, qi s’ishe i zoti mâa per farë-gjâjet. Shpirti m’mrrîni n’fyt prejë merziis, e mas saa rravgimesh, u smûnna, e as m’ket mjerim s’u gjet kush me m’nnîmue. — Vetun, i lânë e i harrue: u lodha, u kputa, u thava si nji krânne, u sburita, e ne mram m’la fuqija, m’u err arsyja e u bâna pak gjâa mêngu shtâset. — M’pushoj s’rektuëmit zêmra, e diqa, si mo’, Zo’, mâa keq! Njekso doret i shkon jeta nierit t’daam shokësh. – Hec e thuëj, praa, se mûnn t’jetojsh paa shokë e shoqnii! —

A na u mush mênnja tashti, se nieri paa shokë e shoqnii âsht si peshku paa ujë? A besojmë tash, se paa nnîmë e krahë t’shokve, s’kishim me kenë t’zotët e far sênnit? — Praa shoqnija âsht e nevojshme n’daçim per pûnë, per nnîmë, per msim, per roië t’nnermjedëshme, e n’daçim per me pshtue prejë rreziqesh qi na gercnohen e per me i gzue t’mirat e jetës paa frigë. E si nuk mûnn t’i gzojmë t’mirat e jetës paa shoqnii per arrsye qi permênnme, ashtu edhè jeta e jonë, nuk kishte me kênë jetë por hjekë paa shoqnii. Vetë pûna na mson praa, se nieri kaa nevojë per shoqnii, jo veç saa t’jetë m’kâmë t’vogla, por edhè se kuur t’rritet s’ûnn bâje paa shokë.

«Nieri i vetun i tretun. – Trimi i mirë me shum shokë. – Nji gurë s’bân murë. – Nuk mahet shpija m’nji shtyllë.» (3.) –


§ II.




«Njaj qi u kthen shpinen detyrave qi i perkasin shoqniis, âsht i ngratë e mizuër.»

— Mark Aureli



Nuk m’duket sênn i nevojshem qi t’a tjerrim mâa hollë pûnen, per me diftue, se nieri paa shokë âsht si nji gjymtyrë e paa shpiirt, e se e lidhë detyra e natyrës qi t’shkojë mas atii rênnit, qi ajo vetë u kaa dhânë si kafshave frymore ashtû edhè t’pafrymoreve, qi t’i binë mrapa shoqniis, e detyrave, qi ksajë i perkasin, t’u pergjegjet.

Mos pritò, o vllaa atdhetaar. me drejtue kryet, e kullote me syy hapesien e asajë lâme, qi lot me lot âsht tuj t’mlue, e soditi ata gur t’paçmue qi jânë hyjt: saa bukur shnnrisin, vetojnë e qësin xhixha, tuj bredhë pa prâa nji herë, e me hieshii t’vet na knaqin zêmren! Edhè atà dalin n’shoqnii, e i napin gjith at hyjrii e shkelxim asajë kupë, qi shtrîhet mîi nee me at madhnii.

Tash sjelli syyt rreth vedit: a shef ato kroje e prroje, prroska e gurra e nneri rrjedha t’vogla? Veshtò si vrêngllojne e tuj rrnye me njî kânnje, se cilla pikë turret nner vala lumesh, e kta me nji knaqë e madhshtii t’kânnshme, t’shoqnuëmun e t’trimnuëmun prejë shokësh, rrnojnë rrpînen e vet e derdhen n’gjii t’asajë âmë qi âsht deti. —

E nieri? Ky qi âsht i falun prejë Zotit e prejë natyret i arrsyeshem e me nniêsii dashtnijet, mûnnet e guxon me nnêjë vetun e i daa shokësh? Mos kjoftë e mênnuëme e jo e thânun kjo fjalë!

Prejë se âsht xânë jeta, vargu i stinve t’motit e kavaljete t’shkuëme, na rrfejnë lidhnien e dashtnien e shoqniës nner nierz. Lidhnien e shoqniës na e dishmojnë gjytete e katûnne, na e biin para syysh germile rrênimesh, qi shifen kahë-mos edhè n’kto kohë t’ona; na e dishmojnë kome, giûhe, doke, kanune, pleq, qevertarë, sunnimtarë, mreten e perannorë. Kishin me mjaftue kta êmna, per me na mushë mênnen, se edhè n’mâa t’egrat kohë, lidhnija e shoqniis kaa pasë sûnnue nner nierz.

Masi t’gjitha kavaljetet na flasin mii ket bashkim e shoqnii, t’gjitha lagjet, komet, e fiset e t’kater ânve t’jetës, na duhet me besue, se kjo e terhjekme per shoqi shoqin rrjedh prejë natyret e me nee leen. — Shoqnija âsht palca e jetës s’nierit.

Shoqnija âsht aq e moçme saa âsht i moçem i Lumi i jetës; nner nierz kaa xânë fiill n’Eden, e si nji varg i pa-kputë kaa mrrîi mje’ m’nee, e kaa per t’qi nnrue m’kâmë nneri qi t’jesë toka paa nierz. Me mênnue nierin paa shokë e paa shoqnii, kishte me kênë si nji ânnerr qi shifet n’zjarmii t’etheve, tuj kênë se kjo pûnë i kunnershtohet natyrës. Nieri qi âsht nevojaar prejë natyret, i duhet, do e mos, me dashtë atê qi mûnn t’ja njesë doren.

Sikursè natyra e detyron nierin qi t’ketë t’mârrë e dhâna me shokë, m’at mnnyrë e detyron qi t’u pergjegjët detyrave qi i perkasin shoqniis. —

M’nji ngac t’madh kishte me nnollë natyra, me kênë se don nierin hêm t’shoqnueshem, hêm t’i napë lejë qi mos t’u vênë mênn detyrave qi e majnë m’kamë shoqniën. — Por s’âsht ashtû: si na urdhnon e si don natyra me na paa t’shoqnueshem, ashtû na shtyyn e na detyron qi t’i majmë ato detyra qi na msojnë se sì mûnn t’i ruejm permajtat e shoqniis e t’dashtniis s’nnermjevedëshme paa fye shoqi shoqin.

Veshtroni, o atëdhetarë, zânin e natyrës! Qe, si flet goja e sajë zêmrës s’onë: — O nierz, une due me ju paa t’shoqnueshem, e per ket arsye, ju vêe leçii gjithshkaf kishte me muëjt me ja shkakue donji trazim shoqniis, e m’nji ju urdhnoj me marrun mrapa at shtek qi ja siellë t’maren shoqniis. — A nnieme? dyy detyra na i vên para syysh natyra me nji fjalë gojet: = me bâa mirë, e mos me bâa keq = Mos me i bâa shoqit shka s’na kânne vedit, e me i bâa shoqit atê qi dishrojmë per vedi. Mâa shkurt: Mos i shko n’qafë shoqit, nepi shkaf i perket, e jetò nierxisht. Mii kto âsht ngrehë ajo nnertesë e madhnueshme qi i thonë shoqnii, njeky âsht kanuëni i shoqniis e i krashimit t’sajë. N’krye t’gjithave âsht nierzija. Shoqnija e nierzija jânë dyy fjalë perlatore e nierzija âsht qi e shtyyn nierin n’dashtnii t’shoqit, e ato nnîsii qi zoja natyrë na i kaa dikue n’zêmer t’sejcillit nesh, na i nnêzin zêmrat n’nnerim t’shoqi shoqit, qi t’mûnnohena s’bashkut m’u ruejt prejë çdo marrîjet qi kishte me muëjt me na zezue ftyren. «Njâna dorë laan tjetren, e t’dyja. faqet. — Kuur t’a haash pulen e shoqit t’ânn, t’ânnen t’a keesh t’lidhë per kâmë. — Dora e thatë s’kaa uratë — Kush davtë, kjaftë e kurr mos knnoftë!» (4) —


§ III.

Mos i shko n’qafë shoqit t’ânn.



Jeten e shoqit t’ânn, masì âsht themeli e gurra prejë s’cillës rrjedhin t’mira, t’duhet me e nnerue, e t’a majsh si nji gjâsênn t’çmuëm. Praa, mos prek n’nneer t’shoqit, persè nji jetë e dytë per nieri âsht nnera, edhè âsht e âmel asgjâa mêngut s’pares. —

Ruëju se shprrallon per kânn e se i shpife kuëj.

Mos e shajë shoqin, as mos e theer me fjalë t’zeza, e mos shtîkeq per kânn.

Mos t’i keesh nneez shoqit per kahë gjâja e pasunija; mos e zhyej doren e shpirtin me tê, masì jetesa e shoqit âsht pshtetë m’tê. «Me ja grabitë shoqit nji gjâsênn e me ja prishë shoqit nji pûnë per mirannêje t’ânne, âsht nji faj qi i kunnershtohet natyrës.» (5.) — Mos e salvò shoqin as mos e rânnò m’kurrnjì mnnyrë.

Shporru prejë vraset, masì kjo e rrênon nnertesen e t’madhit t’jetës e t’natyrës. —

Me vrasë i kputë krahtë vedit, me vjedhsii i pûnon paa rrugë shoqit e shpien t’ânne e qet n’flakë e shpirtin n’flakë t’pasosme; masì gjâja e huëj, jo veç qi s’t’bjen donji dobii nên kulm, por t’rrênon me lang e plâng. Shkurt: ruëje zêmren prejë c’do mizorijet!

Shporru prejë fitimit t’pa-rrugë, persè kû t’jenë kso rrênash, nuh mûnnen me pasë vênn nnierzija e besa e dashtnija e shoqniis.


«Me shokë t’uëj kurr mos me u xânë,

Mos me u xânë, as mos me u ngâa,

Pse n’ditë t’ngushtë kta u gjinnen vllaa

Si me pushkë ashtû me uhaa». (6)




§ IV.

Nepi shoqit shkaf i perket.



Urdhni i natyrës qi thotë: «Mos i shko n’qafë shoqit» nuk kishte mè na vjeftë gjâa, mos me kênë i pshtetun n’detyrë qi t’i napim shoqit shkaf i perket:

Mretit nepi shkaf i detyron,

Sûnnimtarve prûnjimin,

Prînnës nnîgiesen,

Pleqve nnerimin,

Vogjlimin mos e perbuz.

Mas kâmës t’shkojë prûnjimi e nnera, masì, lidhënija e dashtniis edhè e mara e shoqniis âsht e pshtetun n’kto.

Mretent do t’mûnnohen me mretnue paa çalue; sûnnimtarët do t’rreken me sûnnue komin me t’drejtë, e zêmra e komit do t’u shtrohet urdhnave t’tyne t’drejta. Pleqt t’dajnë gjygjë, paa majtë krah e rêe kuëj; prînnja t’jenë zêmergjânë nnaj t’bijt, e t’i qortojnë me dashtnii, e kta t’i rrinë gadi nnigiesës e me krye-ulë t’a veshtrojnë zânin e prînnës, tui kênë se zâni i prînnës âsht zâni i Perennîis; e mos t’i majnë n’asgjâsênn qortimet e msimet e tyne kuur mos t’jeen kunnra ligjës s’Tenzot. — Zotnijt t’kenë nnierzii nnaj rrogtarët, e rrogtarët t’jenë t’besës zotniive.

Po t’xûu besë nnokush, o atdhetaar vllaa, e t’a la n’dorë pasuniën e vet per me tregtue me tê, pergjegju asajë besë me gjith fuqii t’shpirtit e t’mênnës. — N’kjofsh ti vetë tregtaar, peshen e drejtë t’a keesh, persè, me at peshë qi t’peshojsh, kee me kênë i peshuëmun. — N’ja folsh kuëj besen per çdo gjâsênn, mos e shkme fjalen, maje besen e folun. — Kjo mnnyrë t’jetuemit kaa me pasë fuqii per me majtë shoqniën m’kâmë. —

«Nepi Perennorit — shoqit — ç’âsht e Perennorit, e Perênniis ç’âsht e Perênniis» (7.) —


§ V.

Jeto nierzisht.



Per me mujtë m’u pergjegjun si duhet, detyrave qi i permênnme pak para, lypet qi t’jetojmë nierzisht, tuj kênë se nierzija âsht zêmra e shoqniis.

M’shka pshtetet nierzija?

Un s’flas; po j’a lâa Ciceronit, e aj qe si t’pergjegjë: «Nieri i mirë — i nierzijshem — do t’ruhet prejë ç’do marrîjet, prejë dorërrudhtijet prejë paudhnijet e prejë flligjshtijet.»

«Nieri i mirë — i nierxijshem — nji pûnë qi i thotë mênnia se âsht e nierzijshme, kaa me e bâa, edhè n’i qitët mûnnë; kaa me e bâa edhè n’ju gerrcnoftë dâmi; kaa me e bâa edhè n’e nniekët rreziku. E nji pûnë t’paanierzijshme s’do t’a bâje, edhè n’dijt se do t’ja sjelle fitimin, edhè n’dijt se do t’jesë i knâqun, edhè n’dijt se kaa me ja prûu donji kâmë nneret»- (8.) —

«Kerkuëj s’i vêhet detyrë qi t’bâhet i pasë, i madh e trim, po t’gjith jânë n’detyrë me kênë t’nierzijshem». (9.) —

«Nierzija na siell hirin e t’Bukurit t’qiëllve e dashtniin e shokve». (10.) —

Kto jânë fialët e dietarve, qi tash i nnîeve, o vllathi i êm, e persërii une, si vllaa qi t’kam e m’kee, po t’thâm: jeto nierzisht; mos i lên vênn donji trazimit, n’zêmer as donji gjygjit t’shtrêmët; mos t’qesë goja nnoj fialë qi kishte me mujtë me i fye veshtë e shoqit, ja nnoj rrênë, e mos t’jesë e rrêjtun shoqnija m’at shpnesë qi kaa vûu m’tyy e m’sejcillin nesh. Shikjo, qi mos t’a rânnojsh shoqniën m’kurrnji mnnyrë.

Madhshtija âsht sherbtoria e atii qi kjoftë larg nesh! prannêj mos i lên vênn n’zêmer t’ânne, as n’t’prûme, as n’fjalë mos ja lên hijen madhshtiis. — Mos t’pîhet mênnja, mannêj, m’at gjygjë, se fjala e jote veç do t’hece e do t’veshtrohet e jo e tjeterkuëj, e mos lyp qi veç tyy t’bâjnë — tunjâtëtjeta — e ti mos t’i bâjsh kuëj; por kunnra, diftou e maju burrë, gojë-âmel, zêmerbutë e besnik. —

T’shnnrisë m’tyy nierzija n’fjalë, n’mênnime, n’t’prûme, n’t’hecun e n’tjera.

Arrsyja e natyra na mson, qi n’detyrë jena me nnerue shoqin t’onë, mos me i dhânë nnoj shkak trazimit qetësiis s’shoqniis. — Jetò nierzisht, e jeta e jote kaa me kenë e paa fjalë; kaa me kênë pasqyra e knâqa e shoqniis.

Thame se — nierzija na sjellë hirin e t’Bukurit t’qiëllve — e pernjimênn, me kênë se u vêem mênn pûnve e permajtave t’nierziis, kurr s’kishte me rrshitë shoqnija e nierzve, e sejcilli nesh kishte me gjetë fatin e mirë e lumtimin e jetës: i ligu e krahëkputmi, kishte me gjetë fuqiën e vet n’krahëfortin; i vorfni e i papasmi, kishte me gjetë nnîmë n’t’pasmin; i smûnni, n’t’shnnoshtin. — Nner sûnnimtarë kishte me nnritë mirësija: n’gjygje urtija e drejtnija: i madh e i vogel, i parë e i mrâmë kishin me kênë t’lidhë me nji varg dashtnijet. — Nner burra e graa kishte m’u ruëjt besa; zotnijt kishin me kênë konnên me rrogim t’rrogtarve, e rrogtarët kishin me rrogue paa dredhijna. Knnêj kishte me flakrue dashtnija, annêj qetësija; knnêj kishte m’u majtë m’kâmë flamuri i ngadhnimit e drejtnija, annêj kishte me reshë prejë qiëllet gjith e mira qi dishrohet.

Atëherë po kishim m’u pergiaa gjymtyrve t’shtatit, t’cillat m’nji hov siëllen, pûnojnë e fitojnë, e m’nji hov jetojnë e gzohen. Ti majmë permajtat e e shoqniis e kena me kênë t’lum!

Kû mos t’jenë ky bashkîm, i mjeri njâjë komë! hînë paradija e trazimi; njâni i shkon n’qafë tjetrit; nnêzet mnija, ngûlë rrâjët e veta e pabesija; viedhsija i veshet per zêmer, kerset lufta, e prejë ksajë vjen vrasa e gjith e zeza, ashtû qi jeta e nierit jet e rrethuëme prejë krajatash, e kryet e vet e baan m’strajcë njeri, e n’t’tâna ânët i gercnohet rreziku. — Shkurt: atëherë kishte me sûnnue ajo e thânme: «Lum i forti, e mjerë i ligu!» (11) —


§ VI.




«Dashurija, miqesija — Jânë uruar’ nga Perennija»

— N. B. F.



Murme vesht, s’ûnn t’qinnroje shoqnija paa permajta e paa detyra, tuj kênë kto shtyllat e shoqniis, e aj qi i fyyn kto âhst panuklla e ksajë, edhè shkatrruësi i gjumtyrve t’ktii shtatit, qi na i sjellë t’mirat e fatit. E idhton at dhântii natyret qi âsht dashtnija, e cilla i del zot t’vorfënit, e shtyyn prînnen qi t’ketë n’kujdes t’miren e t’bijve, trimnon sunnimtarët per me i majtë syyt permii popull, ruën atdheen prejë rreziqesh e anmiqsh, e ne mrâm e cilla âsht rrnesa e shoqniis.

Natyra na don t’shoqnuëshem per ngâjë se jena t’tânë prejë nji brûmit; e prejë se ato nnîsii qi m’i kaa dikue mue n’zêmer, gjinnen edhè n’zêmrat e shokve tjerë. Çdo nevojë qi t’i bjerë shoqit t’êm, mûnnet me m’raa edhè mue, e si due vetë me kênë i nnîmuëmun, edhè shoqi i êm don me kênë nnîmue.

Zoti e natyra m’msojnë se shoqin t’êm s’do t’a maaj nnryshe, veç si me kênë aj un e un aj; t’njof m’tê nji vllaa qi kaa bîi me gjith mue prejë nji trûngut, e njatë gjak qi kam un, edhè aj e kaa; t’njofi m’tê nji dashamirë qi i dal zot un atii e aj mue.

Praa ajo natyrë qi don me na paa t’shoqnuëshem na don edhè t’nnezun n’dashtnii t’shoqi shoqit: n’dashtnii nnîsijet n’dashtnii vllaznijet, nierzijet e evarijet, masi aj kaa nevojë per mue e un per tê, aj s’ûnn bâjë gjâa paa mue, as un paa tê. Kuur t’shofim vedin t’armatisun me dhântii t’permênnuna, kena me i pergiaa nji currit kunnra t’cillit s’ûnn hovet anmiku tuj dijt se s’do t’dahet me rrashtë t’shnnoshtë n’u turrët me na trazue.

Shoqniis s’lidhme n’besë e n’dashtnii trazimtarve t’sajë u jesin t’nnrye udhë e shtek, kapercyllë e shiluër e veç n’i kjoftë merzitë jeta e kryet u âsht gjetë gaber n’t’dajtun, se nnryshe nuk kishin me guxue m’u turrë n’at flakë me mênn n’krye.

Koha kaloj gadi o Skqyptaar vllaa e mênnja e jonë nenè s’u plak!.. Pse nuk vêhena me mênnue, para se t’na gufojë gjaku e para se t’hîim me krye nnoj shemtim, se shka jena tuj bâa e kû do t’na dalë puna? — A t’u mush mênnja me hjekë jetet nnoj shoq t’ânnin? Nnalu e mênno… tuj lshue ti at rrfee per grykë t’hekurit, e tuj ja mârrë jeten shoqit t’ânn, a mênnove se tuj vraa ti shoqin vret vedin, e se jeta e shoqit âsht rrnesa e jote? —


«Djelmt t’onë, ah kob i zië.

Djelmt t’onë, e Arbniis uzdaja

Te cillt dergue i pat qiella

Per me marue pûnë t’mdhaja,

E vllazenve i muër pushka

E kalben sot ne vorr… (12)



Njat gjak qi ti e derdhe i kuëj âsht? A nuk âsht gjaku i jot, or zêmerguur! E nuk t’mnerohet shpirti?! e nuk e kee frigë Atê qi t’fali tyy edhè atê?


«Dridhu gjaksuër i mnershem,

Se t’erdh i zii rreziku!

Se neper terr Njaj i cilli,

Kuur i veton qerpiku,

Dridhet n’themel t’tânë sheklli,

Kunnra tejet po vjen.

. . . . . . . . . . . . . . . . .

U dha mii tyy tash gjygji,

E shgjeta e frigueshme e Zotit

Mîi tyy vjen tuj fishkllue…

Rrxou, o i pa-shpirtë! pse ç’motit

Pat thânë nji Zot: do t’biine

Kshtû, nieri m’tok kush vrau.

O Zot, pse kaq vanove

Gjaksorin paa nneshkue?

. . . . . . . . . . . . . . . » (13) —



A nuk t’kaa raa me paa at hekur, me t’cillin ja pershkove zêmren vllaut t’ânn, o vllaa i pazêmer; at hekur, me t’cillin e perkule dheut tuj ja kputë fien e zânit atii t’ngratit, qi kû t’a sterpikë gjaku i t’vraamit, shkon tuj u sosun nnryshku, mje’ qi t’a bâje at armë, thikë a shpatë qi mos t’vye gjâa?! Masì paska gjith at fuqii gjaku i nierit, i cilli ke t’a cirkoje çelikun e bân birë, e pse nuk mênnon, se edhè tyy t’xen gjaku i vllaut t’ânn, kuur e hjek jetet per me shfryy idhnimin t’ânn?! Gjaku i vllaut t’xên, po! e mos t’rrêjë mêndja se veç m’hov t’vrasës t’i kputë giûjt, por aj hutim e e mârrme mênnsh s’kaa per t’pasë t’daam prejë tejet, persè âsht edhè trashigimi i mallkimit qi goja e t’Hynuëshmit nji ditë e pat folë: O nieri, ti qi guxove me derdhë gjakun e t’ânn vllaa, dije, se prejë ksi hovit nuk kee me pasë zêmren e qetëshme, e jeta e jote kaa me t’kalue nner t’dridhuna edhè e rrethuëme prejë krajatash!

Hija e shoqit t’vraam kaa me t’u beditë ânnerr e shgjânnerr, kaa me t’nniekë nneri n’ditë t’dekës, e jo veç mje m’at ditë, por edhè kuur t’dalish n’gjygjë para ftyrës s’ême qi kam me t’a shoshitë shpirtin; e tînëz e faqe ç’t’keesh bâa kam me t’i perplasë nder syy rruxullimit maar! — Atëherë, po, kaa me lypë gjygjë trajtija e Zotit — nieri — qi ti, per nji t’çfryëm terbimit e pate hjekë jetet.


« . . . . . . . . . . . . . . . . . . . . . . .

Kush kje kush kje ai mizori

Qi pushken rroku s’parit,

E duërt tash don me i zhye

Ne gjak t’vllazenve kot?

Ah! kioftë mallkue prejë Zotit;

. . . . . . . . . . . . . . . . . . . . .

Kerkoftë per dyër te shekllit

Paa u gjetë kush me i dalë zot.» (14)



Mos t’majë shpnesa, praa, se do t’mrrîjsh me paa ditë t’bardhë n’ket jetë, masì t’i lajshë duërt n’gjak t’t’ânn vllaa!

Kaa me t’u livizë n’zêmer krymi i fajit t’ânn, i cilli kaa me t’bree paa ja daa. — Qiëlla e toka, guri e lânna e natyra maar kan me t’pasë gjak nner syy!

* * *


Vllazen!



Vetë po thona — mos na lashtë Zoti paa miq! (15).

Porsè, kurr s’ûnn kena me xânë mik nnokann po s’dau m’shej n’nee besa e burrnija.

«Lord-i Byron thotë se shênja qi e ndanë Shqipëtarin nga popujt fqinjë eshtë se shqipëtari nukë kaa as dhelpërië, as genjeshtra, as hypokrisë (shtiirsie) por nnër kunnrë ne gjithë te berat e tija çfaq një çilterië te madhe. E shumë mê perpara Byron-it si edhè pas tij, kjo shênje e karakterit shqipëtaar kaa qênë e vênë ré kurdoherë! (16.)

T’pertrîhet, praa, besa e uruëme nner t’bijt e Shqypes, e cilla na i kaa pasë majtë t’Parët n’lidhnii t’vllazniis, e ashtû t’vllaznuëmun u delshin ballas anmiqve t’atmes e t’komit, paa ju luëjt berthâma e synit. E nà, tuj kênë t’bijt e tyne a s’do t’i mârrim mrapa n’besë e n’burrnii, n’vllaznii e dashtnii? O po, po! Besa âsht trashigimi i t’Parve t’onë! Besen do t’a ruëjm edhe nà!


«Truezen shtruet kahë bujarija,

Besen besë per kahë trimnija»! (17) —



T’gjallet m’nee burrnija e hershme, persè kjo mûnnet me na mkâmë e me na prîi kahë pûnët e mara!

Veshtroni, o vllazen se saa n’çmim mahet burrnija asè karakteri:

«Burrnija âsht kunora e lumnija e jetës.» (18) —

«Kush s’kaa burrnii, aj s’âsht per t’u quëjt nieri por kafshë (baktii).» (19) —

«Nieri qi don me pasë êmen t’nierit, do t’diftohet burrë, e do t’a ruëje burrnien e vet.» (20). —

«Mâa shum çmohet njeri qi mênnon mirë (burrnisht), se njiqind, mun edhè njimii qi nuk kan burrnii». (21)» —


«Mâa mirë dekë nên dhee m’n kjaa

Se me marre i gjallë mii dhee». (22)



«Vên oroë, se nuk gjinnet nji sênn mâa i shemtuëshem, e qi shoqniën e nierzve e rrxon nner krajata t’zeza, saa e pa-burrnija». (23) —

«Gjithshkà pushon n’zêmer e n’shpirtë, burrnija i qet per fushë». (24) —

«Nuk kaa kênë hollimi i mênnes e dija qi i kaa trêmegë komet n’giytetnii, por burrnija.» (25) —

«Nierz me burrnii jâne zemrat (knaqat) e shoqniis s’cillës i perkasin.» (26) —

«Sadò qi nji nieri mênne hollë i sjellë syyt e dheut mii vedi prejë rrallimit, persërii nà mâa n’çmim e majme burrniën. Hollimi e kaa gurren n’fuqii t’trûuve, e burrnija bûnnon prejë fuqiis s’zêmrës e zêmra âsht qi sûnnon jeten». (27) —

«Nner visarë mâa t’çmuëshem qi u zotnohet nieri âsht burrnija. Burrnija âsht nji dhântii, qi gjithkush e kaa n’pelqym, edhè prejë gjithkujë âsht e nneruëme. Atà qi e pshtesin shpnesen e vet n’burrnii, edhè n’mos u prûftë kjo nnoj pasunii kahë t’mirat e jetës, u mjafton nnerimi e zâni i mirë qi e lânë mas vedit n’ket jetë.» (28). —

Atyne qi u kaa hecë fjala, e u âsht veshtrue zâni n’jetë do t’ja diin per nneer burrniis e jo krahit a fuqiis.» (29.) —




Besimi e Atëdheu


Pjesë e dytë

(Mas D. Gj. Gazzaniga.)




«Besimi i vertetë âsht fuqija e shoqniis edhè e Atëdheut.

— Platoni




«Zyret e para prejë hyjnijve t’pa-dekshem i keni.»

— Ciceroni




§ I.



«Doni dritë e vapë, doni me paa bîmen qi t’qese ngâlcë e pêmët qi t’bulojnë; doni jetesen e gjithshkahes, e diellin s’jeni tuj e permênnë»? (30) —

Atëdheu e Lirija jânë dyy fjalë qi na biin n’vesh nji cimin t’kannshem; dyy fjalë, qi bâjnë me bredhë zêmren e çdo nierit, e tuj kênë perpaltore, kan nji fuqii aq t’madhe, qi mjafton me i xânë me gojë, e sadò i vokët me kênë nji komë, e xejnë, e nnezin edhè e hutojnë farët m’mnnyrë qi e bâjnë me fluturue n’flakë e n’zjarm. Dyy fjalë, qi na shkakojnë n’zêmer nji shije t’kânnshme e nji joshe t’posaçme e «mjafton qi komi t’ja nnîejn êmnin atëdheut e liriis, e t’turret mrapa si bleta mas lulesh.» (31.) —

Dashtnijâ e flakët nnaj atmen kaa pasë kênë edhè nner kome t’kavaljeteve mâa t’vjetra, porsè, jo aq e perhapun e aq e perpallun si n’kto kohë t’ona. Sod per sod êmni i atëdheut âsht porsî nji shêj qi syyt e komeve nuk kan t’daam prejë sì; âsht si nji lule e hiëshme edhè e bîmun n’loçkë t’zêmres, qi sejcilli e ruën me kujdes t’madh qi mos t’ja grabisë kush.

Do t’na ketë raa rasa me nnollë nner gjinn e kome t’gjytetnuëme, e do t’na ketë raa nnoshta me nnîe e me paa, se nji nieri i komit, kuur don me i dalë n’krye nji mênnimit; a sè don me lânë nji êmen t’madh, me hîi e me metë n’gojë t’komit; a sè kaa nnoj qellim t’vetin, qi paa e pasë komin me vedi s’unn do t’i dale, bâhet gadi me kuvênne e me fjalë t’sgiedhuna, per me mujtë me hutue komin, per lânnë t’ligjirimit merr êmnin e atëdheut e t’liriis. — Komi, paa u rrekë me hetue qellimin e kuvêndtarit — mos âsht i mrapshtë e a i bjen per shtat — vetun prejë fuqiis s’êmnave t’atmes e t’liriis mêrret mennç faret prejë flakës s’dashtniis, e paa lânë me krye fjalen m’nji gojë bertasin — Per atme e lirii shkrîhena! — E m’u gjetë kush qi don me perbuzë kuvênntarin a sè i vên n’shaagatë (qestii) êmnat e kânnshem t’atmes e t’liriis, m’fuqii t’bashkuëme komi i lshohet m’shpinë edhè e hjek jetet nner mâa t’zezat nneshkime.

Ket qellim t’mrapshtë, e per me keqasue komin nnermjevedi, e me e bâa qi t’grîhen vllaa me vllaa, e kan pasë mreten e perannorë hyllëurojsa, nner t’cillët po e êmnojmë — per pasqyrë Dioklecjanin.

Ky mizuër qi nuk gjête t’ngimë n’gjak t’pafajve e rrite tuj e fâa barkun e ûnshem; kjo perbîmë, per me i dalë edhè mâa mirë per doret me i krye mênnimet e zeza e me çfryy helmin e zêmrës s’vet m’atëdhetarë t’vertetë, u rrekte me gjithnnuër kavatimesh a laramijsh per me hîi n’dashtnii t’Rromakve, e masì si aj vetë, si shumica e tyne ishin hyllëurojsa, qitëte gergasen e flaken e mniis kunnra gjakut t’tyne e veç se pse ishin t’besimit tjeter e qi me nji êmen u thirrshin: t’Krishtênë. —

Si mrîjte me i keqasue?

Kuur delte n’ftyrë t’Rromakve, me at gojë t’nnytë e giûhë t’helmuëme u thote: Rromakë, shkaf âsht i Krishtênë do hjekë jetet, «atà jânë rrênuest e Atmes!» – Mjaftote kjo fjalë. e hyllëurojsat e Rromës u terboshin si bisha t’shitueme, e n’mâa t’rrebtin turr u lshoshin me djegë e me hjekun jetet shkaf ishte bestarë i Jezu Krishtit. – Ashtû t’Krishtênë, t’cilltë ishin atëdhetarë t’njimênnët, e qi u shkrîshin per t’sdritun t’komit e per lulëzim t’atmes, u bâshin therorja e qellimit t’mrapshtë t’atii, qi dote me paa at komë t’ngratë nner errësiina, e t’coptuëm nner vedi, veç t’mûnn t’i hecte kûngulli mi ujë atii. — Ashtû do t’bâjnë t’gjith saa jânë t’gjakut t’huëj, per n’daçin me i paa pûnët e veta tuj u hecun pupthi e me hypë m’cip t’lumniis, sikurse shofim n’ket Shpypnîin t’onë!..—

Vllazen! Ç’nevojë kena m’u rravgue mas asì komesh, qi sod s’u dihet mâa per fije? Sod, t’previm, shka thotë bota per t’Krishtênë, qi mahet e sdritun! A nuk kena edhè sod asish qi rrêhen me gjith fuqii t’mênnes me shtyy komin — a mâa me rrugë gerdhajen — a sè nierz t’padijshem t’komit, kunnra t’Krishtênësh tuj thânë, si pat thânë Dioklecjani nji herë, se «janë rrênuëst e atmes», jânë anmiqt e komit? Saa ujët e detit jânë!

Hinglizi Glandstoni, pat mrrîi me thânë se «Atëdhedashtnija nuk pajton me besim t’Krishtênit.» — Gojënnyëti lëtîi Nikotera guxoj me thânë se «Nji qi mahet i Krishtênë i vertetë, nuk mûnnet me kênë atdhetaar i vertetë. — E saa e saa tjerë, qi atëdhedashtniën e vet e pshtesin m’qellime t’veçânta, d. m. th. atëdhetaar jâm, kuur t’m’dalë mênnimi i êm, e kuur t’shof vedin se nuk m’mêngon gjâa! —

Mos t’pritojmë, o vllazen Shqyptarë, me i peshue fjalët e ktynve shufalakve, t’cillt thonë se «Atdhedashtnija nuk pajton me besim t’Krishtênit.» —


§ II.



Ajo gojë, e cilla vrret paa prâa tuj e xânë êmnin e Atmes o t’liriis, jo per tjeter, por pse i kânnet, qi t’i dale me fâa barkun e vet mâa paa mûnnë, e don qi t’i gjegjet zâni marë e mrapshtë, veç t’i çilet shteku per muëjt me bâa shka i bjen per shtat, t’a dijsh, o vllath’ i êm, se âsht tuj dashtê me t’hutue me rrêna. T’gjith atà qi pûnojnë kso doret, jânë hângsat e verduëst e atdheut e t’komit. — Kunnra asish do t’çojme zânin t’onë e ballafaqe t’u diftojmë se nuk jena huta, e qellimin e dashtniis s’tyne nnaj atmen e kena mârrë vesht se kû e kaa rrâjen.

Atmja e ktynve llaptijrve, âsht n’mnnyrë t’gropave kahë bûnon ari e rrgjâni; lirija e tyne âsht, kuur t’u dale me i shtyy ditët nner knâqa e mrapshtije. — T’neveritun krejë prrallave t’ktynve shprrallsave, do t’i diftojmë botës marë, se nji i Krishênë, saa mâa fort t’rreket me i mârrë mrapa detyrat e besimit t’vet, âsht ëdhè atdhetaar i vertetë e dashamiri i flakët i komit t’vet.

Besimi i t’Krishtênit âsht nji voter, kû nnezet flakë dashtnija e paster e mâa e gjânshme nnaj atdheen: «Dashtnija nnaj atdheen âsht nji nnîsii e perflakshme e nnezun n’zêmer t’nierit mun prejë t’madhit Zot.» — Jânë fjalët e Kardinalit G. Bona. — Praa, si ja u bajti ftyra atynve t’patinëzonve me thânë se — Atdhedashtnija nuk pajton me besim t’Krishtênit —, ashtû edhè nà jena n’detyrë m’u pergjegjë se — atdhedashtnija e njimênnët nuk pajton me besim t’shtrêmët. Qe, nji pasqyrë. E Lumja — Joanna d’Ark, e quëjtun edhè — Vashëra e Orleans-it, mos me pasë dashtë Zotin e vet me gjith zêmer, nuk kishte mujtë me dashtë atmen e vet saa e desht, as nuk kishte mujtë me punûe saa pûnoj per pshtim t’atmes s’vet. — Aq i pat flakrue zêmra Joannës nnaj Zotin e atdheen, qi kjo dashtnii kje, e cilla e çoi mje’ n’flakë t’turrës s’drûve.

T’gjith atà qi guxuëne me vûu m’shagatë êmnin e ksajë Trimneshë, jânë kênë nierz t’poshter, e korija, shnierzimi e rrênimi i atdheut. — Mâa i madhi llaptuër e faqezii, qi s’mujti me ja nnîe êmnin Vashëzes kje Voltaire-i. — Voltaire-i, shpifësi i ksajë, s’cillës, t’tâna pjesët e botës i prûnjohen, kishte mujtë me vûu vedin per pasqyrë, e me i diftue nierit, se atdhedashtnija e njimênnët nuk mûnnet me pasë vênn m’nji zêmer t’pabese, n’zêmer t’rrasme prejë mrapshtijsh e shemtimesh, prejë s’cillës rrjedhin: ploga, e paburrnija, flligshtija, e tjera ksosh, qi nierin e bâjnë shtâsë. — Kso doret kaa kênë Voltaire-i!.. («Italia Reale»,) 11, 12-X-1896.) — Per ket pûnë, gjith aj i Krishtênë qi s’u pergjegjet detyrave t’besimit t’vet, si e lypë pûna aj âsht i ftofët edhè kahë atdheu e komi, e n’e madhnoftë atdheen, me gojë e madhnon, se ne zêmer nnryshe mênnon.


§ III.



Kû e pshtesin arrsyen e vet kunnershtarët e êmnit t’Krishtênit, kuur thonë se — nji i Krishtênë i mirë nuk mûnnet me kênë m’nji hov edhè atdhetaar i mirë as nuk mûnnet me dashtë komin e vet? —

Saa per me na u shpifë e me na rânnue me fjalë, qe shka thonë: — Shkaf â i Krishtênë, do t’u rrije m’kâmë urdhnave t’Sûnnimtarit t’pergjithshem t’Kishës e tuj i nnêjë me krye t’ulët ktii, sûnnimit shekullaar i duhet me ja kthye shpinen, masì, sod per sod qeverija kishtare e shekullare nuk bân fjalë t’mira nnermjevedi. Edhè mâa: per mas t’mledhunit t’pergjithshem t’Vatikanit, u gercnohet dnimi i pasosun, n’kjoftë se nuk do t’i shtrohet kush zânit t’Xêvênnsit t’Jezu Krishtit qi âsht Kreu e Perannori i i Kishës; praa t’Krishtênët jâne n’detyrë me ulë kryet urdhnave t’Papës do e mos, dashunimi i tyne âsht n’dorë t’Papës, shkurt: jânë robët e Sûnnimtarit t’Kishës.

Se Xêvênnsi i Krishtit âsht Kreu i Krishtênimit, e se t’Krishtênët jânë n’detyrë, me gercnim t’bjerrunit t’gjithmonshem me ju gjegjë zânit e urdhnit t’tii edhè t’Krishtênët e rrfejnë ket pûnë; por qi Papa âsht tui na vûu leçii mos me pûnue per vênn e per komë, âsht nji fjalë qi nuk xên vênn m’kurrnji kûvênn t’burrave t’arrsyjshem! — Mirëfilli duket, se ata zotnii qi flasin «harbazarba» (si thotë i Bishkashnjani) «kunnra t’Krishtênësh paskan harrue me shikjue ato fletë kû thohet edhè i vêhet detyrë t’Krishtênit, me ju shtrue sûnnimit t’shekullit ç’farë do besimit t’jetë, e qi na kaa raa n’piesë per me na sûnnue nee. E kjo kishte me mjaftue per me ja u mushë mênnen kûnnershtarve t’onë se besimi i jonë, masi s’i kunnershtohet qeveriis shekullare e sûnnimit t’sajë, nuk i kunnershtohet as atdhedastniis, tuj kênë se «êmni i atdheut, n’gojë t’Jezu Kristit tinglloi pikë s’parit» si tha Prift Riberi. —

«Kristênimi kaa kênë, qi e kaa mkâmë nnîsiën e atdhedashtniis… Atdhedashtnija e nji t’Krishtênit, ç’n’fillesë t’vet e nneri n’kto kohë t’ona s’âsht shue, as nuk kaa mujtë m’u shlye prejë zêmret t’tii, e m’u shdukë prejë Kishës s’Jezu Krishtit kjo dhântii e Perennîis.» (32) —

«Shpijarët rrnojnë n’dashtnii perpalltore, atdhedashtnija pshtetet n’dashtnii gjytetnore, besimi âsht zêmra e nnîsijve mâa t’dliirta e t’madhnuëshme. E sado qi na bâhet se kjo dashtnii dahet n’shum dega, dashtnija e njimênnët âsht e vetme. Praa, dashtnija nnaj plângun, nnaj atmen e nnaj besimin, permlidhen m’nji dashtnii, qi kaa nji gurrë t’nnîsijve qi gurrgullojnë m’nji hov prejë nji zêmret; e n’na voftë mênnja me i daa triish kto dashtnii, kishte me kênë gjithnjì si me dashtë me daa m’trii rreze nji dritë!» (33) — dritë se dritë, edhè pse e dame trijsh, n’kênse t’vet jet nji. — Per me vertetue fjalen t’ême veshtroni kto msime t’bukura qi i kaa dhânë Zoti Krisht:

«Leu n’Betlehem, kû e pat thirrë e prûu urdhnimi i sûnnimit t’vênnit; qyshë prejë diepit filloj m’u vûu e m’u gjegjë urdhnave t’qeveriis, e t’gjith jeten e vet e pat njimênnun dokes s’vênnit…

E kuur e patne pvetë a i do laa telozna (t’lamet=pagesat) qeveriis, Krishti u tha: E kuja ftyrë âsht e vulosun m’t’holla qi shkojnë n’ket vênn? E perannorit, i pergjegjne. – Krishti u kputi: Nepni perannorit ç’âsht e perannorit, e Perennîis ç’âsht e Perennîis. (*) — qe praa, detyrave qi kena nnaj Perennîin, Jezu-Krishti u perkrahë detyrat qi kena nnaj perannorin.» (34) — «Si mûnn t’thirrena sherbtorët e Perennîis, n’kjoftë se jena asì djelmsh t’pazêmer, qi çojmë doren t’onë kunnra atdheut edhe bâhena gjaksorët e ksajë mamë, qi Aj i lumi na kaa falë?» (35) — «Besimi i jonë nuk i bân ballë (s’i kunnershtohet) atdhedashtniis: njâj qi i thotë vedit atdhetarë, veç t’i dale per doresh per me mujtë me ngatrrue komin, me nnêzë flaken e mniis, e mos me njoftë as t’parë as t’mrâmë, atii i kunnershtohet, atdhedashtnien e kso doret besimi i jonë s’e don prejë bestarve t’vet. — Nji qi rreket me gjith fuqii t’mênnës e t’zêmres me sdritë komin e vet me dije e me ardhe tjera qi nneren e zânin e mirë ja man m’kâmë atdheut; nji qi s’i dhîmet gjâja e pasunija, jeta e gjaku, veç t’a shofe komin e atdheen tuj hecun marë, tuj u majtun n’lidhnii dashtnijet e n’bashkim, edhè u del zot kunnra anmiqve t’rrethit, skâj m’skâj me i raa Unjillit t’Krishtit nuk kena me gjetë, se ksi atdhetarësh jânë t’leçitun prejë Unjillit e prejë Kishës s’onë». (36.) —

Tashti rame n’fjalë t’onë: nji i Krishtênë jo veç âsht n’detyrë, mas rênnit t’natyrës me dashtë komin e vet e atmen, por edhè mas urdhnit t’Unjillit. — — Atdhedashtnija e nji t’Krishtênit âsht e dlirë, e plotëshme edhè e padredhina, e ngûlun m’loçkë t’zêmres, sikursè e rrfynë edhè goja e Montesquien-it: «Saa mâa t’mirë t’jenë t’Krishtênët aq jânë edhè atdhetarë t’vertetë: atà jânë t’sdritun prejë Dritet t’pamaruëme n’detyra t’besimit, e prannêj, saa mâa me zêmer t’rreken m’u pergjegjë detyrave qi kan nnaj t’Lumin e jetës, m’at mnnyrë rreken me i krye edhè detyrat qi kan nnaj komin e atëdheen e vet». (37.) — «Permas Zotit jena n’detyrë me dashtë atmen». (38) — «Dashtnija nnaj atmen âsht nji nnîsii e perflakshme e nnêzun n’zêmer t’nierit mun prejë t’madhit Zot.» (39.) —


§ IV.



N’zêmer t’njatii komit, kû kaa ngûlë rrâjen e vet Besimi i vertetë, âsht i sdritun e komë fatbardhë! — Me at komë âsht bashkimi, fuqija e lirija. Asht i rrebët n’luftë e zêmergjânë nnaj anmiqët qi e zisin e qi mrrîin ky me ja u ulë ballin. Besimi i vertete e shtyyn me mênnue per jetë t’ardhshme, e dashtnia asajë lumnie e nnêzë n’dashtnii t’komit e t’atmes.

Nuk kaa virtyt, qj besimi i jonë s’âsht tuj na e porositun, e qi s’na urdhnon me e mârrun mrapa, sikursè na vên leçii gjithshkà kishte me mujtë me fye Zotin e t’afermin t’onë. Nner nevojë na shtrîin doren bâmire t’veen n’nnîmë; grabitçarit e t’paudhit mûnnohet me jau nnâlë hovin e mrapshtë; kapet n’dashtnii nnaj atê, qi nepet me lulzue, me nnerue e me i dalë zot vênnit t’vet. Besimi i jonë nuk priton me na trimnue, me na bekue e me na armatisë doren me shpatë t’drejtniis, qi t’largojmë qafet atà qi na turren paa u pasë farë fajit. Nner t’panjehun, po i permênnin kta dy, qi me kryq m’njânen e me shpatë m’tjetren dorë i duëlne zot edhè e pshtuëne vênnin e vet: Shên Gjon Kapistrani, O. F. M. e e Lumja Joanna De Ark, prejë t’Tretit Urdhen t’Sh’Françeskut prejë Asizit.

Besimi i jonë na nnezë n’dashtnii t’nnermjedshme e n’bashkim giytetnuër: n’sûnnim e n’urdhnim t’ktii nnritë hjeshija, njinija e krashimi (krahashimi); me kujdes na mêrr mrapa qi mos t’nshojmë kûnn; sûnnimtarve u prîin me msime t’veta, n’gjygje âsht i drejtë; pûnen e mûnnin nuk i bân per qëllim t’fitimit; n’dhântii âsht i gjânë, n’nnîmë âsht i palodhshem. Na mson n’urtii e n’perkore; largon mniën e nuk flet me pajta. Nner kunnershtime na trimnon e na nep zêmer n’t’bajtun; nnîgiesen e prûnjimin nnaj t’parët na mson. T’laamet, qi i detyrojmë sunnimit t’qeveriis na urdhnon me i laa paa pritesë. Kuur t’na thrrase nevoja e atdheut, besimi i jonë na shtyyn me i nnêjët gadi rrezikut qi i gercnohet, e ket sherbim na urdhnon me ja bâa, jo si rrogtarë, por si bij e me gjith zêmer e paa kursye as jeten as gjakun per pshtim t’tii. Anmikut t’atdheut e t’komit jena n’detyrë me ja nnalë hovin, porsè besimi na urdhnon mos me çfryy mniën e zêmres m’tê. Me e largue rrethit, me e hjekun qafet, por n’mnnyrë qi mos t’derdhet gjaku m’kurrnjì ânë. Mizoriën e gjaksiën nuk munnet me e paa me syy ky besim i hyjnuëshem.

Kush jânë atà qi gjinnen gadi me ju pergjegjë urdhnimeve t’besimit e detyrave qi kena nnaj komin e atdheen? Jânë Meshtarët e Kishës Katholike: «Shkaf âsht Meshtarë Katholik, jânë nner mâa t’parèt qi paa i rrudhë krahët, por me gjith zêmer e me shpiirt, teloznen qi i shkon qeveriis ja lajnë, paa pasë nevojë me u thânë dyy herë.» (40.) —

Besimi Katholik, jo veç qi nuk na vên leçii, por edhè na shtyyn, qi t’a dtftojmë vedin edhé me pûnë, se jena atdhetarë e se pernjimênn na shkrîhet zêmra n’dashtnii t’komit, e se per vênn a per komë nuk na dhîmet jeta. Praa, paa farë gabimit mûn t’thona, se dashtniën e vertetë nnaj komin e atmen rrezja e besimit t’vertetë e nnêzë n’zêmer t’nierit. —

— Kû mos t’i keet ngulë rrâjët e veta Besimi i vertetë, s’kena pse presim donji nneer prejë atii komit e mûnn t’thona, i mjerë aj komë, qi kaa metë paa e ngrofun rrezja e besimit t’hyinuëshem.


§ V.



Patme thânë dikû, se t’gjith atà qi guxojnë me na u shpifë e me na u shkarkue tuj thânë se nji i Krishtênë nuk munnet me kênë edhè atdhetaar i njimênnët, na detyrojnë me çilë gojen t’onë kunnra sish persërii, t’cillët kan ftyrë me vûu n’qêjnim ket besim t’hyjnuëshem e n’bestarët e tii, e me jau prûu para syysh do nnollnii, qi veç me rêe t’ktii besimit kan mrrîi m’u dalë n’krye atà burra.

Veshtroni!

Kush kje njaj, qi ja nnâli hovin Atiles, i cilli kje thirrë «Shplaka e Perennîis»? — A nuk kje xêvênnsi i Jezu Krishtit Sh’Luâni Papë? — Shka bâni Sh’Aloizi i Frâncës, t’cillin, deri Voltaire-i e madhnon tuj thânë se kje «Mâa i miri nner Mretënt e Frâncës, e nieri mâa i permênnun n’Europë?» A nuk kje ky, i pshtetun n’besim t’vertetë, qi ja suëll gjith at nneer, e ja rriti zânin e êmnin atëdheut t’vet? — Kristof Kolumbit, kush kje qi ja dha gjith at zêmer per me ju true e me ju turrë gjithnnuër rrezikut, e m’u dalë n’krye shestimeve t’veta me faqe t’bardhë e paa e gjetë gjâa e ligë? A nuk kje rrezja e Êmnit t’Jezu Krishtit? — A nuk kje ky besim i hyjnuëshem qi i dha zêmer Krillon-it kuur u nis n’Malltë, i shtymun prejë dashtniis nnaj t’afermin, e qi me jetë m’sgripth, shkoj me jau lecue barren e salvimeve nên t’cillen gjimojshin atà t’ngratët? — E njaj Sobjeski me t’kuëjin krah doli ngadhnyës? A nuk e diftoj vetë, kuur me nji shnnrrim t’madhnuëshem, i shkruejti vedit ato fjalët e Cesarit, «Veni, vidi, Deus vicit» — Erdha, paash, Hyu ngadhnoj!? — M’njan’ânë boten, o Shqype t’leeta! Gjergj Kastrioti i jonë, njeky Petrit i atii malit t’gurit t’Krojes, me nnîme t’cillit i shtîini mneer botës edhè e dermoj anmikun e vet?..! A nuk kje nnîma e atii besimit qi i kje pîi m’gjak me tâmel t’gjiut t’s’âmës? —

N’kjoftë se nuk ju tûnnet mennja prejë ktynve nnollnijve t’njimênnta, o kunnershtarë, per paa ju njefun tjera, qi s’ûnn kishim me ja u dalë m’skâj as me gojë as me pupel, do t’mârrim vesht, se me folë me juu, n’giûhë t’onë do me thânë: «Me mihë n’Buen! (41.) —

Veshtroni edhè njeket fjalë: «Me i pasë n’dorë t’ême bêkimet e besimit (t’Fees) kishe me i derdhë t’tâna mii vênnin t’êm. E në m’pvetshi, njiqinn herë mâa shum due nji komë qi beson, se atê qi nuk beson. Komi me besim âsht i sdritun kahë pûnët e shpirtit, e kuur t’i bjere rasa me i dalë zot atmes e êmnit t’madhnuëshem t’sajë, s’kaa gjâa qi mûnn t’ja nnale hovin e trimniis.» (42.) —


§ VI.



Atmen me dashtë po, masi i Bukuri i qiëllve, natyra e besimi na trjmnojnë edhè na nnêzin n’ket dashtnii!

Mas urdhnit t’besimit t’Krishtênë, pernjimênn se dashtnija e nji t’Krishtênit do t’jetë e pergjithshme, sikursè edhè vetë besimi âsht i pergjithshem e nuk daan komin prejë komit, por komet e kater ânve t’rruzullimit i kaa n’zêmer; me gjith ktê, m’mnnyrë t’posaçme na urdhnon me nnêjë n’lidhnii t’dashtniis me atdhetarë t’onë, qi kan nji gjak me neë, e me dashtë at vênn, kû âsht pelqye mirësija e t’Madhit t’jetës me na bâa qi t’shifshim driten e parë t’jetës; e qi me nji êmen thirret atdheu asè dheu i tatës. — Per nneer e lumnii do t’shkrîhena e jeten e gjakun s’do t’a kursejmë per dheen e t’parve. — «Nieri nierit, a m’nji mnnyrë a m’nji tjeter i kaa do detyra, – due me thânë – mas nneres s’bâme. Tashti, nnera e dhântij mâa t’çmuëshme, qi seicilli nesh i fiton, janë t’Dhânësit t’pergjithshem a t’Zotit, e n’vênn t’parë Atii do t’ja diim per nneer per gjithshkà; mas detyrash qi kena nnaj Bâsin t’onë, vîin ato qi kena nnaj prînnt e nnaj atdheen, t’cillët na leene, na ngjiine, na mkâmne, e na majnë n’prêhen t’vet. E si do t’i prûnjohet Zotit n’vênn t’parë nji bestaar i njimênnët, ashtû âsht n’detyrë m’u nnêjët m’kâmë prînnës e e atdheut n’vênn t’dytë.» (43.) —

Mêrrni vesht, praa o t’papûnë, qi shprralloni: Besimi i t’krishtênve, nuk âsht tuj jau ftofë zêmrat bestarve t’vet kahë dashtnija e atdheut, por âsht tuj jau xee; nuk âsht tuj ja u vûu leçii, por u urdhnon me dashtë komin e atmen.

Qe-qe, nji tregim i madhnuëshem, qe nji pasqyrë, rrezhdimi i s’cillës e nnriçon qiëllen e token, âsht vetë Krishti qi na kaa dhânë msim t’kânnshem t’atdhedashtniis «Êmni i atdheut, n’gojë t’Jezu Krishtit tinglloj pikë s’parit.» (44) Tuj paa krajatat, mûnnshtime e perkjellen e atdheut t’vet Krishti, nuk muëjti me i pritë lotët e dhîmtës, e deri me gjak t’vet t’paçmuëshem e njomi vênnin e vet, veç t’a pshtote prejë rreziqesh qi i patne raa mii krye. — «Pernjimênn se Krishti e derdhi gjakun e vet per shelbim e shperblim t’marë nierzimit, e posaçe per komë t’vet, e me ktê na msoj, se nieri âsht n’detyrë me dashtë komin e atmen e vet.» (45.) – A kena kû me lypë nji atdhetaar maa t’âmel, mâa t’butë e mâa t’madhnuëshem se Krishtin? Skâj m’skâj e valloj vênnin e vet, e gjithkû shkelte kâma e Tii, reeshte hiire e nnera e urime mii atdheen e atdhetaart e vet. Shka i met paa bâa e paa hjekë, veç t’a shifte komin e vet t’njallë e t’lirë prejë krajatash, shmijenjiis e rreziqesh? At gjytet t’bukur, gjytet t’Perennîis e mjeroj, e me lot vajtoj permii tê, porsè nuk muër vesht nuk ju mush mênnja se ishin lot dashtnijet qi i derdhi ky atdhetaar i hyinuëshem! —

T’pshtetun m’atdhetarin e parë Krishtin mûnn t’thona me arrsyje n’dorë, se Meshtarija katholike gjith-herë e gjithkûnn âsht kênë nner mâa t’parët per me mârrë mrapa msimin e Krishtit, e kuur shifshin se i gercnohej nnoj rrezik atdheut, u delshin edhè u dalin per ballë anmikut t’komit e t’vênnit vet. Nner nnollnii t’panjehuna, qe nji qi na verteton fjalen.

N’vjet 1870, a dini shka pat bâa Meshtarija e Frâncës? Dath’ e mathë, vojtne e ju shoqnuëne ushtriis, per me i dhânë nnîmë tuj luftue kunnra anmiqve t’atdheut. T’tânë bâjshin seri, por kta ashtù ju vllaznuëne ushtriis, qi at buk e lâng qi hajshin atà, edhè kta ashtù hajshin; nuk shikjoshin tjeter, veç t’u delte me paa komin e atmen t’pshtucmun prejë rrezikut. Luftuëne e qinnruëne si trimat e dheut; aq qi Gjenerali Baron Ambert, qiti n’dritë nji liber m’at shkak n’t’cillin diftoj per fije e per pêe trimnien e Meshtariis Frânçeze, e dashtnien e flakëshme nnaj atmen qi e diftuëne m’at shtek tuj luftue me atà anmiqt e komit t’tyne.

Ipeshkvi i Sh’Palit n’Amerikë Êmzot Ireland thotë «Dashtnija nnaj atdheen me nieri leen, e kû mos t’keet vênn kjo, ajo zêmer âsht e çartun edhè e mrapshstuëme.» (46) —

Aat Vinçenc Markeze, hi kaa kênë nji nieri i Zotit pat thânë: «Rregulltarët e kohës s’mesme … e shkrîishin jeten e vet mas dashtniis s’Perennîis e t’atdheut.» (47.) —


§ VII.



Besimi i jonë, jo qi rreket me shue flaken e atdhedashtniis prejë zêmrash t’bestarve t’vet, por âsht tuj e zitë qi t’nnezet edhè mâa, masì themeli i atdhedashtniis s’vërtetë pshtetet n’besim t’vërtetë.

Permas dashtniis s’Kishës, âsht dashtnija nnaj atdheen, e kto dyy dashtnii kan nji gurrë, qi âsht Zoti; nji visaar, qi âsht lirija; nji dishiir, qi âsht qetësija; nji fitim, qi âsht gjygji i drejtë, e nji qellim, qi âsht e mira edhè fatbardhesija e komit. — Prannêj, dashtnija e Zotit edhè e komsiis perzihen n’zêmer t’nierit m’at mnnyrë, qi bâhen nji dashtnii: kuur t’voket kahë Perennîja e Kisha, paa nnryshim, do t’ftofet kahë atdheu. Ajo zêmer qi âsht e ftofun kahë, Bësimi i vertetë gjith diten me nnêjtë me gojë hapët, tuj gerthitë Atdhee! mos u hutò, o vllaa atdhetaar, persè t’rrêen; mos i xên besë, persè dashtnija e atii mistrecit nuk hapet as nuk i xên vênn saa hija rreth vedit. Ksi atdhetarësh jânë t’pa-cak, jânë rrênca e t’krymët n’zêmer. Jânë asish, qi kishin me dashtë me gzue jeten e vet m’shpinë t’ânne, paa e mênnue t’shtatin urdhnim t’Madhit Zot i cilli thotë: «Mos e merr gjâan e huëj as kurrnji kafshë t’hûëjen.» —

Atdhetarë grryësa e prituësa, qi kishin me dashtë me krahasue mûnnin e huëj me pritesë t’vet; atdhetarë rrënca, qi me shtirsii t’vet shkojnë tuj mârrë mênnç boten, e tuj u rrekë me i vllaznue kensè, e m’tjeter ânë u gropojnë nên kâmë, i nnersejnë n’mnii n’smirë, n’mizorii e n’tjera mrapshtii qi nuk mrrîin me i bâa as shtâsa e pa-arsyjshme. Atdhetarë t’terbue, qi nuk gjêjne t’ngîi n’t’zeza t’komit; shprrallsa, qi rrinë tuj kavatue pûnë t’pa-pûna, per me i keqasue me komë atdhetarët e njimênnët. Atdhetarë hutaça, atdheu i t’cillve jânë mehane e kafeane, e kuur t’mrrînë me ja paa fûnnin gotës, atëherë dalin per fusha tuj u perkûnne si gjethi m’eer e tuj mjellë ngatrresa nner shokë. Atdhetarë t’pabesë qi mûnnohen per rrênim t’atdheut. Atdhetarë smirëzez, t’cillët rreken me majtë t’thurme kullosen e vet, edhè u ushton n’gojë ajo fjalë e hiësme = pshtovsha vetë se per tjerë nuk po kam dert = se saa per atme e komë, edhè me kênë se dalin faret e shuhen krejt s’u theket zêmra. T’gjith atà qi pûnojnë kso doret, jânë atdhetarë vllavrasa.

Atdhetaar besnik, n’kjoftë se t’veshet nnonjì ksi atdhetarësh qi i permênnme, e t’thotë merrm mrapa, se t’bâj t’pasë, t’bâj kshtû e ashtû, edhè e shef se Zotin e Kishen i kaa lânë mas shpinet, mos e nniq, se t’han gjarpni; mos ju vên mrapa, se kaa me t’fikë, tuj diit se kush nuk don Zotin, nuk mûnnet me dashtë t’afermin as atdheen. — Karli i Madh pat thânë: «Atii qi s’kaa besë m’Zot e m’Meshtaar, nuk mûnn t’i xâa besë kurrqyshë as une.» —


§ VIII.



Kû shkon m’u perplasë nji komë, i cilli rreket me shue êmnin e besimit t’parve prejë zêmret e t’rrethit t’vet, Europa na e bân dishmii.

Mênnçarët e Parixit t’Frâncës, t’mrapshtuëmun prejë majuget mje m’thêmer, mrrîine me i raa shqelm besimit t’parve, e m’nji gojë e zâa ja njitne vedit at êmen t’shemtuëshem t’paa-tin-zonë! — Mje kû i platasi atdhedashtnija paa besim t’vertetë?

T’terratisun n’mênn e n’zêmer u vûnë kâmen t’pafajve, bukuriën e gjytetit e kthyëne n’shemtim, e atdheen, marë e perziëne edhè e bâne, si mo’, Zo’, mâa keq! Masì i vodhen e i çveshen s’mirash Kishat, masì hoqne jetet Meshtarë e gjytetas bestarë, s’mrâmit kta atdhetarë t’flaket, i dhanë zjarm gjytetit edhè e çuëne n’shknnii, ashtû qi njâj Pariz i madhnuëshem kje shkrîi e bâa nji sharânë gursh.

Prohe! atdhetarë vllazen, mos kjoftë thânun prejë kuëj, se paa besim t’vertetë, munn t’bâhena atdhetarë t’vertetë! Kû t’zhduket êmni i madhnueshem i besimit, mos pvetni per at komë, se nâma e zezë do t’a haje, vênnin e vet e qet n’flakë, e vedin n’flakë t’pasosme.

Dashtnija nnaj atdheen nuk do t’i perbuzë detyrat e besimit. Atdheen me dashtë e besimin me mnii, knnêj me trajtue annêj me rrênue, jânë pûnë qi na çojnë nner rrmore t’pafûnna. Nji qi e perbuzë besimin i del i pabesë si ktii si atdheut. Atà qi pûnojnë kso doret, s’kan farë dashtnijet as per njênin as per tjetrin. Anmiqt e besimit jânë anmiqt e atdheut per arsye, qi, Besimi e Atdhedashtnija jânë mênnime dashtnijet e t’kushtit, qi njêni prejë tjetrit nuk dahet. «Doni dritë e vapë, doni me paa bîmen qi t’qese ngalcë e pêmë qi t’bulojnë; doni jetesen e gjithshkahes e diëllin s’jeni tuj e permênnë.» (48.) —

Praa, n’don atdheen tânn, o vllaa Shqyptaar, lyp driten e besimit t’vertetë, persè aj veç âsht «fuqija e shoqniis edhè e atdheut.» (49.) — Aj veç mûnnet me na zee zêmren n’dastnii t’flakët nnaj at vênn e komë kû kena pasë fatin e mirë prëje t’Bukurit t’qiëllës me lee!


§ IX.



Paa u nnermjëtsue Besimi i vertetë pûnve t’ona, c’do mûnnë kaa me na shkue kot e paa farë dobijet; prannêj kushdo qi rreket me shue êmnin e besimit prejë zêmrash t’atdhetarve aj e ngatrron at fillë qi na lidhë n’dashtnii t’nnermjevedëshme, i vên kâmen shoqniis e detyrave t’sajë, e atmen e vet e rrxon nner krajata tuj e ligshtue, masì krahi farë trimnie s’kaa n’vedi, po s’i erdh prejë zêmret; e kush âsht njâi qi e trimnon zêmren? i Madhi i jetës, Besimi shêjt.

Ket t’vertetë, nneri idhujtarët e kan pasë dijt, sadò qi jo aq thkiellët si e diim edhè e njofim nà, e t’tâna pûnët e mênnimet i kan pasë pshtetë m’besim e m’Zotin.

Mûnn t’m’thoni, se atà jânë kênë idhujtarë, e nuk kan pasë diit shka âsht besa e Zoti. Pernjimênn se si mênnoni ju âsht, porsè, ju lutem, me veshtrue se shka ju pergjegjin atà idhujtarë.

«Nuk gjinnet nji komë n’jetë, sadò i eger t’jeet, qi nuk man per nji Zot, edhè pse s’mrrîin me diit se t’cillin jena n’detyrë me njoftë per Zot t’vertetë.» (51.) — «Paa nnîmë t’Zotit kurrgjâa s’ûnn qesim n’treg.» (52.) — «Dashtnija mâa e kânnshme, mâa e paster e mâa shêjte, qi mûnn t’a ketë nieri nnaj nnokânn, posë dashtniis s’Zotit, âsht dashtnija nnaj atdheen.» (53.) — «Kurrnjì shestim s’ûnn do t’na dale i mirë, po s’patme Zotin para syysh» (54.) —

A nuk shifni, praa, se edhè m’ato kavaljete erresijet, t’âna pûnët e t’bâmet i kan pasë pshtetë — m’at t’veten — n’besë e m’Zotin, edhè idhujtarët? A ju ve’ mênnja me i njefë nner t’pa-tin-zonë edhè kta, qi kan pasë mrrîi me njoftë se «nnîma e Zotit do thirrë si n’pûnë t’mdhaja ashtû edhè n’mâa t’voglat?» (55.) — Edhè kjo fjalë e hiëshme n’ju dalët gojet, kishim me mârrë vesht, se rrashti i j’uëj paska metë si nji grreç paa trûu mrênnë! — Kush e kaa ruëjt besimin e vet mâa me kujdes se t’vjetërt? Kush nner t’gjallë e nnoq besimin e vet mâa me dashtnii se atà? — A ju kaa raa me gjetë nner shkrime t’vjetra kûnn se kan pasë hudhë nji guur, a kan trajtue nnoj shpii a ksollë t’keqe, paa e thirrë para nnîmen e Perennîis? A e msyyn nnonji anmik t’atdheut, ja u turren n’luftë per paa u pásë prîi n’ballë flamuri me shêj t’besimit? A dane nnoj plëqnii paa e pasë thirrë êmnin e Hyjit gjygjtarit n’dishmii? A e patne lidhë vênnin me nnoj kanuu, paa e pase thirrë hijen e Perennîis n’rojë? A bâne ket a at pûnë, per paa i pasë shpjerë Zotit therore dashtnijet edhè evarijet? —

Masì atdhetarët mâa t’flakët paskan pasë kênë m’nji hov edhè bestarë e rojësa t’njimênnët t’besimit t’vet, masì paskan pasë mrrîi edhè atà me njoftë nevojen e besimit, qè, ke themeli m’t’cillin pshtetet atdheu e dashtnija nnaj ktê, kênka Perennija e besa m’tê. «Besimi i vertetë, âsht fuqija e shoqniis edhè e atdheut. (56.) — Bësimi, po, mâsì âsht nji shtyllë qi e man shoqniin e atdheen; aj âsht qi e lidhë nierin me t’Amshuëmin, e âsht aq i nevojshem, qi pa tê nuk mûnnet me pasë vênn as zakoni as pleqnija, as shoqnija, as gjytetnija.

Nji atdhetaar t’njimênnët e lidhë detyra me i dalë zot atdheut, m’u dalë per ballë t’zezave qi i gercnohen, e m’u pergjegjë me gjith fuqii nevojëve t’komit, e per n’dashtë me i krye kto detyra, flamuri i besimit t’shêjtnueshem do majtë m’kâmë e n’krye t’gjithave, per ngâjë qi ky po na çilë shtekun e me dritë t’vet na i largon errsiinat, qi t’i shofim mâa mirë nevojët qi i gercnohen atdheut e komit, e mûnn t’diim m’u prûu n’t’dalun zot. — Me fjalë t’shkurta: nji atdhetaar qi don me kênë e mira e atdheut t’vet, do t’jeet: bestaar i vertetë — i perkorun — i nnierzijshem, e i drejtë; ati i t’vorfenve, pajtori i t’vejave, streha e t’papasunve edhè t’harruëmve; mneera e t’kqiive, dashtnija e t’mirve, nnera e komit, e krahi i sûnnimtarve. —

Ç’farë atdhetarit kishte me kênë njaj qi i sjell atdheut «nneren saa lejthija e dhûnen saa shpija»? (57.) —

Nuk kishte me kenë atdhetaar, por mistrec, biramel, brac, cub, i terbue, i dalun mênnç. Tashti erdhme n’pûnë t’onë. Kuur kishim me mrrîi me shknue prejë zêmrash besimin, nà kishim me i raa mohit edhè Perennîis. Edhè Perennîis, po, masì besimi âsht nji varg qi na lidhë me Perennîin, e per mjete t’ktii na mrrîim me njoftë Atê, qi na kaa falë e vûu n’ket jetë.

Paa besim e Perênnîi, kishin me metë porsì kercûj t’breemun prejë krîjet; kishin m’u ligshtue zakonet e shoqniis, masì per me i majtun si duhet, vetë Perennîja âsht qi na nep fuqiin; per t’çkushlluëm nuk kishte me kênë ngushllimi; kishte m’u shdukë friga e Perênnîis, e cilla na man n’frêe e nuk na lên me u verbuëmun syysh, na trimnon m’u vûu mênn detyrave qi i perkasin shpirtit e atdheut. Me t’shdukun t’besimit, shduket Perennija, shduket nnierxija, dashtnija, vllaznija, gjytetnija e shoqnija, «mnera e dhûna kishin m’u bâa motra.» (58.) —


§ X.



Besimi e atdheu mûnnen me ju krahazue peshës: po s’kjee bestaar i mirë s’mûnnesh me kênè as atdhetaar i mirë.

Qe arsyja:

Nji atdhetarit t’mirë, e qi pernjimênn e don vênnin e komin e vet, a kishte me ja bajtë me soditë vedin e vênnin e vet m’kâmë aq t’poshter qi t’i zotnohet e pa-besija e shnierzimi? A kishte me kênë i zoti me i nnâlë lotët, tuj paa se bukurija e atdheut âsht shemtue, e atdhetarët t’dhânë mas mrapshtiish? detyra t’vûu mas shpinet, frênin e mizoriis t’lirue, e kso mârrijnash tjera? — Mênnja m’thotë, se paa kênë zêmergurë, paa kênë nji perbîmë, qi nuk gjênë t’fâa n’gjak t’vllaut t’vet, nuk kishte me e bajtë ket t’zezë, e nuk kishte me mujtë me soditë atdheen e atdhetarët m’at kâmë krajatet e korijet, paa plasë prejë dhimtet. — Praa, nji atdhetaar, i cilli man t’tâna detyrat kahë Perênnija e kahë atdheu, mûnn t’a majmë per nji shêjt. Nnoshta ju vrasin veshtë kto fjalë?! Ju duket nnoshta se jâm tuj kapercye kufîjt e besimit t’êm? Mos e thashtë Zoti! mênnja m’thotë se nuk jâm tui gabue. Veshtroni!

A atdhetaar un e majë, edhè paa gabim e majët per t’mirë e per shêjt, n’t’çillin dajnë m’shêj kto trii pûnë:


Perkorja — Udhnia — Nnierzija.




§ XI.



A. Perkorja?

Shka âsht perkorja?

«Perkorja âsht nji fuqii me t’cillen nieri e sûnnon vedin, i zotnohet asajë dhântiis s’paaçmuëshme t’pastriis, e me ktê, njehet i pasë n’t’tânat poste.» (59.) —

«Perkorja âsht âma e dashtniis.» (60) — Vêni oroë se ç’êmna t’kânnshem i nep Sh’Augustini:

Perkorja âsht: pastrija e nnîsiive edhè e mênnes, roja e korpit edhè e gjymtyrve; pruësja e flligjshtiis, sherbtorja e qetësiis edhè e dashtniis; gjygjtarja e drejtë, motra e dijes, bestarja e fjalës, fjala qi flet i xên vênn, gjithshkaf bân me arrsye, n’kshille nuk gabon, veç e n’shoqnii t’nnierziishme e gjêen.» —

B. Udhnia.

Kush mûnn t’thirret i drejtë?

«Njaj thirret i drejtë, qi s’njef taten, nuk njef nânen, njef t’drejten, e njênin prejë tjetrit nuk daan, i pergièt Perênnîis.» (61.) —

I drejti nuk e paravên dobiën e vet dobiis s’atdheut: «Veç njaj âsht i dêjë nnerimit, i cilli nuk ja paravên drejtniis dobiën e vet.» (62.) —

I drejtë âsht njaj, i cilli Zotin e dron, besimin nneron, prînnës i nnigion, atmen e vet e don, shokve u bâhet nnimë, kurrkuëj n’qafë s’i shkon, dashtniën e nnermjevedëshme nuk e fyën, t’afermit i del zot, t’vorfënin s’ë perbuzë, nneren per nneer e kthèn, n’t’tâna gjygjet t’dreiten shikjon.

C. Nierzija.

«Punës po s’i kje njitë nierzija, nuk i shifet dobija.» (63.) —

N’saa pjesë dahet nierzija?

«N’urtii, n’drejtnii, n’fuqii e n’perkore.» (64.) —

Po s’kjee i nierziishem, o atdhetaar vllaa, nuk kee me kênë i urtë, s’kee me kênë i drejtë, s’kee me kênë i fuqiishem, as i perkorun; e njekto virtyte jâne qi do t’shnnrisin m’nji atdhetaar t’mirë. N’t’cillin nuk dajnë kto, aj s’unn kaa me veprue mirë, e prannêj nuk kaa me mujtë me kênë atdhetari i mirë as bestari i njimênnët. — Kuur t’shofim vedin t’armatisë me dhântij naltë permênnuna, paa nnerdymë, kena me kênë bestarë t’vertetë, atdhetarë t’flakët, e praa edhè shêjten.

A na mushet mênnja tash me thirrë me êmen t’shêjtit atdhetarin e mirë? N’kee metë seremere nenè, o kunnershtaar, diftoma gjygjin t’ânn! Mos âsht tuj t’vojtë mennja me majtë per atdhetaar t’mirë:

a) Atê qi pûnon mârrisht? Ç’dobii mûnnesh me pasë prejë t’mârrit a din ti? Veshtro: «T’mârrit i mêngon dija» (65.) — e masì t’i mêngoje dija qi âsht kryet e pûnës per pûnë t’mara, shka mûnn t’presish prejë tii? I padiishmi t’a sjell ngatrresen, e nnêzë mniën e fjalimin nner shokë; prînnen e perbuzë, s’njef t’paar, s’njef detyrë, s’din per nierzii, s’din shka âsht dashtnija e kso tjerash. Mâa mirë se e çaneson goja e komit t’onë s’kaa: «T’mârrin mos e pvet, se t’kallxon vetë»! —

b) Atê qi pûnon shtrêmtë e paa rrugë? Maje veshin: nieri i pa-udhë âsht: «i terbue, rojësi i mkatit, nnieksi i mrapshtiis, rrênuësi i besimit, helmi i zêmrave, mniisi i s’drejtës, anmiku i dashtniis, bâkeqi i shoqniis, dhântien t’a shperblen me dhûnë.» (66.) —

c) Atê qi i mêngon fuqija a trimnija? Gjegje! trimnija e vertetë âsht e cilla «shpirtin e zêmren na armatisë, t’njeshmin me armë e trimnon, zêmrakut i shoqnohet, t’shoqnuëmit i nep nnimë» (67.) — Trimnija e vertetë: «nuk i lên vênn mizoriis, burgu s’e trêmë, mûnnit nuk i frigohet, flakës i turret, deken e perbuzë.» (68) —

d) Atê qi nepet mas gryksijet?

Gryksija «shnnén t’a prishë, zêmren t’a tëhjek mas flliqshtijet, arrsyen t’a errton, fjalen e thânme n’besë t’a qet, flet harbazarba (laa e pa laa), epet mas oraset, t’çon me ju shpifë shoqit, shisen e veshtrimin t’a turbullon, fuqiën t’a ligston, n’hae e n’pije nuk ngîhet kurr, gazmênnin t’a kthen n’vajë, jeten t’a shkurton, e t’bân porsi nji trûng t’pamârrëvesht.» (69.) —

A ksi nierzish do t’i majmë per atdhetarë t’mirë, qi i bâhen gaber atdheut e komit me mrapshtime e shemtime t’veta? ksish, qi s’u s’behet as nuk u kuqet ftyra? — ksish, qi edhè pse shofin lumet e gjakut, e t’gjakut t’vllazenve tuj rrjedhë e zêmra s’u theket m’dhimë? ksish, qi nierzimin marë kishin me dashtë me e paa t’shuëm? — Gabon, o i dashtuni vlaa! Ksi farë gjinnsh s’duen thirrë nierz, por perbîma; jo t’mirë, por bâkqii; s’duen quëjt atdhetarë, por verduëst e rrênuëst e atdheut; s’duen thirrë shêjten, por dreqen! —

Mêrre vesht, o vllaa Shqyptaar: paa dashtë Perênniin, nuk munn t’a duësh shoqin. Shkurt: nuk kaa vênn shêjtnija paa perkore, paa drejtnii, e paa nierzii, sikursè nuk mûnnet me pasë vênn atdhedashtnija paa Perennîi, paa Besim e paa Shêjtnii. — Shtylla e s’mirës s’atdheut e t’komit, âsht besimi: m’ktê pshteten zakonet, kanunet, nierzija, drejtnija, shoqnija, sûnnimi, roja a sgjimi, qetësija, fati i mirë, e t’tâna ato pûnë, qi lypen, per me majtë m’kâmë êmnin e atdheut e nneren e komit t’onë.

* * *

N’kjofshim atdhetarë t’mirë, kena me kênë t’perkorun, t’nierziishem, t’urtë, t’butë, t’pervûut e shêjten. Kena me kênë t’dashtun prejë Perênnijet t’nnerue prejë shokësh e t’drashtun prejë anmiqsh.


Vllazen Shqytarë!



Atdhedashtnija e jonë t’jetë e pshtetun n’perkore e n’drejtnii me atdhee e atdhetarë, m’nierzii me gjith kânn e n’besë m’Zotin. Tuj diit, se: «Mâa parë kaa me i dalë nierit me trajtue nji gjytet, qi t’qinnroje i vjerrë m’hapësii t’ajrit, se me mkâmë nji shoqnii paa besim t’zotave — paa besë m’Zotin.» (70.) —

«Nuk mûnn t’thirret i mirë, njaj qi nuk njef Hyjin.» (71.) —

«Fuqija e Besimit gjith t’mirat na i sjell.» (72.) —




Atdhedashtnija


Pjesë e tretë




«Vênnin e huej e levdovsha, por mrênna mos i vovsha.»

— Goja e komit t’onë




«Kerkush se dòn atmen e vet, pse ja mushë synin me gjânsii e giatsii; por e don, pse âsht vênni i vet.»

— Seneka




«Per vênn t’vet kush dekë kaa raa,

Nuk kaa dekun, por kaa lee.»

— Lahuta e Malciis



Kuur e permênni êmnin e nierit, nuk m’epet me e mênnue si nji t’kênun t’habitë nner punë qi i perkasin veç shtatit t’tii, a atii lângut e plângut kû kaa paa driten e parë, por e kujtoj edhè si nji t’kênun qi do t’keet zâa edhè n’jetë t’gjytetniis, e qi do t’i gjindet vênni nner zyre e nner gjygje, e do t’u pergjegjet detyrave qi i perkasin per kahë âna e gjytetniis. – A me tjera fjalë: nuk âsht pjesa veç e asajë derës s’vogel qi i thonë shpii, por njehet edhè si pjesë e asajë derës mâa t’madhe, qi kahë bukurija s’àsht gjâa mêngut prejë s’parës, e âsht e âmel saa e para qi i thonë Atme.

Nuk do t’a rrêje mênnja nierin, se e lidhë detyra qi t’quhet veç tatë, birë e vllaa, por do t’a bajë edhè at êmen t’nneruëshem qi i thonë gjytetas. Nuk do t’i shkrihet zêmra n’dashtnii t’plângut t’vet veç por do t’i flakroje edhè n’dashtnii nnaj atdheen marë, masì «nuk kena lee vetun per vedi, por jeta e jonë i perket atdheut nji pjesë, prînnës nji tjeter, e tjetra dashamirve». – (73.) –

* * *


§ I.



Shka âsht atdheu?

Atdheu âsht nji shoqnii nierzish t’lemun m’nji vênn, qi pûnojnë per jet bashkimtare t’veten e t’vênnit.» (74.) —

Shka âsht atdheu?

Atdheu nuk thirret rrethi a kânni i tokës kû kena lee, persè toka a dheu nuk âsht tjeter posë nji prêhenit qi na man nee. — Atdheu âsht nji mênnim qi siellet m’rrâzat e ktii rrethit a prêhnit kû gjinnena, âsht nji kujtim dashtnijet qi i lidhë nnîsiit e t’gjith neve per at vênn kû kena lee.» (75) —

Shka âsht atdheu?

«Atdheu âsht nji shtat, gjymtyrët e t’cillit jena nà.» (76.)

Shka âsht atdhëu ?

«Atdheu âsht nâna e t’gjith neve.» (77.) —

A na bjen tingllim t’kânnshem êmni i atdheut ?

Nji fjalë mâa e âmel, mâa e kânnshme e mâa e nneruëshme qi gojat e nierzve e shqyptojnë n’ket jetë e qi me jone t’tingllit t’vet, na lên t’knaqun e zêmrat na i nnêzë n’trimnii edhè na shtyyn jeten me e dhânë per tê âsht Atdheu. Dashtnija nnaj atdheen me nierin leen.

Ç’farë detyrash kaa nnaj atdheen nji atdhetaar i mirë e i nneershem?

Atdhetari i mirë e i nneershem âsht n’detyrë me dashtë atdheen e vet, e djersët e ballit me i derdhë per dobii t’tii; m’u perkujdesë per t’sdritunit e tii; me i nnêjtë m’kâmë ç’do urdhnit t’tii; me ju njitë doren t’lânunve e nevojarve; me u nnêjtë t’parve n’nnîgiesë; me kshillue t’nnerdyëshmin, e me kênë krejt i atdheut e i komit. – «Detyra e sejcillit atdhetaar âsht me u dhânë krah e nnîmë, mas fuqiis, t’gjith njatyne qi rrnojnë m’nji vênn. Gjon Oversbergi pat thânë atdheu i êm nuk âsht vetun katûnni i êmi ngratë, por edhè rrethi i Münsterit, Vestfalia e Gjermanja marë.» (78.) —

Shka mûnn t’presim prejë atdhetarit t’mirë ?

Atdhetari i mirë kaa me kênë: sunnimtaar i âmel, gjygjtaar i drejtë, birë i nnigiuëshem, ushtaar trim, prîis zêmrak, tatë i dashtun, zotnii i nierziishem, rrogtaar besnik, dashamirë i paa zhibla e shoq i mirë. Ç’nneer mûnnet me pritë atdheu prejë nji birit t’huëjtuëm?

Nuk mûnn t’presë nnoj nneer prejë asì djelmsh, t’cillët e derdhin mûnnin m’tê, jo per tê, por per fitim t’vet, e nuk kqyrin t’miren e atdheut. e t’miren e pergjithshme t’komit, por t’veten. – Kso doret jânë t’gjith atà, qi i sherbejnë atdheut, kensè, nner zyre e nner qevertare; n’buk t’atdheut jânë, m’shpine t’komit fitojnë, e nuk u bjen nner mênn nevoja e atdhetarve. Dobija e vet u rrin n’zêmer. Kâmës tjeter i perkasin atà, qi mrrîin me shitë edhè vênnin e vedin, veç mos t’u shturet xâna e kullosës s’vet!.. A na mêrr mênnja se kan nnoj shknnii dashtnijet kta mistreca per vênn t’Parve ?! Jo; atà s’jânë atdhetarë! jânë hasa, janë ushûjza qi thithin gjakun e atdhetarve; jânë anmiqt e komit, janë rrêngu i vllazniis, e rrenuëst e shoqniis e t’gjytetniis.

Atdhetaar i dashtun! Nnermjet tejet e atdheut nuk kaa vênn ajo e thânme — kjo m’perket mue e kjo tyy —, gjithshkà kena, t’atdheut jânë. — Me t’a lypë une a tjetri nnoj nneer, n’dorë e kee me na bâa, e mos me na bâa; por t’a lypi atdheu, nuk mûnn t’ja muhojsh. N’t’thashtë turru m’flakë, do t’turresh; derdhe at gjak per mue, deri n’t’mrâmen cirkë, do t’a derdhish. — A t’duken teper t’rânna kto urdhnime? A âsht tuj t’lypë gjâa qi s’i detyron? «Kuur derdhë munnin e gjakun per tê, kurgjâa prejë vedit s’jee tuj i falë; por shkaf i detyron, atê po i kthèn». (79.) Per paa i raa n’faj Zotit, natyrës e botës marë, s’kishim me guxue me ja perbuzë zânin atdheut. — Me gjith ket gercnim na guxojmë me shikjue dobiën t’onë me dâm t’atdheut e t’komit? Mo’ Zo’; mâa keq per nee! —

Nji atdhetaar i flakët nuk lypë tjeter, posë qi t’i çilet shteku, e t’i qeshe shkaku per me i rrogue atdheut me djerës e me mûnnë paa lypë fitimin e vet. Rroga e fitimi i tii kaa me kêne, kuur t’mrrîje me paa, se me at fuqi qi pat, i nnîmoj atdheut, e per dashtnii t’tii nuk e kursej as jeten as gjakun. M’zâa t’atdheut, atdhetari i vertetë, harron vedin, harron fitimin, harron plângun e gjithshkaf. Nget n’pûnë, nget n’mûnn, e nneri n’zjarm turret, veç t’i dale dobija atdheut. — E t’tâna kto ja detyrojmë atdheut per kujdes t’madh qi kaa per sejcillin nesh.

Tuj kênë «atdheu nâna e t’gjith neve» (80,) ç’me t’leemt kaa kujdesin e s’mirës s’onë. Kjo nânë na kaa dhânë jeten gjytetnore, na ruën e na del zot. Kjo na i lidhë zêmrat n’dashtnii t’nnermjevedëshme, na prîin me kanune t’veta, e na mson se si mûnnena me jetue nierzisht e paa rrshitë n’gabim. —

Êmnin e zânin e mirë qi kena n’gojë t’botës, prejë kujdesit t’ksajë nânë e kena: Kjo na i nniekë shtiqet me nji dashtnii t’madhe, e nuk i daan syyt e vet prejë nesh kûdo qi t’shkojmë. Asht nji nânë e âmel, qi rreket me na bâa t’pasë e t’nnerue; e zêmra i knaqet kuur t’shofë se s’u mêngon gjâa bijve t’vet. Na flêjmë, ajo rrin çuet; nâtë e ditë na kaa n’mênn. Me msime na sdritë, e mûnnin na veqisë. – Kûdo na rrin per brîi: tash u del n’ballë atynve qi na vînë n’qafë, lufton kunnra atyne qi rreken me na shtypë, edhè çon zânin e rrebët kunnra atyne qi turren me na trazue e kunnra grabitçarve.

Bijt e vet tash i lutë, i kshillon, i mson; tash urdhnon, u gercnohet, i nneshkon edhè, n’kjoftë se nuk i pergjegjen zânit t’âmel. – Porsè n’t’gjitha kshille, msime, urdhnime, gercnime e nneshkime, i daan dashtnija. Asht e kânnshme, e butë edhè e dhimshme nnaj t’bijt e vet. Saa don nâna nji t’vetmin birë, aq na don nee kjo nânë: na don si syyt e ballit! Loçka e zêmres s’sajë jena.

Masi gjithket kujdes e dashtnii paska per nee atdheu, a mûnn t’nnalena, o vllazen Shqyptarë, paa i shkrehë zêmrat t’ona, e me nji zâa dashtnijet me i thâne: o atdhee i dashtun! Atdhee êmni i nneruëshem e i ngushlluëshem i birve t’uu! — Kû t’i gjâaj fjalë tjera, me t’cillat kishe me mujtë me t’madhnue saa e lypë kâma e jote, o atdhee i shêjtnueshem! — Si nânë qi t’kam, veç tyy t’perket dashtnija e ême; si kujdestare qi m’jee, tyy t’shkon nnerimi i êm; sî prîise qi m’jee, tyy me t’mârrë mrapa jam n’detyrë, o nânë e âmel! Si bâmirse qi m’jee, tyy t’a detyroj evariën e zêmres s’ême! N’nnîgiesë t’ânne u shkrîftë jeta e ême! — Si birë, dashtnien t’a detyroj, si sherbtuer nnerimin; detyren e natyrës, detyren e besës! —


§ II.



«Zyret e para, hyjnijve t’padekëshem u detyrojmë, t’dytat atdheut, t’tretat prînnës e tjerat tjerve» (Ciceroni.)

O ju qi shpralloni, e ju ban zêmra me vûu n’gaz êmnin e nneruëshem t’atdheut, nnîgioni!

Flamuri i parë âsht i Perennîis, i besës: i dyti âsht i atdheut, i komsiis. — Dashtnija e Perênnîis na lidhë me dashtnii t’atdheut; dashtnija e atdheut na ngrehë n’dashtnii t’Perênnîis. — Shka jena e gjith shka kena, prejë majuget e deri n’thêmer, prejë atdheut i kena. (Jetesen a gjallitmen e fatin e mirë.) —

Gjithshkà shofim para e mrapa, gjitshkà t’kunnrojmë n’t’djathten e n’t’shmajten, e shka t’sodisim n’hapësii, gjânsii e giatësii t’rrethit, jânë t’mirat e atdheut. — A nuk kishte me mujtë atdheu me na lypë mâa teper se na kaa dhânë? E na, a thue jena t’zot me ja kthye, n’mos mâa teper, nemosè aq saa i detyrojmë, per t’mira qi ky na kaa bâa edhè po na i bân paa prâa? Kurr e kurr s’ûnn mrrijmë me i kthye shka i detyrojmë!

Vllaa Shqyptaar, n’mos jena t’zot me ja kthye atdheut shkaf i detyrojmë, aj nuk âsht tuj na ngushtue, thiken m’asht s’âsht tui na vûu, porsè nneren per nneer e dashtnien per dashtnii e lypë prejë nesh mas rênnit t’natyrës, evariën e don prejë zêmrash t’ona mas urdhnit t’Zotit e t’natyres. Kryet e pûnës âsht dashtnija qi do t’a kemi nnaj atdheen t’onë; kjo âsht mjeti i paar e i vetmi, qi n’a bân me ju pergjegjun detyrave qi e kena nnaj ket mâmë aq t’dashtun.

Dashtnija e flakët nnaj atdheen na shtyyn me kênë t’drejtë, t’nnîgiuëshem, me dashtë t’afermin, me nnerue t’gjallët e shoqit, me mos prekë m’gjâa t’huëjen, mos me trazue kânn, me nnêjë n’lidhnii t’vllazniis, m’u mûnnue e m’u perkujdesue per t’mirë t’shoqniis e t’gjytetniis e tjera ksosh. — Njèkjo âsht nji mnnyrë e bukur edhè e nevojshme; e paa nndryshim e nevojshme, per n’daçim me ju pergjegjë si e lypë pûna e si na lidhë detyra e nnerës e e dashtniis nnaj atdheen.

Doren n’zêmer, o vllaa atdhetaar, e mannej m’thuëj, a kishim me mujtë me i shtupue veshtë m’zâa t’ksajë nânë qi s’i dhîmet gjâa per nee? — Po n’mos i paçim zêmrat mishit, n’kjofshim mâa t’egjer se egersiinat; n’kjofshim perbîmat mizore, n’kjofshim trathtarë, e n’kjoftë se na âsht mushë mênnja, me shlye êmnin e ksajë nânë prejë zêmrash t’ona, e mos me e njoftë mâa per nânë! — Dashtnija e Kodrit mretit t’Athinës nnaj atdheen e vet, kjoftë per nee Shqyptarë, nji tregim !

Ky trim e burrë tuj shkurtue rreziqe e rrengje qi i gercnoheshin atdheut t’vet prejë ânës s’Dorezve, e tuj njoftë vedin se nuk i mjaftote fuqija per m’u mâtun me atà anmiq t’terbuem qi ânë m’ânë e kishin rrethue, dau me pvetë per kshillë Nnivenesen e Delfiis, e cilla ishte n’zâa t’madh m’ato kavaljete, se m’ç’mnnyrë mûnn do t’a largote at anmik prejë rrethit t’atdheut, e si mûnn do t’a hiqte qafet paa hîi n’luftë me tê. – Nnivenisa thonë, se me kto fjalë t’kputme i pergjegji: «Veç me gjak t’Kodrit munn pshtote atdheu.» – D. m. th. pshtimi e rreziku i atdheut ishte n’dorë t’Kodrit: po ju dhîmt jeta ktii, atdheu do t’bite n’dorë t’anmikut, po e derdhi gjakun e vet ky, atdheu do t’pshtote e paa luftë do t’u daate. – Kjo e pergjegjme e Nnivenesës, u vojt n’vesh edhè Dorezve, e prannêj daane, qi, kuur do t’kriste zâni i luftës, t’i vêshin mênn mos me i bâa gjâa Kodrit mretit, edhè me kênë se do t’u shtrîite qafen aj vetë.

Mjaftë keq i erdh Kodrit kuur muer vesht, se edhè Dorezve u kishte pasë vojtë n’vesh ky kumet. porsè dinakmija e ktii kjè mâa e thkellë se e tyne! — Para se kje dhânë shêji i luftës, shêjet e larta t’mretniis i hoq Kodri, e u vesh me aso petkash qi s’ûnn e daate kush prejë nji ushtarit. — Si krisi lufta, duel Kodri me shpatë çveshë n’dorë, e u turr si i terbue m’at flakë t’rrebët, e permasì i kurmoj anmiq t’panjehun, i erdh e mrâmja edhè ktii! Dorezt e hoqne jetet, paa diit se ishte mret Kodri. — Si mêni vala nji grîmë, u hudhne Dorezt nner t’vraam, kuur e njoftne t’metunin e Kodrit, u bâne mizen me pii, e m’at hov e hoqne mênnen e luftës e dredhuëne – dalë nner vênne t’veta paa tjera fjalë. Ashtù me dekë t’mretit Kodrit, ktii atdhetarit t’flakët e dashamirit t’komit t’vet, pshtoj atdheu e atdhetarët, t’cillët ja pâtne vûu mênnen mâa parë m’u shkrîi pikë per pikë, se me paa t’huëjin m’u sgjâa m’plâng e m’voter t’vet.

Shka t’thona per Kodrin, vllazen, t’cillit s’ju dhîmt jeta as pasunija, veç t’mûnn t’delte me lânë mas vedit atdheen e vet t’liir, e atdhetarët t’pshtuëmun prejë gercnimit t’dâmit?

S’kena shka me thânë, posë me saa zâa qi kena n’krye t’bertasim: i lumët i lumët! Edhè pse âsht prejë gjakut t’huëj, âsht i dêjë lavdit e i nnerimit. —

Prohe per tê qi ja trazon zêmren ksajë nânë, edhè e lên m’u mârrë per kamësh.! Aj s’âsht nieri, âsht nji kafshë, e mûnn i pergiaset nji shtâzës, nner shtâsa mâa gjaksore qi gjinnen.

Dashtnija e atdheut nnaj se t’cillin nesh âsht aq e flakët, qi rrin nnerrmjet tejet qi i bien shqelm e nnermjet djelmsh, t’uu vllazen, qi tyy t’âsht mushë mênnja me i hiekun jetet, e qi shkrihet e pervlohet per ta. A se me tjera fjalë: a t’u mush mênnja me çue at dorë gjaksore kunnra t’ânn vllaa, djalin e ksaië nânë? Nuk kee me mujtë me i raa djalit, per paa i raa nânës! A t’verboj terbimi i djalit e t’u prish mênnja me ja vraa t’birin, t’ânn vllaa? Nuk kaa me t’dalë me vraa atê, per paa vraa para nânen! Ajò na man nên sjetull t’vet, ajò na mlon nên zêmer t’vet. A u turre me ja therë t’birin, t’ânn vllaa? Sûnn kee me ja therë, per paa ja shkallmue zêmren nânës! – Shyptaar vllaa, gjithsaa herë t’i shkojmë n’qafë shoqit, vllaut t’onë, atdheut – (nanës s’onë) e komit (gjakut t’onë) i bâjme dhûnë.

«Prînnja jânë t’dashtë, fmija, gjinnija e dashamirët jânë t’dashtë, porsè t’gjitha kto dashtnii, dashtnija e atdheut i permledhë n’vedi.» (81.) –

«I pari nner virtyte, âsht prûnjimi nnaj atdheen.» (82.) –


§ III.



Pse e fituën gjith at nneer Rromakët, e pse u duël gjith aj xâni i madh n’gojë t’botës? – Prannêj persè:

a) teper e perflaksme kaa kênë dashtnija e tyne nnaj atdheen;

b) kurr s’i pûnoshin paa rrugë kuëj;

c) kan pasë njiniin n’mênnime, n’fialë e n’pûnë;

d) kan kênë zêmergjânë e t’dhîmshem nnermjevedi.

Po, o vllazen, atdheen e rritë edhè e ruën besa, burrnija e msimi i mirë. Veshgoni se ç’gercnim ja pat knnue Ciceroni Verrit: «Nuk t’i fali Hyu ata djelm vetun per vedi, por edhè per nevojë t’atdheut; jo veç per knaqë t’ânne, por edhè per knaqë t’atdheut. Detyra e jote praa kaa kênë qi t’i vaditshe n’doke e n’burrnii t’vênnit t’onë, e t’i mkâmshe mas msimesh t’parve t’onë».

Dueje atdheen t’ânn, o vllaa Shqyptaar, porsè thirret atdhee e zotnii: atdhee, qi t’a duëm me gjith zêmer, tui kênë dheu i tatës; zotnii, qi t’i rrogojmë më zêmer e paa pajta si t’gjytetas qi rrnojmë nên hije t’tii.

Qè edhè nji pasqyrë tjeter t’atdhedâshtniis s’madhnuëhsme!

Êmni e lumnija e Grekve t’vjeter1 qi pat hypë m’at cip lumnijet, Spartanve do t’u dihet per nneer. Kta petrita, me besë e kanune t’veta mrrîne me i bashkue t’tâna pjesët e Grekiis e me i hudhë vedit, ashtû, qi jetuen si t’kishin pasë lee nji tatet e nanet.

Spartanët e vjeter jânë kênë asi burrash qi hjekshin gjithnuer zijet, e kurrnji mûnnë s’mrrîite me i lodhun. — Jeta e tyne kaa kênë jetë luftare; krajata u âsht kênë vllaa e moter, e nuk kan pasë diit se ç’âsht ânkimi. Kurrnji sênn s’i trêmte e gjâa s’i trazote. T’kater stinët e motit, per Spartanin jânë kenë nji doret: n’pikë t’vapës trûut e tija s’vloshin, e n’pikë t’dimnit, krahnori i tii rrite i sbluet. Tregtija e fitimi i Spartanit kaa kênë saa mos t’jitëte paa bukë, e per tjeter s’kaa pasë nevojë. — Dija e ardhet tjera, per Spartanin jânë kênë shtîja e zhgjeta; e si rrite perherë i armatise s’gjinnej burrë qi mujte me ju hudhë per me e trazue. — Me ket besë, bashkim e kanunë qinnroj Sparta per gjashtqinn vjet, e nuk raa nên sgiedhë t’huej, me gjith qi anmiq t’panjehun u rrekshin me e pushtue; qinnroj me faqe t’bardhë, jo e rrethuëme prejë ledhesh, pirgjesh e sogjesh si gjytete tjera, por e thurun prejë beset e bashkimit, prejë shtîjet e zhgjetet, s’u dha n’dorë kjo çerdhe trimash!

Pleqt e Spartes, burra t’mênnçem; u prîshin t’rijve me msime t’mara e me pûnë; e djelmnija e xemun n’dashtnii t’atdheut, rrishin, si nâtë si ditë, me armë nner dhâmë tuj ruejt atdheen, e m’nji hov u shtîshin mneer anmiqve t’vet.

Njaj burrë i hollë qi u kalli zêmrat si burrave ashtû edhè grave t’Spartes, n’dashtnii t’vênnit t’parve, kaa kênë Likurgu, i cilii edhè nnezej flakë nnaj atdheen e komin e vet. Ky me kanune t’veta i vûni m’shtek t’pûnës marë Spartant, si do t’shofim mâa tutjè.

Hollimi i Likurgut mrrîni me njoftë loçken e zêmres t’nierit. Tuj dijt Likurgu se zêmra e nierit tëhiqej prejë natyrës s’mrapshtë, me gjith mênn u vûu me i raa mrapa me mjekime e me msime burrnijet, tuj u vûu leçii Spartanve t’vet, gjithshkaf ishte qi munn do t’u ligshtote fuqiën e shtatit… —

Vênnin e vet m’at mnnyrë e dau nner t’gjytetës, qi sejcillit i raa n’pjesë aq tokë buket, saa mûnn u mjaftote me majtë vedin e shpiën; bulqit e tokve t’Spartanve ishin kome t’pushtuëme prejë sish, masì kta vetë nuk mûnn i pûnoshin, tuj kênë se rrishin me armë n’dorë e me zjarm n’gjii, e t’habitun nner ushtrime armësh e luftet si dita-ditë. Uhanat, qi kishin nner vedi Spartant, Likurgu i bâni me i falë njani tjetrit, e ashtù i duel me mkâmë nner tà nji mnnyrë jetet bashkimtare, tuj e vûu per fije krashimin e vllazniis, paa e daa t’mirin e t’keqin, t’pasmin e t’papasmin. – Me ksi farë msimesh mrrîni me paa Likurgu me gzim t’zêmres, se Spartant, paa t’daam kâmet e nneret, jetoshin, pûnoshin e fitoshin si vllazen.

Arit e rrgianit Likurgu u pat nnrye dyert, e hekuri u pat xânë vênn. — Shkurt: ç’do knaqë e deri lojna u pat vûu leçii Likurgu Spartanve.

— Shkaf ishte i gjakut t’huej, Likurgu i nepte shtek, e kurrkûnn n’rrethet e Spartes s’i lête me xânë vênn. T’gjith atà qi s’ishin per dobii t’atdheut e doshin me tretë kohen me duer n’gjii a tui njehë miza, Likurgu i karmote prejë vênnit t’vet. — Gjith shka ishte per nneer t’atdheut Spartant e mêrrshin mrapa, e shka muitë me ja sjellë marren e perkjellen vênnit e komit Likurgu vête leçii.

Qysh prejë kamësh t’vogla fillote me i bâa gadi Spartanët Likurgu me msime, lojna e ushtrime trimnijet, me munnë t’krahve e kso tierash, âshtu kuur u rritshin Spartant, gjyteti i tyne nuk kishte nevojë per ledhe, pyrgje, e ushtore, tuj pasë ksi farë djelmsh t’cillët ishin muroja e atmes.

Foshnjet e Spartes ishin mâa fort t’atdheut se t’prinnës; mâa fort perkujdesej atdheu per to, se prînnja, masì atà msuësa qi u shênjoshin per m’u prîi me msime, prejë djepit e mje n’ditë t’dekës, s’i daashin syyt prejë sosh.

Kerthîni i Spartes, i cilli leete me nnoj gjymtim gjymtyrësh, mas urdhnit t’Ligurgut, do t’a çoshin m’nji mal t’quëjtun Tajgete, e do t’a hjedhshin nner do rrmore t’mnershme t’ktii malit, tuj kênë se, si thote Likurgu, nierz t’gjymtë kahë mênnja e kahë gjymtyrët s’ishin as dobija e shpiis as e atdheut. — Porsè, kjo punë tuj kênë nji mizorii qi i bân ballë t’madhit t’jetës e natyrës, jo veç qi nuk âsht e pelqyëshme, por edhè âsht e mnnershme per m’u mênnue! —

Fjalen e parë, qi goja mamaçe e kerthînit t’Spartanit fillote me shqyptue ishte êmni i atdheut e i gjytetit. — Fjala atdhee tuj kênë e perbâmun prejë êmnit t’tatës e m’nji edhè t’nânës, u nepte msim Spartanve, se permas êmnit t’Hyut — t’cillin komet e t’gjitha kavaljeteve e kan pasë njoftë, dashtë e nnerue — do t’a doshin edhè do t’a nneroshin êmnin e atdheut e t’prînnës.

Saa mrrîjshin n’vjetë t’arrsyes fmija e Spartanve, mâa i pari kujdes i linntorve ishte, me i dergue n’msojtore, n’t’cillat msoshin msuësa mâa t’sgiedhun, detyra e t’cillve ishte per me shfillue fmiin si kahë hollimi i mênnës e nnierzija, si kahë lojna a ushtrime shtatit. Posë ksajë, u nepshin edhè msime fillestare t’knnimit e t’shkrimit, e mannêj i bâshin me xânë per mênnësh kanunet e Likurgut t’rreshtue n’vjerrsha, e saa e saa kângësh tjera luftare, qi t’u vaditshin n’trimnii. — Permas ktynve msimeve, vîte mûnni i krahve mas fuqiis s’kohës s’fmiis, e n’nnîgiesë, n’prûnjim, n’burrnii e n’bujarii.

Kanuni i Likurgut, u vête leçii fmijve e t’rijve ç’farë do gazit qi mujte me i kapercye permajtat e nierxiis; si me qeshë a me folë t’madhe per t’gjatë t’rrugave t’gjytetit; me hecë me gojë t’haptë si me kênë i hutue a i mârrun mênnëç, me sjellë kryet e annêj e knnêj. — Nji fialet: fmija e Spartanve, qyshë prejë djepit e thithshin bashkë me tâmel t’krahnorit t’nânës pikë s’parit prûnjimin e dashtnien nnaj t’Madhin e jetës, mannêj nnaj atdheen e prînnen e nnaj pleq, e zakoneve t’vênnit m’u nnêjtë m’kâmë.

Kanuëni i Likurgut u vête leçii burrave sbukurimin, por jo nahranen kahë vesha e matha. — Gjith aj qi nepej mas pûnësh t’papûna, e burrnien e qitte n’harresë, e vêshin n’shagatë Spartanët e nuk e majshin per gjâa, tuj kênë se rrallë e per mallë u gjêshin nner Spartanët asish qi nuk i bishin mrapa burrniis, nierziis, butësiis nnaj vllazen, e dashtniis nnaj atdheen. — Dashtnija e njimênnët nnaj atdheen, âsht nji dhântii qi vetë Perênnija ja dikon nierit n’zêmer, porsè kjo dhântii, nuk mûnnet me gjetë vênn n’zêmer t’njatii, t’cillit s’i tûnnet mênnja per me j’u pergjegjun detyrave t’shêjtnuëme qi do t’i ketë sejcilli nesh nnaj Hyjin. Ket detyrë e kan pasë diit edhè Spartanët, e prannej gjith aj qi vête gojë permîi Zot e Besim, mîi burrnii e nierzii e kso tjerash, atê e majshin si nji gjymtyrë t’qelbtë, tuj diit se farë shpneset nuk munn mate m’tê as komi as atdheu.

Spartant lutshin edhè do t’kreme, n’t’cillat u mledhshin pleq e t’rii edhè u argtoshin me dashtnii vllaznijet. N’kto t’mledhuna gojët e Spartanve, s’folshin tjeter, posë permii dashtnii t’atdheut. Djelmnija sidomos nnêzej flakë, gjith saa herë xêhej me gojë êmni i atdheut, e t’shtymun prejë ktii zjarmit, i rrokshin armët mizore e nner syy t’hyjnijve, t’pleqve e e atdhetarve tjerë, bâshin ushtrime luftet nner vedi me nji shpejtim vetimet, e porsaa i maroshin ushtrimet, i vjerrshin lemajat e zhgjetave, i pshtetshin shtîjat e u derdhëshin n’knnim t’kângve trimnore tuj i njefun trimniit e fatosave t’metun n’luftë tuj i dalë zot atdheut.

Dashtniën e Spartanve nnaj atdheen s’âsht gojë e giûhë qi mûnn t’a rrfejnë; aq mûnnena me diit qi gjith saa herë u mledhshin e u bashkoshin n’ksi argtimesh, pleq e t’rii e nneri fmiit u shkrîshin e u nnêzëshin flakë tuj i sblue nnîsiit e zêmrave nnaj komin e atmen e vet. Saa per tregim, po i njefim, me hamênnas, do asò kuvênnesh qi bâshin n’kto qillime. — Pleqt thoshin: «Tash jena shtyy n’vjet, por nji herë jena kênë burrat e dheut e trima n’zâa!» —

— Djelmnija e pritëshin: «Trima jena e m’nee âsht pshtetë atdheu; na e ruëjm, e s’kaa komë n’jetë qi guxon me na msyy!» — Camerdhokët thoshin: «Trima do t’bâhena e burra luftarë, juve me ju pergjaa kena, tuj i dalë zot atdheut e komit!» —

Vjerrshat e trimniis e kângët luftare t’Tirteut e sidomos t’Omirit (t’cillin e thirrshin vjerrshetari i Spartës) mâa i lânuni Spartan i kaa pasë diit per mênnësh.

Spartant ishin t’bijt e Spartës e krahnorna Spartansh jânë kênë pyrgjet e Spartës. Bashkë gëzoheshin, e kuur ishin per t’vajtue s’bashkut vajtoshin. Zêmrat e Spartanve si t’ishin kênë njitë shoqja m’shoqjen ashtû rrifshin: i gufote njânit t’tanve u gufoshin, si mênnimi i njânit ishte mênnimi i t’gjithve, Ky bashkim, kjo vllaznii ishte qi e shtyyte mje m’verbim Spartanin per kahë trimnija me luftue per lirii, lumnii e lulzim t’atdheut e t’komit. — Kmisha e shtatit ishte per Spartanin êmni i atdheut, e si hija qi e mêrr mrapa nierin e nuk i dahet veç me dekë, ashtû êmni i atdheut s’i dahej gojet e zêmret Spartanit. — Saa mrrîite me diit fmija se gjinnej n’jetë, m’gjith saa shokë qi u nneshte, pvette me nji dishirdije; «Kush mûnn t’thirret atdhetari i vertetë? kush i kaa dalë zot atdheut? Ç’trimnii kaa bâa njâni a tietri per dashtnii e lirii t’atmes?» — T’pvetuna kso doret i trimnoshin zêmrat e njoma t’fmijve edhè i nnezëshin n’dashtnii t’vênnit t’parve, e kuur mrîshin n’kohë t’djelmniis, s’kishin nevojë qi t’u kallxote kush detyrat qi kishin nnaj atmen. Kta petrita t’vogjel ishin shpresa e atdheut edhè e komit; kta bâheshin gadi me jau terun lott nânave t’trimave t’shuëm n’luftë per t’dalun zot t’atdheut.


§ IV.



A do t’m’maje nnokush per giûhë giatë, a per nja qi s’kaa tjeter pûnë posë me çaa kso kopallash me ket gojë?! A nnoshta se fjalët e mija ju duken t’kota?! N’mos paçin fuqii fjalët e mija me ju thekun n’zêmer, m’keni detyrue me jau trazue pushimin t’Parve t’onë t’bînnueshem, e me i thirrë, qi t’na rrfejnë gojat e tyne, se ç’qellim kan pasë atà saa jânë kênë nner t’gjallë tuj bâa gjith ato lufta; do t’i thrras, o vllaa Shqyptaar, masì edhè atà kan jetue n’ket plâng, kû jetojmë nà sod.

Kû jeni, o drita e atdheut t’onë? Dukniu nner nee, e lironi ato goja kuvenntare n’ligjirim t’âmel e mushniau mênnen atdhetarve t’mii tuj u diftue se ç’qellim kan pasë luftat t’uëja t’paprâshme, edhè e derdhmja e atii gjakut nner lufta trimnijet?

Kû jee Lekë? kû jee ti qi s’t’pat luejt berthâma e synit nnermjet heshtash e pilca zhgjetash? — Duku, Burrë, ti shqype e leet qi s’i duël kuëj me ja nnalë hovin fluturimit t’ânn! Tfaqu, Kastriot, ti kulsheder perpîise, qi i perpîne anmiqt, e i hodhe prejë kanneve t’atdheut, porsi e hjedhë eera pluhnin e tokës! Kû jeni ju tjerë, o trima t’paçmue?! — Folni, folni tash me ato gojë hyjnore e na diftoni:

Luftat t’uëja e gjaku i derdhë, a kaa kênë per qellim t’dobiis s’ujëj a po per t’atdheut marë? A i patët lypë me ju shperblye mûnnin per rrogë qi i patët bâa atdheut? A pat kênë fitimi i pasuniis qi ju shtyëte m’ato hapa t’rrebët? A mrrîishin me ju nnalë hovin e trimniis, kuur ju thirrte zâni i luftës m’u mâtun me anmiq, lott e prînnës, vaje motrash, vajtime t’dashtunash e gjimime foshnjesh?

— Qellimi i jonë, na pergjegjen atà, nuk kaa kênë tjeter, posë, e mira e atdheut. — N’zjarm, n’flakë, n’ujë e nnermjet shtîjash e shpatash, nuk na shtyëte tjeter, posë, dashtnija e perflakshme e atdheut. Per t’veqisun t’mûnnit t’derdhë nuk lypshim tjeter, veç t’a shifshim atdheen t’pshtuëmun prejë ç’do rrezikut qi i gercnohej. S’na kje dhimët jeta, as gjaku, as gjâja e pasunija; lirija e atdheut e faqja e bardhë e komit kaa kênë knâqa, dhântija e rroga e zêmrave t’ona! —

A muërme vesht?

Thekniu, o vllazen Shqyptarë, e mos t’ju rrêje mênnja, se jânë t’kota fjalët e mija qi ju fola. — Tâmli i nânave na xeen n’dashtnii t’atdheut; hapësija e kânnshme qi na ngîin zêmrat e na pertrîin jeten, e dashtnija e nnermjevedshme na nnêzë n’dashtnii t’atdheut. Hîit e t’Parve qi pushojnë n’gjii t’atdheut na flasin permii ket dashtnii. Dashshtniin e dheut t’tatës na e pertrîin n’male e n’fusha, lânna e guri, lângu e plangu, udhët e shtiqet. N’dashtnii t’atdheut na nnêze kerthînija, fminija, djelmnija, trimënija, burrnija, e pleqnija e t’gjitha nnollniit e kavaljeteve t’kaluëme na trimnojnë n’ket dashtnii. —

«Gjith i cilli gjytet, gjith i cilli katûnn, e se e cilla pllâmë e atdheut t’onë âsht çerdhja e jonë. e prannêj do t’nnerohet e paa nnryshim do t’duhet.» (83.) —

Gjitshshkà na thrret n’dashtnii t’atdheut; zogj me çerdhe t’veta: egersina me dashtnii t’shpellave t’veta; shpênn me kujdes t’strofujve t’veta. Dashtnija e atdheut âsht aq e pîimun n’zêmer t’nierit prejë natyret qi n’na voftë mênnja se mûnnet me jetue shtati paa gjak e paa palc ashti, aq mûnn t’jetojmë nà paa atdheen. — «Amelcimi i atdheut gjithkânn tëhjek.» (84.) — «Nji qi knaqet tuj bâa shtek (jashta atdheut) per s’teprit, aj e mniin atdheen e vet.» (85.) —

E na kena zêmer me perbuzë ket êmen t’nnerue! Kena shpiirt me i soditë me syy krreç atdhetarët e mirë e t’nierziishem.?!.. Ah, vllazen mjaft jena rravgue nner terrina, mjaft na i kaa merdhitun zêmrat athtimi! Pse t’a perbuzim aq mizorisht êmnin e atdheut? Pse t’i majmë armët t’ngrefta kunnra shoqi-shoqit? Pse s’na u thek zêmra nji herë, e n’vênn qi t’i lâmë varrët e hershme me shamertue, qi me mizorii t’onë ja çilim mun n’loçkë t’zêmres ksajë nânë, t’shkojmë me i pertrîi tjera t’reja?!

«Saa t’qinnrojë flaka e dashtniis nnaj atdheen n’zêmer t’komit, kaa me kênë i liir, pûntuer e i fuqiishem.» (86).


§ V.




«Ah! tokë e bardhë e fort bukurue,

Zoti t’kaa falë me shum t’mira;

Me male, fusha, me ujë rrethue;

Me gjithfarë pêmësh t’âmla e t’veshtira» (87) –



«Nnîsiit e terhjekin nierin, mâa teper atdheen se gjâan e vet me dashtë… Nieri qi gjinnet jashta vênnit t’vet, me gjith qi ditët e jetës i kalojnë nner knâqa e gazmênne, e nnîin se e nnîin nji t’terhjekun n’zêmer (per atme t’vet) qi kurrnji sênn s’unn ja largoje. Nuk ngiatë, e aj gazmênn i kthehet n’trazim e nneshkim aq t’rrebët, qi s’e lên me xânë vênn.» (88.) — Ky âsht mênnimi i atdheut.

Do t’ju ketë raa rasa, o atdhetarë vllazen, me provue saa vishtiir âsht per nji zêmer, e cilla pervlohet n’dashtnii t’atdheut t’vet, kuur t’a detyroje pûna me u mergue prejë rrethesh t’atdheut. Prohè! saa mênnime t’dhîmshme i vînë nierit m’at hov! Jeta i moliset, e mênnja i bâhet fluter. Syyt i mushen me lot e i xixillojnë prejë dashtnijet; zêmra i bâhet shkrum, e dnesët s’e lânë m’u ngîi me frymë gjith saa herë t’i binë n’mênn tata, nâna, vllazen, motra e dashamirë.

Koha per m’u nisë mrîin, e drejton hapin kahë vênni i huëj, porsè syyt s’i dahen prejë vênnit t’vet, edhè e soditë me nji mâllnim! Rreket me pajtue vedin, por zêmra i pikon gjak! Trazimi e ngushton, e don, a me çfryy n’vajë, a me plasë! S’mrâmit ja hiin vajtimit.


«Lamtumir! — vênnet e mija.

Qe, po shduken dalë-kadalë;

Gjimon dedi, ushton duhija,

Lkûnnet barka valë mii valë;

Kahë njaj diëll qi â tuj flakue

Annej fiill un tash do t’veta…

Lâmtumirë, o dhee i bekue!

Lâmtumirë! per saa t’jeet jeta!

. . . . . . . . . . . . . . . . . . . . . . . . . . . .

Lâmtumirë! ti shpija e t’parve,

Kû mâa s’parit m’agoj drita;

E kû strehë u dhaçë shtektarve,

Miqt e babës edhè kû i prita.

Lâmtumirë! carâni m’voter;

Lâmtumirë! ju armët te shkreta;

Lâmtumirë! ti nânë e moter,

Lâmtumirë! per saa t’jeet jeta!..» (89.) —



Lâmtumirë! o atdhee i dashtun, zêmra e t’ânn biir digjet e pervlohet e shkrîhet prejë mâllit t’ânn! Lâmtumirë! male e fusha, prroje e zaje! Lâmtumirë! ti lâng e plâng, kû, i Bukuri i qiëllve, m’bâni me paa driten e parë t’jetës! Kû u mkâma n’prêhen t’s’êm’âmë, kû u rrita e i kalova ditët e fminiis s’ême nner knâqa e gazmênne. Lâmtumirë, o pêmtore e fushore t’kânnshme, per t’çillat paçë bredhë si nji kingj i njomë tuj u habitë mas lulesh e flutrash. Lâmtumirë, o atdhee, ti i mênnimit t’êm nnîsija e parë! Prêhni i jot âsht çerdhja e ême, e kû pushojnë eshtnat e t’Parve t’mii t’bînnuëshem. — E ti, o giuhë e kânnshme, giuhë e âmël, qi m’i pate knaqë veshët me tingëll t’kumbueshem, e qi m’i pertrîiste nnîsiit, e m’i shtillosne mênnimet e zêmers, m’ngushlloshe nner çkushllime, e m’u liroshe n’nnerim e n’luta prûnjimit nnaj Bâsin t’êm! Ohè! lâmtumirë edhè ti, se nnoshta nuk kaa per t’m’a knâqë zêmren, nner ato dhena t’huëja, zâni i jot i âmel! Lâmtumirë edhè nji herë, o shpii e dashtun, kû kam paa driten e parë t’jetës! Lâmtumirë tatë e nânë, qi kjetë shkrîi per mue! Vllazen e motra qi u derdhshi n’dashtnii per vllaan tuëj! Lâmtumirë, lâmtumirë, o shokë atdhetarë e dashamirë tjerë! Lâmtumirë, o atdhee i bînnuëshem, atdhee i shêjtnuëshem!!

E ti o i Bukuri i qiellës, qi e kee n’kuides mâa t’harruemin, e qi pertrîin gjithshkahen, me syy t’pervajshem t’lutem, mos me m’a qitë n’harresë atdheen t’êm e adhetarët e mii! Shtrîe doren e fuqiishme t’annen mii tà, e n’kjoftë, se u gercnohet nnoj hyllë i pafat, theku n’luta e n’lot t’ona, del-u zot, e mos m’i lên m’u marrûn per kamësh!.. —

Vllazen Shqyptarë, aq t’na flakroje zêmra n’dashtnii t’atdheut, qi jena n’detyrë deken me perbuzë, veç t’na dalë per doret me e pshtue prejë perkjellet e prejë rrezikut qi i gercnohet.» (90.) —


§ VI.




«Per vênn t’vet kush dekë kaa raa,

Nuk kaa dekun, por kaa lee!»

— Lahuta e Malciis



Shifni edhè nji pasqyrë tjeter t’atdhedashtniis s’vertetë.

I biri i s’bîis s’Argjileit Brazida, pat dalë n’luftë bashkë me shokë kunnra anmiqve t’atdheut, e masì u krye lufta e dredhoj — dalë ushtrija, vojt âma e Brazidës, edhè lypi prejë ushtarësh, se ç’ja gjet t’birin: «A met n’fushë t’burrave t’dheut, êm birë, o ju shokë?» — Ushtarët, per mos me ja shtue dhîmten, xûne me i njefë trimniit e Brazidës nner syy t’sajë, e s’vonit i thane se Sparta kaa metë e vorfnuëme prejë nji trimit, qi s’kaa lânë nji tjeter qi mûnn t’i shemllohet. Aq e trazuëne kto fjalë t’âmen e Brazidës, qi e bâne me i harrue dhîmtat, e me nji madhnii u pergjegji: «Mos i vêni n’lojë e n’shagatë atdheen e atdhetarët t’uu! Sadò qi êm biir kaa kênë trim e nuk i âsht dhimtë gjaku per dashtnii t’atdheut, n’zêmer t’Spartës gjinnen djelm qi janë mâa t’mirë e mâa trima se êm biir.» — Sadò, praa, qi nà Shqyptarët i thrrasim me êmen pak t’nneershem graat — flokë giata, mênn paka! grave t’Spartës nuk mûnn t’jau shkruejm t’thânmen t’onë, masì per trimnii s’jânë kênë gjâa mêngut burrave.

I biri i Spartanës kuer mrrîite n’kohë t’trimniis, murojen e luftes me dorë t’vet i nepte nâna me kto fialë: «A me ktê, a m’ktê» qi dote me i thânë: or biir, or biir, mêrre shêjin e luftës, mêrre murojen: e kuur do qi kaa me t’raa rasa luftò per lirii t’Atdheut. Porsè t’i vêesh mênn e mos t’m’kthehesh prejë luftet paa ket muroje, persè s’kam ç’t’bâj te shpija, edhè atdheut gjâa s’i duhesh i marruëm! Asè me tjera fjalë: A jit n’luftë me gjith muroje, a n’u kthefsh si ngadhnyës, me gjith muroje m’u kthè; e at herë kena me t’njoftë per djalë si une âshtù edhè atdheu.

* * *

A bân nâna nji Leonidë tjeter!?

Ky trim i paa shoq, e atdhetaar i flakët, me treqinn Spartan tjerë, ja fali atdheut jeten e gjakun, kuur dau me ja nnâlë hovin e turrit ushtriis Persjane, e cilla kishte pasë Grekiin me pushtue.

Kuur i vojt fjala mretit t’Persiis, qi vetë me krye i prîite ushtriis s’vet t’panjehun, se me saa vetë ishte túj e pritun Leonida n’fushë t’trimniis per m’u mâtun me tê, qeshi, nnoshta pse do t’i keet raa nner mênn e thânmja e Shqyptarve se «nuk trêmet harusha prejë shoshet!» — e me nji terbim u lkûnn vênnit me at ushtrii mizore, edhè u nis kahë Grekija.

Paa ju hudhë mirë rrethit t’atdheut t’Leonidës, i çoj fjalë Leonidës Ksersi (kshtû e quëshin mretin e Persiis) qi t’i delte perpara paa vanim, e t’i shtrote armët me gjith shokë nner syy t’madhniis s’tii, per n’dojshin nniesë e jetë prejë sì.

Gojat e petritave t’Spartes ja dredhne fjalen n’ket mnnyrë: «Hiq keq, o Mret, e hudhu ti vetë me na i hjekun kto armë! «Asè, si thona nà Shqyptaret.» Armët e mushuna, nuk i nep kush per s’gjallit!» (92.) –

Masì muër vesht Ksersi, se nuk lejshin Spartanët «saa per furka e ênemija» (93) — por ishin trima qi breshin hekur me dhâmë, i sbuti fjalët, e u hîni gledheve, e mrrîni me ju lidhë me bee prîisit t’rrebët t’Spartanve, se do t’i nepte atii n’dorë sunnimin e Grekiis, veç t’ja lête shtekun t’lirë, saa me thânë se e shkeli Grekiin, e mos t’a kthete me mârre e me faqe t’zezë.

Leonida i pergjegji edhè mâa rrebët se heren e parë: «Mâa e âmel m’duket deka per Grekiin se me mârrë sûnnim mii komin t’êm me faqe t’zexë me trathtii.»

Ksersi i idhnuëmun e i terbuëmun m’Leoniden, e çoj m’kâmë ushtriin e vet, e me at terbim e msyni Leoniden e Spartanët. —

Leonida me djelmt e Spartës me kâmë t’ngûlë e priti Ksersin e ushtriin e tii. — Gjith saa herë u nneshne n’luftë, Persiant dredhoshin – dalë me hov t’thymun. – T’lodhun Spartanët e ngratë prejë luftash t’paprâshme, e mâa teper t’thaamun krahësh prejë trathtiis t’nji mistrecit, i cilli u pat diftue shtiqe e vênne pritash qi Spartanët u kishin pasë vûu Persjanve, mas t’gjith ktynve t’zezave, raane n’kurthë Spartant e mjerë!

Me t’dy syyt e shifte thiken m’asht t’vet e t’vetve Leonida, me gjith ktê zêmra nuk e pat lânë. — Sadò i rrethuëmun prejë mjerimesh, per t’mramen herë u thye kahë ushtrija nnimtare, edhè e kshilloj qi t’shkote n’shpii, e t’rrite gadi me i dalë zot atdheut nner tjera rreziqe, se per vedi e Spartanët nuk kishte dhimë qi do t’jitëshin n’luftë, masì ishte detyra qi u urdhnote, me i lânë eshtnat n’fushë t’trimave per dashtnii t’atdheut e per nnîgiesë t’zakoneve t’Spartës. —

Ushtrija nnîmtare met e habitun n’trimnii e zêmer t’Spartanve, e me lot per faqe e la fushen e u paa me Leoniden. — Me faqe t’zezë! — Porsè nuk u zhburrnue krahi tjeter i ushtriis nnîmtare, qi perbâhej prejë dyqinn vetë Tespezësh, t’prîimun prejë Demofilit. Kta burra nuk e pane me udhë, me lâne vetun Leoniden me Spartanët m’at valë luftet, por t’lidhun m’nji besë, dane, a t’tânë m’u shkrîi, a t’tânë me pshtue!

Masì e la fushen ushtrija nnîmtare, qi ishte kênë mâa n’shumicë, u shkretnue edhè fusha, kû kishin pasë xânë vênn Spartanët, aq, qi aj grusht Spartanësh e e Tespezësh qi patne metë daashin si kaçubë n’at fushë; e me at grimë zêmret qi u pat metë, u bâne gadi me pritë turrin e kulshedres n’Persii, qi t’vîte me fâa barkun e ûnshem n’Spartanët!

Saa rrishin tuj pergiue ushtriin e Persiis, i dha zêmer vedit Leonida, edhè nji herë i lshoj syyt t’mushun me lot mii Spartanët e vet t’dashtun e mii Tespezt; e tuj paa do petrita djelmsh qi i rrishin brîi, e tuj mênnue se mas do kohë s’do t’ishin mâa nner t’gjallët, i thekun n’zêmer prejë dhimet, i kshilloj qi t’u ktheshin nner shpija. — Kuur çili gojen e vet njâni e i tha: «O Prîis i dashtun, atdheu m’urdhnon qi t’jes ktu.» — Tjetri ja priti: «Ktû do t’a maroj jeten t’ême per t’dalunzot e per dashtnii t’atdheut.» — I treti foli: «Nneri te e mramja pikë t’gjakut, do t’luftoj per lirii t’atdheut.» — S’ngjati e u dha zâni i luftës. U nneshen anmiqt, e permasì e shkmesne ushtrien Persjane trimat e Spartës, e t’dy vllazent e Ksersit, qi nnollne n’luftë, i çuëne ke t’parët, s’mramit u knnoj qyqja edhè Spartanve! Met Leonida me Spartanët! E njomne me gjak t’vet plângun e vet, atdheen e vet! At dhee, qi u kan pasë lânë n’porosii t’parët, qi mos t’a kurseshin gjakun e jeten kuur do t’ja u lypte nevoja e atdheut: Bashkë me Spartanët met edhè Demofili me Tespezët, t’cillët e majtne besen e burrnisht diqne paa u raa n’dorë Persianve! —

I lum aj dhee e fatbardhë njaj komë qi i qeshë fati i mirë me pasë ksi trimash n’vênn t’vet!

Leonida kje i njimênnti biir i atdheut, e i njimênnti vllaa i komit t’vet.

Leonida ju turr luftës si miza paa krye, e pse? a pat nnoj qellim? nnoshta qellimin e fitimit, t’nnerës e t’lumniis, a t’zânit e êmnit t’madh qi do t’a lête mas vedit n’jetë? — Jo, qellimi i Leonidës kaa kênë tjeter; kje mâa i madhnueshem; qellimi i tii kje lirija, nnera e lumnija e atdheut! — Dashtnija e atdheut edhè e komit e kaa shtyy me luftue e me derdhë gjakun e vet!

Trimnija e Leonidës, u shtîni tuten e mneren Persjanve, e m’nji hov i trimnoj edhè atdhetarët tjerë, qi me nnîmë t’zânit t’Leonidës xûne me vûu n’shagate ushtriën e Persiis. — Gjaku i Leonidës e i trimave t’Spartës i bashkoj edhè i vllaznoj Grekët tjerë! — A e ngiatne luften Persianët mas dekës s’Leonidës? T’hutuëmun, e t’mârrun mênnç prejë hovit t’rrebët qi diftoj Leonida, Persjanët nuk u trimnuën mâa me ja hîi luftës, tuj drashtun qi mos t’nneshëshin persrii m’nnoj gozhdë. Ky shkak kje, qi e bâni Ksersin me shkrehë luften me at komë. Ashtû Grekija met e lirë edhè e patrazuëme prejë Persjanësh prejë se u ushtote n’vesh êmni i Leonidës!

A shifni, praa, se ç’zâa e êmen i prûni komit t’vet nji nieri? Leonida, i biri i njasajë çerdhes s’fatosave, ja nnali hovin ushtriis Persjane edhè mas dekës. Ushtrija Persiane u pakue n’zêmer prejë tutës s’êmnit t’Spartanit, e per ket pûnë ju shporr Grekiis, e me njimii faqe t’zeza dredhuene n’vênn t’vet.

Nuk bân luftë shumica e ushtriis, por besa e bashkimi! —


§ VII.



Vllazen, mos t’i napim shkak atdheut t’ânkohet m’nee! Mos t’ja trazojmë at zêmer t’âmel, e mos t’a lâmë nner dnesë e fshâmë!

Atdheu, kjo nânë e dashtun nuk i turret kuëj m’grusht a me dorë t’armatisun! N’i raftë per syysh se djelmt e sajë kan dredhue prejë shtekut t’marë, ajo ânkohet, porsè i mjeri aj, permîi t’cillin biin nâmët e saja!

Qe ç’farë ânkimesh bân kjo nânë permii atà qi ja trazojnë zêmren:

— Ç’dobii pata prejë t’gjith atii mûnnit qi hoqa mje qi i mkâma t’bijt e mii?! Une i leva, e mizorët m’i hjekin jetet; une i mkâma, e kta m’ja u shkurtojnë kâmët; une i msova e i sdrita, e kta m’i pshtjellin n’futë; i vadita n’besë, e atà m’duëlne trathtarë! Gjith ky nnryshim! gjith ky shemtim nner bijt e mii! Zêmren m’a grîmcuëne, syjt m’i perthane, e m’i verbuëne prejë lotësh! e m’thrrasin nânë?!

Kini dhimë per mue, o djelm t’paa besë! Kini dhimë per t’uu vllaxen, o djelm gjaksorë!

A nuk jeni tuj m’paa se m’ç’kamë m’keni prûu!? A ju kaa raa hija syve qi s’shifni rrenimin t’êm?! M’keni molisë, m’keni shkretnue! — Vaji e brima, gercnimi e kercllimi i dhamve, t’shame e t’qestisuna, e gjith e zeza qi mûnn t’permennohet n’prêhen t’êm âsht lshue! Thekni-u n’zêmer per ket nânë, e cilla digjet e pervlohet per juu, o djelm t’pazêmer!

Posë ânkimesh e t’nâmunash qi i shkrepë atdheu kunnra djelmsh t’pabesë, edhè natyra marë mnerohet mii tà.

Djelm t’pabesë, e gjaksorë, djelm biramela e cuba qi jetojnë n’prêhën t’atdheut, jânë fati i zii i ktii, jânë korija e êmnit t’onë nner syyt e botës! Prohè, atdhee, n’rafsh m’asì djelmsh qi jânë rrênimi i jot, i komit, i besimit edhè i shoqniis!

Atdhedashtnija e vertetë, âsht nji dashtnii e posaçme qi do t’a kena nnaj at vênn, kû kena lee; e kjo pshtetet n’t’perkujdesunit e s’mirës, kahë ato pûnë qi ja sjellin gazmênnin e knaqen, e qi ja majnë larg ç’do rrezik. Gazmênni e knâqa, edhè e pruejtmja e rreziqeve, i vjen atdheut, n’kjoftë se u pergjegjena detyrave qi na majnë n’dashtnii t’nnermjevesdhme e qi na shtyyn n’dashtnii nnaj t’Bukurin e qiellës. —

Perkorja, drejtnija, nierzija janë trii pûnë qi kush mos t’i keet, aj s’mûnnet me kênë as bestari i mirë as atdhetari i vertetë.


§ VIII.



Veshtroni, o vllazen, kto pak t’thânuna t’atyne burrave, t’cillve u kaa pasë flakrue zêmra n’dashtnii t’atdheut, tuj shpnesue se do t’na i ngrofin zêmrat edhè nee Shqyptarve, qi jena aq t’ftofët kahë vênni i t’Parve, kahë Shqypnija e jonë.

1.

«Prînnja jânë t’dashtë, fmija, gjinnija e dashamirët jânë t’dashtë, porsè t’gjitha kto dashtnii dashtnija e atdheut, n’vedi i permledhë.» (94) —

2.

T’gjith atà qi kan me i dalë zot, kan me ruëjt e kan me madhnue atmen e vet, jeta e lumniis s’amshuëshme i pret.» (95.) —

3.

«Atà burra qi kan nnrrue jetë per ngajë t’atdheut, posë qi janë lânna e madhnueshme n’gojë t’kuvênntarve, por edhè atà vetë na duken teper t’lumnuëshem.» (96.) —

4.

«Si na knâqet zêmra n’t’mirat qi na i nep atdheu, ashtû nuk do t’na shknâqet n’kjoftë se na qet pûna me hjekë nnoj mûnnë per tê.» (97.) —

5.

«Sênni i âmel e i bukur me metë n’luftë per atdhee e t’liir me i lânë mas vedit t’dashtunen grue e fmii, me shpii e pasunii.» (98.) —

6.

«N’kjoftë se t’salvon atdheu edhè paa rrugë, vênia drynin gojës, e baaj.» (99.) —

7.

«Pûna e âmel edhè e nnershme âsht me dekë per atdhee.» (100.) —

8.

«Aj qi des per atdhee, mâa shum i rrogon m’at ditë, se kaa kênë i rrogue gjith jeten e vet…» (101.) –

9.

«Dashtnija e atdheut rrjedhë prejë natyret, e âsht mâa e âmel se êmni i atdheut.» (102.) —

10.

«Mûnni qi hiqet per dashtnii t’atdheut, âsht nji nner mâa t’mdhajt virtyte qi mrrîin me i bâa nieri.» (103.) —

11.

«Kûdo qi t’nnollish, m’c’do kâmë qi t’jeesh i rritun, nên t’cillin do flamur qi t’gjinnesh atdheut mûnn t’i rrogojsh» (e me kênë dobija e tii, veç n’mos daç). (104) —

12.

«Nji gjytetas gjith herë gabon, atdheen veças e vedin veças tuj majtë; n’repîi me nnêjtë aj, âsht n’detyrë, atii qi i gercnohet, hovin me ja nnâlë. — E kuur derdhë mûnnin e gjakun per tê, kurrgjâa prejë vedit s’âsht tuj ja falë, por shkaf i detyron po ja kthen.» (185.) —

13.

«Aj qi don me i rrogue atdheut si e lypë pûna, do t’gjindet gadi me dhânë jeten e vet per tê.» (106.) –

14.

«Dora kunnra atdheut, s’do çue kurr.» (107.) —

15.

«O atdhee, atdhee! i zêmrave qi t’donë jee kushti e nnîsija e parë.» (108.) —

16.

«Per me pshtue atdheen qi hjekë (i rrethue prejë rreziqesh), t’gjitha shtiqet jânë t’lira, kuur t’a lypë nevoja…» (109.) —

17.

«Dobija e madhe i vjen atdheut kuur t’gjinnnen asì burrash zêmrakë, qi me trimnii t’veta e lânë mrapa zânin e mirë, persè trimniit e tyne jesin per pasqyrë atdhetarve tjerë.» (110.) —

18.

«As dija, as fati i mirë, as kurrnjì sênn tjeter nuk mûnnet me ja rritë zânin nierit, po s’pat dashtnii nnaj atdheen e vet.» (111.) —

19.

«O atdhee! o atdhee i dashtun, dheu i lum! N’prêhen t’ânn jeta m’pertrîhet, zêmra m’bredhë (prejë gazmênnit). — Ti jee djepi i jonë m’tyy jânë rrâjët e t’kênunit t’onë.» (112)

20.


«Shqiperi! ti m’ep nneer, m’ep êmnin Shqiptaar,

Zêmren ti m’a gatove, plot me dëshirë’ dhe me zjaar.

Shqiperi! o mêma ime! nnonsè jamë i mërguaar,

Dashurinë t’ânne zêmra s’e kaa haruaar! (113.)»



— Ven’ oroe, o atdhetaar vllaa, atdhedashtniën e perflakshme qi do t’a keet sejcilli Shqyptaar nnaj atdheen e vet, sikursè do t’a keet pasë edhè zêmra e ktii atëdhetarit, qi kaa mrrîit, n’kto pak fjalë, me i qitë per fushë t’gjitha nnisiit e zêmres t’vet.

21.


«N’tyy mênnoj kuur agon drita,

Kuur bylbyli mâllshem knnon,

N’tyy mênnoj kuur soset dita,

Terri boten kuur e mlon!

. . . . . . . . . . . . . ., . . . . . . . .

Paa tyy lules s’m’i vjen era,

Paa tyy pêma fryt nuk m’bjèn;

Mue paa tyy nuk m’del prênnvera,

Paa tyy diëlli nuk m’shkelxèn.

Deer saa t’mûnnem me ligjrue,

E saa gjallë me frymë un jâm,

Kurr Shqypnii, s’kam me t’harrue,

Edhè n’vorr me t’permênn kam!» (114.) —



Qe, saa fjalë t’uurta kena prejë t’Parësh, se saa do t’duhet atdheu, e shka âsht vênni i huëj.

«I mjerë kush del prejë çerdhes s’vet.»

«Din luga shka kaa vegshi.»

«Prejë kalit t’huëj sdryp n’ujë.»

«Kpuca e huëj t’a vret kâmen.» — «Guri n’vênn t’vet peshon mâa rânnë.» — «Vênnin e huëj e levdosha, por mrênna mos i vofsha.» — «Kali i huëj t’lshon n’baltë.» (115.) —

* * *

O atdhee, êmni i dashtun, qi gjith saa herë t’permênnet xêmra jet e ûnshme! Atdhee, vênn i lumnuëshem, kû leem, kû jetojmë e kû i kena mâa t’dashtunit n’jeet! — N’prêhen t’ânn âsht tata, nâna, vllazen e motra, gjinija e dashamirë e t’gjith atà qi u vlon nji gjak me nee! Vênni i shugurue me gjak t’Parve t’onë, t’cillët, s’e patne kursye jeten e gjakun per t’dalun zot t’drejtave t’atdheut e t’komit t’onë. Detyra na shtyyn edhè nee, me i dalë zot me fuqii t’bashkuëme. — T’a sdrisim e t’a duëm komin t’onë, o vllazen t’dashtun! — Mos t’na vînë marre me u rrfye t’bijt e kuëj jena!.. Atdheu i jonë âsht mje kû hapet, e mje m’at skâj kû flitet e dashtuna giûha e jonë!

O atdhee i dashtun, u nnêzët edhè u pervlofte zêmra e ême per tyy! — Êmni i jot u thadroftë n’zêmra t’tânë Shqyptarve!


«Ti qi ja kalle flaken diëllit

E i shestove rrathët e qiëllit,

Ti prejë eshtnash t’ngratë Shqyptarve

Qi bâan deken per dhee t’Parve.

Bân sod t’bîjnë fatosa t’rii

T’cillët nji troe t’ksajë Shqypnii

Mos t’a lshojnë nner thoj t’pangîishem

. . . . . . . . . . nnierzve t’mniishem!» (116.)



Nji atdhetarit t’ftofët:


«N’maje t’malit aj dimnofte,

Raftë bora edhè e mloftë

Raftë shiu edhè e sbloftë

Raftë breshni e coptoftë!» (117)






Giuha


Pjesë e katert

Shtylla e msojtoreve t’Shqypniis t’jetë giuha Shqype.




«Atdheu e giuha, mênnimi e fjala, fjala e jeta, jânë trii sênne qi i lidhë nji varg, e njâna paa tjetren s’mûnnet me pasë t’gjallët.»

— E. De-Amicis



Trashigim mas trashigimit qi skatragjyshat u kan lânë stregjyshave, stregjyshat gjyshave e kta atënve t’onë, atënt t’onë neve, e nà nipave, e dorë mas doret, brêz mas brêzit, shiten, nnrohen, blehen e sterblehen. — Shpijat kû kena lee nnoshta jânë rrênue, e n’vênn t’tyne jânë trajtue t’reja, e ashtû t’thona per gjithshkaf —

Nysh, gjithshkaf vjen e shkon, nnrohet e shnnrrohet, shitet e blehet: nji gjâa sênn âsht, qi nuk mûnn t’blehet, nuk shitet e nuk nnrrohet; nji sênn âsht, qi do t’ruhet si nji gurë i çmue, do t’ruhet si nji dhântii e posaçme e Perennîis, e si nji trashigim i t’Parve t’onë, qi nuk i pergitet nji tjeter n’jetë – per nee -; do t’ruhet si drita e synit. Kjo dhântii e madhnuëshme, ky trashigim i paçmuëshem i t’parve t’onë, âsht

Giuha Shqype!

Saa mûnn t’mênnohet diëlli paa dritë, aq mûnn t’mênnohet komi paa giuhë! —

* * *


§ I.



Shêji i paar i jetës s’onë gjytetnore fillon me t’liruëmit t’giuhës s’onë n’t’folun. —

Nji foshnje qi s’kaa çilë gojen e vet nenè n’t’folun, goja e sajë mamaçe nuk munn t’na shkakoje nnoj gzim, masi aj sênn qi na perket zêmren âsht fjala e gojës; e kuur t’filloje me folë, atëhere, mûnn t’thona, se fillon jeta per tê, e knaqa per nee.

Lum e lum, se saa i kânnshem âsht kerthîni qi ja mrrîin asajë ditë! — Ftyra e tii t’tânë gaz, syyt e tii m’mnnyrë t’vetimës xhixhillojnë, e ato duërt e njoma i shtrîin pa-prâa kahë prînnja e gjinnja e shpiis, tuj lypë — si me thânë — nnîmë prejë sish, e rreket, me saa fuqii qi kaa me ato gjymtyrë t’pa shfilluëme, per me mujtë me qitë gojet at dishiir qi i pushon n’zêmer t’vocerr. Gjithsaa hîin e dalin, ky i pret edhè i percjell me atà syy t’kannshem; e me nnollë, se i afrohet kush, kaa m’u sjellë e kaa m’u perdredhë me syy t’ngulë m’tê, e kuur t’shofë, se nuk i nnimon m’at mûnn t’vet, do t’i afroje gojës s’vet ato duër t’njoma, e me ata gishta t’vocerr kaa me fillue me i rrmue buzët e gojen, si me dashtë me perdhuni me xjerrë ato fjalë qi rreket me i thânë. — Saa na knaqet zêmra tuj soditun at foshnje qi don me nisë me folë, aq e mâa na shkrîhet, kuur pikë s’parit e qet gojet fjalen, me t’cillen nep shêjet e jetës, t’shoqniis e t’gjytetniis, t’cillave do t’u bâhet pjesë kuur t’rritet.

Une po t’pves o vlaa Shqyptaar, pse i bjèn shpiis gjith at gazmênn fjala e kerthînit? e pse gjith aj dishiir m’kerthînin per me qitun gojet at fjalë, e permasi t’a keet thânë nji herë, e nnîin tuj e perkthye shpesh e shpesh me nji t’bredhun zêmret?

Oh, dhântii e paçmuëshme e t’Lumit t’jetës! Oh, shpija e prinnja e lume! Atdheu fatbardhë, persè fjala e atii kerthînit âsht shêji i shfillimit t’shises s’tii, si me kohë kaa per t’i vjeftë vedit, shpiis, komit e atdheut, me gjygjë t’arrsyerhme qi do t’i flasë ajo gojë e giûhë! —


§ II.



Shka âsht giuha?

Giuha âsht perdorsja e zânit edhè e t’folunit; âsht shtjellsja e mênnimit; âsht rrogesha e nnisijve t’zêmres.

Shka âsht giuha?

Giuha âsht prîsja e marë e nierit edhè e shoqniis; âsht msuësja e detyrave e t’mârrë e dhânave; âsht diftuësja e nevojëve t’zêmres.

Shka âsht giuha?

Giuha âsht nji shêj per t’cillin dahena prejë kafshash t’pa arsyëshme tuj folun me arsye.

Shka âsht giuha?

Giuha âsht dhântija mâa e hieshme e mâa e çmuësme – posë arsyes – qi Perennija na kaa falë.

Paa giuhë kishim me kênë t’kalamênnë, t’hutue e t’daam shoqnijet, paa mujtë me nnrrue fjalen e dishirit me t’dashtunt t’onë as me kurrkânn.

Atdheu i jonë vajton e lott i shkojnë rrkajë, kuur shef n’prêhen t’vet njasì djelmsh, qi nuk duën me folë n’giuhë t’vet, e m’u madhnue me ket dhantii t’Madhit t’jetës.

O vllaa atdhetaar, n’kjoftë se njef Perenniin, ti, jo veç qi s’mûnnesh, por as nuk guxon me vûu n’lojë e n’shagatë dhântiën e Tii, giûhen t’ânne. Zoti vetë âsht njaj, qi t’a liron gojen e giuhen n’t’folun; drita e Tii t’a sdritë mênnen, e prejë gojës s’vet t’hyjnuëshme ja dha fjalen gojës s’ate. Praa, giuha e fjala e sajë, nuk kjene sennergjue prejë nierit por prejë Zotit. — Giuhët e lînnjes e t’prênnimit, t’jugut e t’verit vetë i Lumi i jetës i kaa falun, e ktii do t’i dihet per nneer.

Kafsha e shtâsa e sejcilli shpênn n’giuhe t’vet e lumnon t’Madhin Zot, e mêrren vesht nnermje-vedi. Sênne frymore e t’pafrymore flasin n’giuhë qi i kaa msue i Gjithdijshmi Perennii, si me thânë:




	
	





	Hyjt me xhixhillim t’vetin
	Pllumi tuj gûngutë



	Hâna me at dritë t’sburitme
	Korbi » u krrokë



	Diëlli me rreze t’flakëta
	Turtulli » turrnakë



	Qiella me thkjellim t’kânnshem
	Pula » kokorizë



	Dheu me natyrë t’hiëshme
	Zogu » cingrrue



	Buçila tuj bûnnue
	Cerloj » ciasun



	Kroni tuj rrjedhë
	Falkoni » fjâfue



	Gurra » gurrgullue
	Maca » mjaukatë2.



	Prroska » rrmye3.
	Gjarpni » fishkllue



	Prroni » vrêngllue
	Lepri » zingllue.



	Lumi tuj krisë
	Qêni tuj lehë



	Liqêni » ushtue
	Dhija » vekrrue



	Deeti » vlue
	Delja » blegrue



	Gjethi » zhabllue
	Skilja » u kîzë = skîthe



	Mali » shungllue
	Uku » lurue



	Eera » fryy
	Derri » hûngrrue



	Bleta » zukatë
	Kau » u berlykë = buluritë





E tjera.

Sejcilla ksosh, praa, kaa fjalen e giûhës s’vet! Mûnn t’mârrim per tregim edhè Shkrimin Shêjt, kû gjâjmë n’shum vênne qi Parafolsat e Perenniis natyren marë e grishëshin per me lumnue e me urue Zotin e rruzullimit n’giuhë t’sajë. Danieli Parafolës (k. III.) i thrret Ênjuit e qiellës, me lumnue Zotin n’giuhë t’yne; thrret diëllin, hânen, hyjt; brymen e voësen, ziarmin e vapen, dimnin e akullin; boren e ngrîesinen; nâten e diten; driten e erresien; rêjen e rrfejen; malet e kodrat, e bimat e dheut; kroje e prrojna, lume e detna, peshqit e detit e zogjt e tokës. — E nieri e perbuzë ket gjâa sênn qi vete Zoti âsht pelqye me ja falë!?

O ju, qi guxoni me ja sjellë shpinen ksajë dhântiis, e per mii ktê me e shaa edhè me e vûu n’gaz, veshtroni, kê po shani kuur t’a shani giuhen e fjalen e sajë:

«Kjo âsht lidhnija e ême me tà, thotë Zoti: Fryma e ême qi âsht m’tyy, e fjalët e mija qi vûna n’gojë t’ânne, nuk do t’hiqen prejë gojes s’ate, as prejë gojet t’farës s’ate, as prejë gojët s’farët s’farës s’ate, thotë Zoti, ç’me tashti e n’jetë t’jetës.»4

Veshtroni edhè nji cahariq tjeter e t’bînnshem t’lidhniis s’ree:

«E masì u mushne ditt e Rrshajve (Pentekostes), kjene mledhë t’tânë m’nji vênn. E befas u nnie nji kumim prejë qiellet porsì nji zhaurimë e rredët, edhè m’kânnt e mushi shpien ku ishin nnêjë atà. E u dukne atyne giuhët porsì zjarmi qi u pshtetne permii sejcillin asish; e t’tânë u mushne me Shpirtin (Frymen) Shêjt edhè fîlluëne me folë n’gjithnnuër giuhësh, porsì Shpirti Shêjt u nepte me ligjirue. E ishin, qi gjallitshin n’Ieruzalem Iudej, nierz bestarë prejë çdo komit nên qiëllë. Mas ktii zânit, rrâni sogorija, e met e hutuëme tui nnie kta qi folshin n’giuhë t’sejcillit ksish, e t’tânë u habitshin edhè u bînnshin tuj thânë: Qe kta qi flasin a nuk jânë t’gjith Galilejas? e si â kjo, qi na t’tânë i nnieme kta tuj folë n’giûhë t’onë n’t’cillen kena lee?»5

Giuha e fjala e sajë, praa, nuk kjene kavetue prejë nierit, por prejë Zotit. Masì praa, i Lumi i jetës âsht pelqye me ja u dhânë deri shpênnve t’malit nji mnnyrë giuhet e fjalet, qi t’mêrren vesht nner vedi, e t’i napin lavde Atii t’Lumit, saa do t’munnohet nieri, t’cillin e dau prejë sish me nji gojë e giûhë, jo mamaçe, jo t’pafjalë, por me fjalë e fjalë t’arsyëshme! Shtâsët e shpênnt e malit e duën sejcilla at dhântii qi Zoti e natyra ja u fali, e pse nierzt duën m’u bâa mâa t’pamârrëvesht se egersiinat tuj mos dashtë giuhen e vet, giuhen t’arsyeshme, qi i Bukuri i qiellës mas mirësiis s’vet u pelqye me ja u dhânun? Shqyptaar vllaa, duëje giuhen t’ânne me nji dashtnii t’perflakëshme, jetò per tê e dis per tê! —


§ III.

Ç’farë t’mirash e nnerash na sjell giuha?



Tuj kênë nji dhântii e Perenniis giuha, e tuj kênë nji trashigim i t’parve t’onë nner mâa t’kânnshmit, mûnn t’thirret faqja e bardhë e komit, e mûnn t’quhet gurra e dijes.

Giuha âsht rrnesa e komit: nji komë qi nuk madhnohet me giûhë t’vet, atii nuk i vîin gjâa jetesa e mûnn t’njehet nner t’nnrruëm jetet. — Giuha e man komin n’jetë, tuj kênë kjo shêji i paar e i vetmi, me t’cillin dahen komi me komë. — Nji qi nuk e don giuhen e vet, as komin e vet s’e don, gjakun e vet e perbuzë, e prannêj as vedin nuk don. — Nji qi nepet mas msimit t’giuheve t’huëja e t’veten e lên mas shpinet, — sikursè per fat t’zii t’onë, i kena shum ksish n’Shqyptarii t’onë — aj u nep krah e u bâhet nnîmë anmiqve t’onë, e bashkë me ta rreket per rrênnim t’giuhës, t’atdheut e t’komit.

«Nga giuhët e huëja s’mûnn t’mârri nieri msim, as driten e dies si duhet. Giuha e bashkon komin, e nnriton, e xjerrë nga errësija, shpirtin e mênnen ja lartëson, vedin e sbukuron, vetëdien e njohen i lulëzon, vllazniin ja shton, edhè miqesien ja shumon. Giuha e nji komit s’kaa t’nnalun as nuk mûnn t’nnâlet kurr. At çmim qi t’i napë vedit komi, atê edhè prejë t’huëjsh do t’a presë. — Giuha e jonë edhè dija jânë shum t’nevojshme per nee, e moskênja e giûhës edhè e padija e kanë lânë Shqyptarin mrapa mje m’sod, e nieri i padijshem âsht si drûni i padhênun». (115.) —


§ IV.

Ç’farë detyrash kaa Shqyptari nnaj giuhen e t’Parve?



Nji atdhetaar i njimênnët âsht n’detyrë me xânë giuhen e vet me e folë paa gabim, m’u rrekë me gjith dije t’mênnes per me e lulzue, me e sbukurue, e me qirue fjalësh t’hueja. — N’detyrë âsht me e njoftë per t’veten! —

Kû lulzon giuha e t’Parve e kû mûnnohen me e qitë n’dritë, jeta e atii komit âsht e lume edhè e âmel!

Pûnë e nneershme edhè e vjefshme âsht me dijt giuhë t’hueja, porsè na duhet m’u ruejt qi mos t’na zotnohen zêmres, e mos t’ftofena kahë e jona. — Giuhët e huëja t’i xâmë per nevojë t’tregtiis, per nevojë, a muerme vesht! e giuhen t’onë t’a xâmë, pse âsht e jona e pse na urdhnon natyra! Si na là me t’shkrueme Dorëpraruëmi i Frasherit:


«Giûhen e mêmedheut mesò;

Ajo mûnn te te nnritonje

Edhè te tjera ti kennò

Po atê t’a keesh per zonje!» —



Nji atdhetaar qi nuk vêhet qyshë n’vocrrii me xânë giuhen e vet, e nuk ja thithë rrâjen me at kânnje e shije qi e pat thithë tâmlin e krahnorit t’nânës, atii i huëjtohet giuha, e besà edhè komi e atdheu. — Detyra e jote âsht, o vllaa i dashtun i atdheut t’êm, qi t’a ruëjsh fmiin t’ânne, e saa t’jeet m’kâmë t’vogla, mos t’a lâash me marrë mrapa msime nner aso msojtoresh, kû nuk xêhet giuha Shqype, persè kaa me i nnollë djalit t’ânn, shka i pat nnollë atii djalit «t’Anzave t’Parnasit!..»

Nner kujdese, mâa i pari kujdes per nji tatë e nânë shqyptaare do t’jeet, qi t’ja xejnë zêmren fmiis s’vet n’dashtnii t’gjuhës s’vênnit, e at hërë kan me mujtë me pritë prejë si fatin e mirë. —

Po deshte me ja falë orës s’ligë e ditës s’zezë fmiin t’ânnê, o Shhyptaar, e mos t’ja shofish nneren as ti as komi, dergoje nner msojtore t’huëja saa t’jetë m’kâmë t’vogla, e kee me mrrîi me paa t’zezen t’ânne: mâa t’parin tyy kaa me t’pasë gjak nner syy, mannej nânen e vet, vllazent e motrat, atdheen e komin e gjuhen e vet. T’vetët kaa me i pasë paçarii, e t’hujët kan me ja vjedhë zêmren. — E ç’nneer kee me mujtë me pritë prejë ksi farë djalit? «Nneren saa lethija, — e dhûnen saa shpija!» (119.) —

N’mos m’besoshi, siellni syyt rreth vedit, e do t’shifni, se m’ç’kâmë e kan prûu djelmniën Shqyptare giûhët e hueja . . . . . Per me e kputun, veshtroni Gegë Postripen e dashtun, saa hiëshem e me arsye e theer Shqyptarin e pervarun kahë gjaku e giuha:


«. . . . . . . . . . . . . . .

Sot qi Shqyptari baben kaa mohue

Zakonin t’vjeter e Shqyp nuk po flet:

Duket i poshtem . . . . faret i turpnue

Si aj qi . . . . nuk di kush kje baba i vet . . . .

E nnofta ky i shkretë

Flet giûhen qi kaa folë . . . . baba i vertetë . . . .

Prannêj s’âsht Shqyqtaar

Por âsht si mushku: as kaal as gomaar!» (120.)




§ V.



Sod per sod gjithkush âsht dhânë mas msimit e lulzimit t’giûhës s’vet, e nà a do t’rrimë n’terr nenè? Nà, qi giuhen e hiëshme e kena prejë t’Lumit t’jetës, a do t’a lâmë edhè mâa ashtû t’harruëme e t’djerrë? T’i hapim syyt nji herë, o vllazen Shqyptarë, e t’vêem oroe, se m’ç’krajatë kena vojtun! I huëji na vjen n’votër, e n’vênn qi t’vêhet aj me xânë giuhen t’onë, giuhen e komit per n’don m’u mârrë vesht me nee, aj na nguston nee n’vênn t’onë, qi t’vêhena me xânë e me folë n’giuhë t’tii! … – I flet Shqyp: e aj guxon me t’a shaa me gojë t’plotë giuhen e t’Parve, e mâa teper me t’vûu n’gaz, pse s’din me folë n’giuhë t’tii, qi tyy gjâa nuk t’duhet, e qi as i pari as i mrâmi nuk t’a pat dijt. — E zêmra e jonë jo veç qi s’trazohet e ftyra s’na kuqet tuj veshgue at giuhë veshtirin qi m’at mnnyrë t’panierziishme na fyen m’carâa t’votres s’onë, por me faqe t’zezë t’onen, i gjegjena dishiirit, tuj bajtë shagata e t’qestisuna e korien, edhè vêhena me gjith fuqii t’mênnës me xânë giûhen e huëj, e saa t’na hînë n’trûu nnoj fjalë e qi me t’zì e gojamajtas e flasim, mûnnohena me diftue vedin se ç’perparim bâme n’giuhë t’huëj, e zêmra na bredhë edhè buza na qeshet kuur t’i nnîim fjalët e hutave tjerë qi na i thonë mrapa: «O saa hiëshem folka, si me kênë zogu i Lëtinit» E at giuhë, qi Zoti, natyra e nâna e jonë na msoj, dona, e mâa teper rrekena me e shlye prejë zêmret.

O vllaa Shqyptaar, e kuur kee me ardhë n’vedi?

A jena verbue syysh, a shka t’zit kena qi nuk s’hofim se saa na kaa mlue shnierzimi e korija?

Giuhëve t’huëja u âsht dhânë kryet e vênnit nner msojtore t’Shqypniis, e giuha Shpype? kaa metë jashtë, kaa metë, si mo Zo’, mâa keq! E shamun, e perbuzun!..

Dyy pllâmë mii tokë, e por saa t’xânë m’u mkâmë fmija e nânës Shqyptarë, e nnîin ke belbon n’giuhë t’huëj!.. E giuhen e nânës? e kaa qitë mas shpinet, e rreket me e harrue! Njat sênn, njat dhântii, qi i Paxânfilli na e fali jena tuj e shaa; njat trashigim qi t’parët na e lâne n’porosii e n’besë per me e ruëjtun jena tuj e perbuzë, e jena tuj e lânë si nji qyqe t’pafatë m’degë t’thatë; e zêmra s’na theket n’dhimë per tê! —

T’ishim kênë t’zot’ e nnisijve e t’mênnimit t’sodçem, kishim nnîi se saa jânë kênë gazmue prînnja e dashamirët n’ditë t’leemit t’onë, e saa t’faluna e urime i bâjshin t’Madhit t’jetës, mun n’ket giuhë qi nà atëherë nuk e diishim e qi sod e flasim me nji naze t’madhe!.. E urojshin Hyjin n’ket giuhë, qi nà sod ja kena sjellë shpinen, i kena raa moh, e zânit t’ksajë i kena shtupue veshtë! —

Prohè! errsii, se saa na jee trashë nner syy! Mênnja na kaa lânë, e zêmra na âsht bâa gurë, o Shqyptaar vlaa! — Ç’nevojë kena m’u bâa gazi i botës tuj kênë n’vênn t’onë? pse t’a barim gjith ket shnjerzim e faqe t’zezë e shagatë prejë t’huejsh tuj kênë n’plâng t’onë? pse t’bâhena nevojaart e sênnit t’huëj tuj pasë t’onin? — Veshtrò zânin e zêmres t’atii atdhetarit t’flakët e t’paharruem se me ç’zêmer t’grishë n’dashtnii t’giuhës s’ate o vllaa Shqyptaar!


«Vellezer Shqipetarë!

Qasniu me degjoni,

Saa te muntni me parë

Giûhen tuaj mesoni.

Kete giuhë qe flasim,

Keteze te kennojme,

Gjênë tene te qasim

Te huajnë ta debojmë.

Shqip te flisni per herë

Fjesht e te paperziere.

Diëlli, hêna, hylli,

Ênjlli, shpêsi e dashi,

Kembora, gjethi e pylli,

Dallendysha e larashi

Edhe bylbyli vetë

Shqip te flasë ne jetë!

— N. B. F.



. . . . . . . . . . . . . . .


§ VI.



Shqyptaar vllaa! A don m’u vertetun se ç’kujdes pret prejë nesh giuha Shqype? shemlloja nji lules qi bîin n’zêmer t’kopshtit e cilla s’del faret kurr, e qi s’i gjinnet shoqe n’jetë.

Po xâmë, praa, se kena nji kopshtë; detyra e kopshtarit âsht qi t’a pûnoje e t’i shkallmoje me gjith rrâjë, ferra, bazhdile e do bimë tjeter qi s’âsht e nevojshme per at vênn. — Po thona se me dy’-trii t’sjelluna shatit, e paa njomë ballin me djerzë mûnn t’bije lulja m’at farë kopshtit. A na mêrr mênnja, o atdhetaar, se do t’mrriimë me erue at lule, n’kjoftë se do t’a lâmë paa sherbime tjera! A kaa me i dalë m’u perhapun rrâjësh e trikash n’tokë t’papûnuëme si n’t’pûnuëme me kujdes!

Ç’do kopshtaar kishte me na vûu n’lojë me e pvetë per ket pûnë, e me nji herë kishte me na pergjegjë: kopshti i pûnue me kujdes t’posaçem, i dlirun mirë, i mifun n’mnnyrë qi kuur t’a mârrish dheen n’dorë, t’derdhet si kryelâne, e t’i vêesh mênn, qi mos t’jese kûnn asnji aso bîmash qi kishin me mujtë me ja nnalë t’rritunin lules qi do t’a mjellish m’tê, e atbotë kee me i dalë qellimit m’krye. –

I lumët ajo e bardha gojë kopshtarit qi na msoj! — Qè, ke u pûnne kopshti, mas msimit t’kopshtarit, u muëll e bîni lulja! A na ve mênnja se kaa per t’u rritë e kaa per t’lulzuë lulja me aq pûnë? – I regjuni n’kso pûnësh do pvetë! Persërii kopshtarit i do shkue n’derë. —

Mirë se bîni lulja, thotë kopshtari, porsè tash do ujët, duhen harrë bazhdile e barishtna qi do t’i bîinë per rrâzë; e saa t’hype pak permii tokë lulja, i vînë per rreth kryma e miza dâmtore, e mos ja vûfshim mênnen me t’shpejtë me i largue e me i shtypë, do t’a mlojnë lulen fûnn e maje, e n’pak kohë kishim me e paa t’breme, t’thaame e t’shuëme me rrâjë e me trika. Kujdesi e pûna, praa, e rritë lulen, e n’kohë t’vet kaa per t’lulzue, e zêmra e jonë do t’jese e knaqun kuur t’hîmë n’kopshtë e t’i lshojmë syyt per me soditë at farë bukurijet, e cilla kaa per t’na ngîi zêmren me eer t’kânnshme. — Lên-e se zêmra e jonë do t’jese e knâqun m’at bîmë t’mûnnit t’onë, por edhè s’kena me pasë frigë se do t’na kuqet ftyra n’na e msyët kopshtin kushdo me kênë, mu do t’jese edhè aj i habitë n’bukurii t’lules qi me hieshii t’vet madhnohet n’zêmer t’kopshtit e me eer t’vet i mushë skâjet e rrethit marë.

Lule e bukur edhè e paa shoqe, permii t’cillen t’flas, o atdhetaar i dashtun, âsht giuha e kânnshme e jona; kopshti i hieshem e i dlirun ferrash e bazhdilesh, âsht atdheu i jonë Shqyptarija; e kopshtaar t’palodhun qi do t’i binë mrapa lules, giuhës, jânë atdhetarët Shqyptarë. —

Prejë se âsht xânë Shqyptarija e Shqyptari, bashkë me tâ âsht xânë edhè giuha Shqype. — Paa dalë faret komi i jonë, s’kaa si del faret giuha. — Gjysha e atent t’onë kan nnrrue jetë, e do t’vînë koha kuur do t’i mârrim mrapa edhè na, porsè giuha kaa per t’metë n’gojë t’bijve e t’nipave t’onë mas nesh. Nderi qi t’permênnet Shqyptari e Shqyptarija n’jetë, kaa per t’u permênnë e kaa per t’u folë edhè giuha Shqype! —


§ VII.



A dona praa, giuhen t’onë, giuhen Shqype!

Kujtoj, se nuk âsht kush qi mûnn t’thonë se s’e don. Dashtnija e giuhës s’onë na prîin n’dashtnii e n’evarii nnaj t’Parët t’onë, edhè na bân m’u bînnun n’kujdes t’madh qi kan pasë t’Parët nnaj ket giuhë. Gjysha e atent t’onë, si edhè t’parët e tyne, me shpatë n’dorë e kan pasë ruejt ket trashigim, e me kujdes mâa t’madh na e lane neve per me e ruëjtun e me e hieshue e n’dritë me e qitun.

Thashë – me shpatë n’dore -, o vllazen, masì m’atò kavaljete kuur kan pasë gjallue atà, nner lufta t’paprâshme e t’rrethue prejë anmiqësh u gjiishin e prannêj s’u kaa pasë dalë ngaja me na lanë gjâa me t’shkruëme, si komet tjera. Tuj diit, praa, se komi i jonë prejë se i dihet êmni i kânnshem Shqyptaar, asè prejë kohës s’Pelazgjve e te tëhê, ditt e jetës i kaa pasë kalue nner lufta per t’dalun zot t’atmes, e me krahë t’fortë i kaa pasë majtë larg rrethit t’atdheut anmiqt. Shum do t’u diim per nneer qi s’i kan lanë t’huëjt m’u perzie me farë e fis t’onin, tjetersit kaa kênë tuj na u dâmtue giuha, tuj na u perdhosun gjaku i burrave t’dheut, e nnoshta nnoshta, tuj na u shuë me rrâjë e me êmen.

M’ato kavaljete kaa pase hecë shpata, e kjo e kaa pasë prujtun vênnin e giuhen prejë gercnimit t’anmiqve. Sod tefi i shpatës e tuni i spatës jânë nji doret! Nuk na shtyyn kush me rrokë shpaten, o vllaa; shpata e sodçme e pushka âsht dashmimi, âsht zêmra, âsht dashtnija; pushka e sodçme kjoftë mûnni e pupla; lufta e sodçme âsht pûna e hollimi i mênnes. Kto armë jânë, qi mûnn t’na sjellin driten; me kto perdorsa a vegla, kaa me na dalë me e harrë at kopshtë, t’cillin atent t’onë e ruëjtne edhè e majtne t’thurë, paa lânë per mrênna, kurrnjì kafshë t’keqe!.. Sod âsht dita, e lumja ditë, qi at lule t’ruëjtun prejë t’Parësh t’onë, t’a mârrim n’kujdes, t’a pûnojmë e t’i largojmë kryma e miza dâmtore (!) qi kan xânë me e brejtun! T’a qirojmë ket kopshtë t’hieshem prejë bazhdilesh e plaçkaresh, e t’a bâjmë, qi lulja e perthaame, t’filloje me shkemue e me qitë trika t’reja, e t’i trashet rrâja m’kânnet e Shqyptariis s’onë.

T’a sbusim ket giuhë t’kânnshme, e cilla pat pasë gjith at fuqii m’ato kavaljete t’egra me dridhë boten – ç’m’kohë t’Pelazgjve e mjè’ m’trima t’vonë! Ket giuhë qi e pan folë ata trima-trimash Leka, Burri e Kastrioti, e me nji fialë gojet u nnêzshin zêmrat e Shqyptarve edhe i trimnoshin ato Shqype t’leeta! — Atëherë kaa pasë dridhë boten me tingell t’rrebët, e sod, me knaqë e gzim t’zêmrave t’ona, po shofim se âsht tuj u dridhë zêmrat dijetarve t’kater ânve t’rruzullimit n’joshe e n’bînnun, aq, qi jânë dhânë me nji shije t’posaçme, per m’u thellue n’dije t’giuhës s’onë: edhè rreken, me nji t’tëhjekun t’pannâluëm me u miqsue — a si t’tham! — me ket giuhë, qi aq mija vjet, pat nnêjtë e harruëme e gadi e shuëme nner syyt e botës gjytetnore.

Mârre e turp per nee, o vllazen Shqyptarë, qi t’rrimë me shikiue t’huejin aq t’nnêzun n’dashtnii e n’joshe t’giuhës s’onë, e nà aq t’ftoftë e t’huëjtuëm nnaj ket dhântii t’Perênnîis!


§ VIII.



Shqyptaar vllaa! ç’dobii âsht qi t’thuësh – une due giuhen t’ême — n’mos u vûfsh me e xânë e me ja thithë me shije bukuriën? Paa u thellue n’dije t’giuhës s’nânës, s’ûnn do t’mrrîish me ja njoftë bukuriën, e prannêj nuk kee me mujtë me e dashtë me ato nnîsii qi jee n’detyrë, por kee me e pasë larg zêmret. — Nuk âsht vetun dashtnija qi do t’na shtyyn per me xânë giuhen t’onë, por âsht edhè e mira e jonë, âsht nevoja edhè fitimi. Nevoja e fitimi, po, masì sikursè sejcilli komë, ashtû edhè na Shpyptarët, do t’kemi t’mârrë e dhâna nnermjevedi. Po xâmë se dyy vllazniit e Shqypniis qi jânë Gegë e Toskë, duën m’u mârrë vesht njana me tjetren, e tuj diit se folja Toske nnryshon prejë foljes Gege, qyshë do t’bâjmë tashtì, per me mujtë me u mârrë vesht, kuur t’na bjere rasa me i shkrue shoqi shoqit e mos t’na nnerliken mênnime e t’na dalë ngatrresë? Duhet giuha e dliir, giuha e msojtores. Paa giuhë t’msojtores kurrnji t’thânme, e kurrnji mênnim s’mûnn do t’na e shqyptoje goja. Fjala e jonë e folun me gabime, nuk kaa me mujtë me pasë fuqii, per me ja mushë mênnen shoqit per ket o at pûnë; urata e jonë nuk kishte me ja thekë zêmren bâmirit; gjygjì a arsyja e jonë s’kishte me xânë vênn n’kurrnjì kuvênn, e paa e tjerrë mâa, me nnollë se na shkarkohet a na shpifet kush per nnoj pûnë, paa diit giuhen mirë, na nuk kishim me diit me i dalë zot vedit, e m’u dliir prejë asajë s’shpifmes, e ashtû faj e paa faj kishim me raa me t’dyy kamët m’nji kpucë.

Qe, praa, se paa diit giuhen t’onë mirë nuk kishim me kênë t’zot me qitë gojet dyy fjalë t’drejta e paa gabim, e per paa na u bâa ftyra prush. — Prohè! saa faj i rânnë âsht per nji Shqyptaar, kuur mos t’dije me i rreshtue fjalët e arsyës si duhet, e me qitë per fushë mênnimin e zêmres s’vet!

Gegë e Toskë vllazen! t’jetë nner nee njinija n’t’folun e njinija n’shkrim; njinija na man n’bashkim, na shton fuqien. Kjo mnnyrë jeteset, âsht e nneershme edhè e vjefshme per komë, âsht dryni i jetës gjytetnore e prîsja e fatit t’mirë.

Si do t’i vêhet nnrrimit t’stinës s’vet ç’do pêmë, ashtu mûnn t’thona edhè per giuhët e rruxullimit. — Giuha e jonë, si âsht folë, si folet e si do t’flitet, koha e shkuëme edhè e sodçme na e rrfèn e koha e ardhshme kaa me ja u rrfye atyne qi do t’vînë mas nesh. Do fjalë e mnnyrë t’thânunash kan nnrrue e kan mârrë nji shemëll qi kurrkûnn s’i giet t’hershmit. Ky nnrrim vjen prejë t’pakujdesit, a mâa me rrugë, prejë t’padijet t’komit, e mûnnet me mrrîi me na çartë giuhen me do mnnyrë t’thanunash, qi vneerin t’a dynnin, e me tingëll t’vet t’i shpojnë veshët prejë merzijet. Kjo pûnë nnollë mâa s’shumti m’ato krahina t’atdheut kû fliten shum giuhë. —

T’cillve u perket kujdesi e roja e giuhës? Sejcilli gjytetas âsht n’detyrë me ja bajtë kujdesin giuhës s’vet, e sidomos letrarët. — Si i ruën porosiit e t’mirat e prinnës i biri, me at arsye âsht n’detyrë sejcilli Shqyptaar me ruëjt giuhen e t’parve e fjalen e tyne. E ket giuhë e fjalë, si na kan lânë neve t’parët t’onë, ashtû do t’u lâmë edhè nà djelmve t’onë e brêz mas brêzit. Per dashtnii t’atdheut, per lumnii e madhnii t’komit, per nevojë e dobii do t’vêhena me xânë giuhen t’onë. — M’ç’do kâmë nnerjet qi t’gjinnena, n’ç’do zyre t’gjytetit e t’qeveriis, e n’ç’do ânë t’Shpyptariis t’gjallisim, mos t’i huëjtohena giûhës s’onë: t’a xâmë me shije e t’nnêzena n’joshe t’sajë, tuj diit se «Atdheu e giuha, mênnimi e fjala, fjala e jeta, jânë trii sênne qi i lidhë nji varg, e njâna paa tjetren s’munnet me pasë t’gjallët». (121) —


§ IX.



Si ruën driten e synit, ashtû ruëje giuhen t’ânne, o vllaa Shqyptaar, delizot e shkrîju mas sajë, tuj kênë se, saa t’a keesh giuhen kee me kênë edhè ti vetë. —

Fol n’giuhë t’ânne, persè âsht zâni i nânës, t’cillin e pate nnie pikë s’parit te djepi: me ktê t’vête n’gjûmë, e me ktê t’çote prejë gjûmit; me ktê ti e thirrshe i pervajshem, me ktê t’u pergjegjte kjo me gazmênn; ajo t’a pat lirue giuhen e kadalë-dalez e me kujdes t’madh t’i pat msue buzët n’t’folun. Mâa t’paren fjalë qi t’a pat shqyptue goja kaa kênë êmni i nânës; praa, paash ket êmen, duje giuhen t’ânne! – Duje giuhen t’ânne, me at flakë qi Zoti i lum t’a kaa nnezë n’zêmer; duje me ato nnisii qi natyra t’kaa msue. T’a dona giuhen t’onë persè âsht shfilluësja e mênnës s’onë; âsht shtjelluësja e mênnimeve t’ona, âsht shêji i parë, i cilli na daan e na dymton prejë komesh tjera. T’a dona, persè âsht ushtimi i zânit t’Parve t’onë, i kavaljeteve t’shkueme e i kohëve qi do t’vînë; t’a dona persè âsht zêmra e atdheut t’onë. T’a dona, persè kaa nji tingell t’kannshem, âsht shoqja e padaame e vajit edhè e gazit t’onë; persè kaa nji shije e knaqë qi na shkrîhet n’gojë e na perket n’loçkë t’zêmers. T’a dona, persè âsht zâni i zêmrës e drita e mênnimeve t’ona! —


§ X.



Rreku, praa, o Shqyptaar vllaa, me xee zêmren t’ânne n’dashtnii t’giuhës s’ate! — Mûnnimin e djerzët e ballit derdhi paa dhimë per lulzim t’giuhës Shqype. —

Mos e qit n’harresë, paash lott e kerthîniis qi i pate rigue n’prêhen t’nânës; paash at tâmel t’krahnorit t’nânës; paash njeket giuhë, me t’cillen t’i pat lecue gjâmët e foshnjiis! Xeju n’dashtnii t’giuhës s’ate, paash at kashatë buket, qi t’a pat pertypë goja e nânës! Xêne, sdrite e hijeshoje, e mos baaj qi t’a shajë bota. Mos u bân rrogtaar i botës, tuj kênë se t’Parët i kee pasë sunnimtarët e sajë.

Mos t’rrimë n’gjumë, o vllazen, persè ftofsina e plozhtija e jonë, u shton fuqiën t’huëjve edhè u liron shtekun qi mûnn t’platasen mâa paa mûnnë n’Shqypnii t’onë. N’mos i çilshim syyt e n’mos u diftoshim ballin e trimniis, kan per t’mrrîi m’u hapë n’vênne t’ona, e n’u dalët per doret mos pvet per nee, se do t’rreken me na shue me êmen, giuhë e atdhee! Po deshtem me kênë t’nneruëmun e t’drashtun prejë jetet; t’duhena nner vedi, t’a dona giuhen e atmen t’onë, t’shkrîhena mas lulzimit t’tyne.

Tash âsht koha e pelqyeshme, qi do t’i diftojmë botës se kush jena e t’bijt e kuëj jena! Mos t’na dhimet jeta per dashtnii t’giuhës! Shpirti do t’na dahet prejë trupit, po, por êmni i jonë e giuha kan per t’u permênnë saa stinë t’i nnrroje jeta, e nipave t’onë do t’u lâam nji msim t’burrniis s’paçmueshme!

N’u trimnoftë kush me n’a thânë qi t’a nnalojmë hovin, n’na kshilloftë kush qi mos t’a rrokim n’dorë flamurin e trimniis e t’liriis s’shêjtnueshme, para se t’i gjegjena, t’pvesim vedin, para se t’na thehet hovi, mênnt ke t’Parët e t’i shtrojmë perpara pûnët e madhnueshme t’tyne… Kû âsht Burri?.. Kû âsht Leka i Madh?.. Kû âsht Kastrioti?.. Kû jânë trimat tjerë t’dheut t’onë?.. Per lirii t’atdheut kan metë, per t’dalun zot t’komit e t’giuhës kan luftue! Masì atyne s’u kje dhimtë jeta, shka jena nà qi aq po kursehena? Atà e patne dridhë boten, e nà nipat e tyne a jetojmë veç per m’u kotun syysh?

Mjaft, o vllazen, mjaft kena fjetun, t’trêmegena tashtì prejë ploget e prejë t’padijes; t’na theken zêmrat, n’mos per tjeter, per mûnnë e nneer t’atyne burrave, qi e shkrîine vedin per nânen Shqypnii. — T’i pervielim llânat, t’i biim mrapa pûnës marë; t’jetojmë m’nji besë, besë t’hershme, m’nji zêmer e m’nji mênnim. Mos t’i turrena kuëj, por n’pashim se doën me na trazue e me na ardhë n’qafë anmiq t’onë, mos t’frigohena, e t’u dalim per ballë, t’u qinnrojmë nneri te pika e frymës, t’luftojmë per trashigim t’Parve t’onë! N’pûnofshim kso doret, me arrsye mûnn t’na thonë e kan me mujtë me na knnue nipat t’onë:


«O atà t’lumët qi dhânë jeten,

O atà t’lumët qi shkrîne ve’ten,

Qi per Mret e vênn te Parve,

Qi per erz e nneer t’Shqyptarve

Derdhen gjakun tuj luftue

Porsi t’Parët u pa’n pûnue!

Leet u kjoftë mii vorr ledina,

Butë u kjofshin moti e stina,

Aklli, bora e serrotina;

E deer t’knnoje n’mal nnoj Zânë,

E deer t’keet n’detë ujë e rânë

Atà kurr mos u harroshin,

N’kângë e n’valle por u knnoshin!!. (122.)






Shtim

Kavalietet e arta kan mrrîi per Shqypnii t’onë! I kjofshim falë t’Bukurit t’Qiëllës!

Sod me sod pêsë fjalorë e nji fjalorth i gzojne t’bijt e Shqypës:

i I âsht i t’Êmzot Frank Bardhit, 1635.

„ II „ „ A. Frank Rossi-t. O. F. M. 1866.

„ III „ „ A. Iakë Iunk-ut, S. I. 1895.

„ IV „ „ Z. Nelkos Kristoforidhit 1904.

Fjalorthi i Z. Lekë Grudës 1906.

i V âsht i Shoqniis’ Bashkimit 1908.6

Shqyptaar vllaa, kishte pasë thânë nji plak motit: «Non quam multos, sed quam bonos libros habeas ac legas». Me grumullue libra t’mira e t’pamira saa per m’u dhânë hijeshim kater mureve t’ânës, âsht nji mârrii. Nuk t’viiën gjâa saja e librave, n’mos i shkûnnsh si dita-ditë prejë pluhnit, e n’mos ja xâsh shtekun skerbajës (têjës).

Kto fjalë i perkasin edhè fjalorit, o vllaa i dashtun. M’u knaqë e me na bredhë zêmra veç psè duël n’dritë fjalori i giuhës s’onë, e mos m’u perkujdesë qi t’na bjere n’dorë, kishte me kênë nji hutim mênnjet; e persrii, me e blee, e mannej me e lânë nneper musânnra e lpîza per m’u brejtun prêjë mîish, edhè kjo kishte me kênë nji prrallë per m’u knnûe n’bisht t’lahutës! — Porsè tuj mos kênë qellimi i jêm me shikjue shpaten per tef!.., po xâa fiill me nji herë mas De-Amicis, me ju diftue atdhetarve t’mii t’dashtun, se saa i hiëshem edhè i shiëshem saa i kannshem e i argtuëshem, e saa i nevojshem âsht fjalori i giuhës s’nânës, per n’dona me hypë n’dije t’ksajë, e n’na voftë mênnja m’u xee n’dashtnii t’giuhës s’onë.


«Si t’bjerr giuhen nji popull shqim maron;

N’shum çeta kaa me u daa:

Giuha nierzt e nji komit i bashkon,

I lidh si vllaan me vllaa.

Si t’lâmë zakonet qi keem pasë nej parë

Prînnt t’onë si t’i mohojmë,

Fisnikë mâa s’jena, s’jena mâa Shqyptarë,

S’keem mrapa kuëj t’i shkojmë.» (1.)7



Me knnue, a sè m’u vûu me xâne fjalë per fjalë fjalorin e giuhës s’onë, posë qi âsht nji nevojë e madhe, âsht edhè nji detyrë per t’gjith atà qi duën me folë e me shkrue paa gabim giuhen e vet. Mjeti i parë praa, per me hypë n’dije t’giuhës s’onë, âsht t’xânunit e fjalorit. Ky âsht thesari i komit, ky e pershîin pasuniën e bukuriën e giuhës s’onë.

Pernjimênn se giuha xêhet prejë komit e tuj knnue shkrimet e shkrojtarve t’vlershem t’atdheut t’onë, porsè paa nnîmë t’fjalorit, kurr s’kishim me xânë giuhen si duhet. — Po e rrfej edhè une, se giuha e paster edhè e bukur âsht n’gojë t’komit; por a mûnn diim nà, se saa fjalë jânë qi veshit t’onë i pshtojnë kuur t’na qesë rasa me folë me nierzt e komit? Ashtù munn t’thona edhè per shkrimtarë: pernjimênn se giuhen e komit e perdorojnë nner shkrime t’tynë, porsè n’hîftë nji pjesë nner kto shkrime, trii pjesë tjera rravgohen neper male e fusha. — Qè nji tregim:

Po e xâmë se e xûeme giuhen t’onë saa prejë gojës s’komit saa prejë knnimit t’shkrimtarve t’vlershem. — Mos na ardhtë pritesë t’a marrim n’dorë fjalorin e t’vêhena, me gjith mênn, me i sgiedhun vetun dyy shtylla t’faqës s’paar e kena me paa, se saa fjalë do t’gjâjmë, qi neve, jo vetun s’na kan pasë raa nner mênn por edhè m’saa fjalë tjera do t’nneshena, qi as nuk kena diit se Shqypja e jonë paska pasë aso fjalësh t’bukura e aq t’kannshme, e na mje m’at hov jena kênë sherbye a me shêje, a me gishta si t’pagojë, a me krye e t’kerveshuna si t’hutue gjith-saa herë do t’na keet raa pûna me diftue nnoj mênnim, e kjo, per ngajë qi dishim me ja xânë êmnin fjalës qi na duhej per me qitun gojet mênnimin e zêmres s’onë.

Prejë se e lâmë fjalorin qi t’a mloje plûhni a-sè t’laskarohet prejë fmiish e mîish, nà as me shkrue as me kuvênnë nuk dimë. Shkrimi e ligjirimi i jonë pshtetet m’ato fjalë t’perditshme qi na jânë pîi m’trûu e na cimojnë n’vesh paa prâa, e tjera t’panjehuna, qi kishim me pasë nji fuqii mâa t’madhe, e kishin m’u folë e m’u shkrue me vênn e kû i lypë pûna, jesin, per mâa t’madhin fajin t’onë, t’shkruëme n’fjaluër por t’shknuëme ( t’shlyëme ) ne grrëç t’kokës s’onë!

Nji gabim i madh âsht per nee, o vllazen, gjithsaherë t’mrrîje me thânë goja e jonë: Mue m’kaa msue nâna Shqyq, e nuk m’duhet mâa teper se e dii! —

Goja e âmel e nânës t’tânve na kaa msue Shqyp; porsè na duhet me diit, se me at giuhë qi na kaa msue nâna, nà munn t’flasim me nânen, me taten, me vllazen e motra, e me gjak e gjinii; nji giuhë tjeter a sè mnnyrë e t’folunit na duhet per dashamirë t’largët, e per n’dona me folë me zotnii e me nierz t’dijshem. – E para thirret giûhë shpijare, e dyta gjytetnore. – Giûha shpijare âsht ajò, qi e flasim me t’onët, gjytetnore âsht ajò qi e flasim me zotnii e nierz t’diishem. Giuha shpijare âsht ajò, qi na kaa tingllue n’vesh prejë gojës s’nânës, e cilla s’lypë hollime e katikule; giuha gjytetnore, posë hollimesh e fjalësh t’zgielluna don edhè katikule. Kû gjerbet kjo giuhë e hollë edhè e sgiedhun? N’gurrë t’komit. — E cilla âsht gurra e komit? Asht Fjalori.

Fjalori, praa, âsht nji liber, i cilli do t’gjinnet gadi me na pergjegjë, jo veç kuur t’a pvesim (si e paçë mênnue une e shum kush) per nji fjalë, por âsht nji liber edhè, qi sejcilli atdhetaar do t’a ketë me vedi si luftari armët e veta; âsht nji liber qi do t’knnohet pa prâa, m’u bajtë me vedi gjithsaa gjurmë t’i nnrojme, po kje n’fushë a n’mal, po kje n’gjytet a n’katunn. — Me nji fjalë: diten me diëll e nâten me dritë do knnue, e nner t’gjitha argtimet, knnimi i fjalorit argtimi i parë do t’jetë per nee. Tui knnue e tuj xânë fjalorin ka pak per ditë, nà hypim n’dije t’giuhës s’onë, e giuha na hijeshohet si tuj e ligjirue si tuj e shkrue.

Ç’farë sênnit mûnn e pergiasim fjalorin?

Nji lâmit t’gjânë e t’hapët, n’t’cillin na epet me paa t’faqunit e pergjithshem t’bukurijve t’rruzullimit, e i t’gjitha kafshave qi gjinnen nen dhee e mii tê, n’hapesii e naltë m’qiëllt. — M’u gjetë m’at lâmë t’stolisun me gjithnnuër bukuriinash natyret, s’unn kishim me nnâlë vedin paa i lshue syyt me nji t’hiekun mirakânnjet e t’bînnunit per me e soditun ânë e m’ânë e paa lânë gjâa me na i pshtue synit.

Ktii lâmit t’stolisun i shemllohet fjalori, i cilli na mushë me gaz e knâqë gjithsaherë t’vêhena me i sjellë fletët e ktii.

Mêrre n’dorë fjalorin e giuhës s’ate, o vllaa Shqyptaar, e vênu me e pershkue me syy, per n’t’u kânnët me paa vedin nner bukuriina e nner knâqa, qi kan me t’habitë faret, e t’shofish se si t’fluturon mênnja me flatra t’papashme, e se saa perkujtime t’kânnshme t’i pertrîin knnimi i fjalorit. —

Tui na rrshitë syni neper shtylla t’fjajorit, tash gjinnena n’gjytet, e aty e m’at hov dalim n’katûnn, e pak mrapa nner fusha t’blera, t’gjâna e t’hapta; s’ngiatë veç kuur t’shofim vedin nner lulishte, pêmtore, kopshtije e nner gjithnnuër lânnësh. — Prejë toket n’deet, e prejë thellsiinash t’detit mii dhee e kahë naltesiinat e qiëllës, prejë qiëllet rrposhena, n’mnnyrë t’rrfees, nner rrmore e grrâna t’dheut. — Ktù gjênë gjithfarë t’thânunash e fjalësh t’urta: fjalë dijet e hollimit, fjalë kshillit e qortimit, fjalë ânkimit e t’perbuzunit, fjalë gazit e lojet, fjalë lavdit e qejnimit, fjalë katikulesh, fjale dhimtet e t’bînnunit, fjalë fmiish e burrash, fjalë t’mira e t’kqija.

N’ktê gjêen êmna komesh, dokesh e tjera ardhesh. Êmna trajtiinash e nnertesash; êmna veshet e mathet, e nneri êmna tojash, gjalmistrash e rrethnash; êmna pelhurnash, t’qepmesh e t’qinnisunit. — Êmna gurësh e guresh t’paçmue; êmna armësh e kurishtash, perdorsash almistesh e veglash; êmna tajash e torrlash e kso tjerash. Êmna zogjsh, shpênnsh e shtâsësh; êmna peshqish e gjithnuër perbîmash. — Shkurt: tuj knnue fjalorin, i bâhet nierit si me kênë m’nji treg t’madh, kû i kalojnë nner syy gjithnnuër gjinnsh: do tuj shitë, do tuj blee, saa tui gerthitë, tjerë tui thirrë; dikush tuj knnue, dikush tuj kjaa; do tuj qeshë e do tuj u kerveshë. Tuj namë, tuj true, tuj lutë; tuj viedhë, tuj paditë, tuj bekue e tui mallkue. Shef qêj e lângoj, dhii e dele, magiarë e mushq e kual; fmii e foshnje, djelm e varza, burra e graa, t’rii e t’jetosë, etr. etr.

Tuj kalue per t’giatë t’ktii tregut, nneshë m’gjithnnuërsh: disaa as-pak s’i vron me syy, me dikânn falesh me nii fjalë gojet e kalon, me do tjerë persrii me nji «a jee, si jee?» t’qitun nner dhamë e shtekohesh. Nneshesh me nji kâmë tieter, nnâlesh, e me nji mâllnim perqafesh me tà tui i nnrrue disaa fjalë t’âmla. T’çon rruga m’u nneshë m’do tjerë e ti i pvetë per nnoj kshillë a msim e do tjerë rrishtas t’i qesin nner mênn do pûnë e fjalë t’harrueme. —

Nysh, tui knnue fjalorin na bâhet si me paa me syy, e me nnîe me veshë, gaz e vaaj, t’qeshuna e t’kerveshuna, herë na qeshet buza e ftyra, herë vrâhena e mrrolena; tash gercnohena, tash na gufon zêmra, tash na bjen âmë; tash bînnena, habitena e tash hutohena.

Fjalori âsht nji deet, qi s’bân t’marue! N’ktê pihatet nieri paa t’lodhë. — Atò shtylla fjalësh, per t’cillat na rrshqet syni, na bâhet si me kênë rrpîna e nji lumit, n’dyy ânët e t’cillit na epet me paa gjytete e katunne, ara e livadhe, pyllë e zabele e prozhme, lulishte e kopshtije e pêmtore t’rreshtueme me nji kujdes e kânnje qi s’kee pse e xên me gojë!

Gjithnnuër xêjet n’fjaluër gjinnet: âsht nji çileer kû ruhet fjala e msimit, e dijes, e urtiis edhè e hollimit. Fjalori âsht visari i giuhës, i dijes, i t’nnollunave, i vargënimit e i vjerrshënimit.

Kû munn t’a gjêjmë na nji liber mâa t’hieshem, e mâa t’joshem se fjalorin? Liber qi t’lên t’knaqun gjithsaherë t’a çilish, e atii qi t’i hînë n’zêmer nuk e lshon duërsh. Prralla harapishte «Njimii e nji nâtë» per kahë perkujtime âsht m’zâa t’madh, e mjafton nji herë me e knnue, per me metë t’habitë faret e me na bâa qi t’shofim ânnrra t’kânnshme! Me gjith ktê, pêsdhetë faqe t’fjalorit t’knnueme me mênn, na i binë para syysh gjithfarë perkujtimesh, gjithnnuër knâqash, hijash sblesash e t’dukuna mâa t’nnryshme e mâa t’larueme se ato t’prrallës «Njimii e nji nâtë» –

Gjithfarë mênnimesh na vînë rreth si kuur tergohen rêet: tash shifen tash mlohen prejë s’tjerësh; si nji tubë mizash, qi vînë e shkojnë varg mas vargut, e si flutra t’larueme qi na lâne n’pelqim t’padiftuëm e qi deri n’gjumë t’natës na rrînë t’pîme nner mênn. —

Fjalori na i pertrîin nnîsiit, e perkujtimin na nnezë.

T’i lâmë m’nji ânë argtimet qi gjêen nieri tuj knnue fialorin; detyra e parë qi do t’shtyyn per mos me e lshue doret âsht msimi qi do t’xêhet prejë tii. — Mênnja i çilet, kuur t’vêhet me shkrue a me folë, i gjegjet fjala me nji kânnje t’posaçme; fjalët e perditshme nuk i perdoron mâa, por t’tâna fjalë t’hiëshme e t’sgiedhuna i qet n’pûnë.

Hollimi i fjalorit n’shtjellim, e n’çanësim t’se e cillës fjalë, âsht i madhnuëshem. Fjalori s’t’lên me folë me gishta as me shêje, per me dashtë me diftue shka na rrin n’zêmer. Aj na mson me ja gjetë sênnit êmnin a fjalen qi i shkon paa pasë nevojë m’u dredhë, m’u shdredhë e m’u shtryllë! —

II. Mênnimi e fjala jânë moter e vllaa; jânë buçilat e asajë gurrës qi i thonë trûut. — Porsè, saa mênnime na jesin n’krye edhè shuhen krejt tuj mos kênë t’zot me i qitun per fushë, qyshë sè na mëngojnë fjalët? Rroke n’dorë fjalorin, o vllaa Shqyptaar, e veshtro vedin se saa herë kee per t’thânë herë per nji fjalë herë per nji tjeter, qi do t’i gjêjsh m’tê: Heu! kjo fjalë kênka e ree per mue! Nuk paskesh pasë diit se giuha Shqype paska kso fjalësh t’bukura! — Qyshë se nuk i bimë mrapa giuhës s’onë, e mje qi t’u lâmë vênn ploges e pritesës per kahë e knnuëmja e fjalorit, giuha Shqype kaa me kênë mêngut per fjalë n’kohë t’ona, se saa per koka qi e xânë s’kaa pasë as nuk kaa per t’pasë gjâa mêngut giuha Shqype! —

Fjalori do t’na rrinë n’zemer jo veç pse âsht i argtueshem, i kânnshem e i viefshem, por edhè, pse âsht nji liber, n’t’cillin nnryhet pasunija, dija, permirsija, t’kênunit e zêmra e komit; pse âsht i atdheut marë. — Fjalori âsht msojsi i jonë, kshilltari i jonë, e prîsi i t’gjithnjatyne qi e duën giuhen e nânës. — Fjalori na i pertrîin kavaljetet e kalueme. Se e cilla fjalë qi gjinnet m’tê na bân me i çue mênnt ke t’Parët, ke Pelasgjët – atent t’onë! n’gojë t’cillve kaa pasë tingllue kjo giuhë qi na t’bijt e tyne sod e flasim. Para bijve t’giuhës Shqype i pat hîi t’dridhun botës. —

Masì, praa, per me mrrîi n’dije t’gjuhës komtare nner prîist mâa besnikë njehet fialori, detyra e fjalorsve kishte me kênë me mledhë fjalët e komit, e n’u vûfshin me perbâa tjera t’reja, t’jenë me pelqim t’vllazenve — sidomos t’cillet jânë t’regjun n’kso pûnësh, e t’shikjojnë qi t’u dalë fjalori komtaar e jo si me kênë i giuhës s’huëj…! T’mêrrena vesht: fjalori t’jetë fjesht Shqyp, tuj mos u lânë vênn fjalve t’hueja m’tê, m’saa t’mûnnena e m’saa t’na mrrîje mênnja n’kuptim e n’dymtym fjalen prejë fjalet.

T’tânë diim, se komi me komë, si kan t’marrë e dhâna n’tregtii, ashtû edhe fjalët e giuhëve i mârrin uharisht njâni prejë tjetrit; e kto fjalë, n’kohë t’vona, jesin nner gjytete — se nner katûnne s’u dihet fara — e zotnii gjytetash mannej fillojnë m’u perbuzë me giuhë t’nânës tuj u sherbye me to, deri qi mrrîin me i qitë n’harresë fjalët e giuhës s’vet, e ashtû brêz mas brêzit shkojnë tuj na shemtue giuhen t’onë. — Duhen shknue e duhen shbîi me gjith rrâjë fjalët e huëja prejë zêmrash t’Shhyptarve e mos m’u lânë vênn nner fjalorë, per ngâjë qi as nevoja, as urtija nuk m’thotë qi t’i shkoj kuëj n’derë per nji gjâa sênn qi e kam vetë. —

N’mos ju pelqeftë ky mênnim i êm, o vllazen fjalorsa, ju lutem, nemose, t’a mêrrni mrapa t’nnritçmin e t’diëshmin atdhetaar Z. Kostantin (Nelkon) Kristoforidhin, i cilli me urtii t’madhe i kaa vûu damas m’nji fjalorth fjalët e giuhëve t’huëja t’per-doruna prejë nesh, e persrii mas se-cillës fjalë vên shka domethânjen n’giuhë Shqype. — S’do lânë qi t’veditohen n’komë t’onë fjalët e huëja, e ktii qellimit kena me i dalë n’krye, kuur mos t’u lêhet fara nner fjalorë.

Arrsyja e dytë qi m’shtyyni me çilë ket gojë njekjo kje:

Sod per sod, m’saa munn t’dihet, giuha e jonë Shqype, âsht nji qi nuk munn t’i moterzohet kurrnjênës n’jetë, e njehet nner giuhët mâa t’vjetra, sikursè e pat dishmue i nnritçmi Z. Talotzi, m’nji argtim t’gzimit t’vjetit 1893, n’Kuvênn t’Françeskanve n’Kreshevë t’Bosnies, kuur nner syyt e mii — qi shkruej kto pûnë — kû nnolla me dymdhetë Shqyptarë tjerë e burra t’dijshem t’atii vênnit, m’nji urim qi na bâni nee Shqyptarve posaçe n’giuhë Llatine, tha:

«Lulzoftë giuha Shqype, âma e giuhëve tjera! Rrnoftë komi Shqyptaar, mâa i vjetri n’Europë!»8

Fjalë saa t’kânnshme aq madhnuëshme per nee Shqyptarë! —

I pshtetun n’ket e n’saa dishmime tjera thâm, se posë qi s’i kan hije kurrkûnn fjalët e huëja giuhës s’onë, e qi nneri ato qi perdoren na vrasin veshtë, âsht edhè marre per nee Sqyptarë me ja lshue perkjellen giusës s’onë e me bâa t’âmen mâa t’papasmen e mâa t’vorfnen se kto mesa (per mos m’u thânë bija) giuhët e huëja.

Giuha e jonë kaa kênë edhè âsht nenè giuhë luftare, giuhë qi kaa diit edhè din me prefë heshta e shgjeta e jo pupla! Porsè, falë t’i kjofshin Zotit! sod kena fillue me ardhë n’vedi, e gadi-gadi kena xânë me luëjt puplen mâa teper se pushken sadò pak si vonë!, e gjinnena mêngut per fjalë qi i perkasin dijes e hollimit. — Ngushtësija na bân me i shkue nnokuëj n’derë per kso fjalësh t’sgiedhuna e me mkâmë mêngimin t’onë — per tash. — T’kuëjen derë munn t’a msymë paa na u kuqë ftyra? Deren e Grekve t’vjeter, (e mos, e Zot, t’grekve t’sodçem!)

Kjo âsht nji giuhë qi munn t’a moterzojmë me t’onen, n’mos per giasim qi kan nner vedi, per mohe nemosè.

Si giuha Shqype âsht giuhë luftare, e qi âsht kênë dhânë me prefë heshta e shgjeta, ashtû; giuha e Grekve t’vjeter âsht kênë giuhë dijet edhè msimit. Praa, nneri qi t’a mkâmin giuhen t’onë, kujtoj se s’unn do t’na shaje kush n’u sherbejshim me terminologii t’tyne, masì edhè t’tâna komet e Europës me ket terminologii sherbehen. Asht perlim me i permênnë atà burra t’nnritçem qi e kan paa ket nevojë: Z. Lekë Gruda n’Fjalorth, e Shoqnija e Bashkimit n’«Shtojcë» t’fjalorit t’sajë.

Vllazen Shqyptarë!

Po e maroj fjalen t’ême me ket porosii: xênie fjalorin e giuhes s’nânës, mos e hiqni duersh, persè ky âsht libri i komit t’onë, e thesari i atdheut t’onë!» Lulzoftë, praa, giuha Shqype âma e giuhëve tjera! Rrnoftë komi Shqyptaar mâa i vjetri n’Europë! —


«T’falem, Shqypnii, ti i shpirtit t’êm dishiri!

I lum njimênn jâm un n’ngjii t’ânn tu rrnue,

Tu’ gzue t’paamt t’ânn, tu tëhjekë at ajr t’kullue

Si Leka i Madhi e Skenderbegu i Biri! (2.) —






Shënime

Maca tui markezë ( »  »  » ) ↩︎



	
Prroska me quriqime (Êmzot P. Xarishi.) ↩︎



	
Izaija Parathânës, k. LIX. 21. — ↩︎



	
Pûnët e Apostujve, k. II. — ↩︎



	
V. O. N’numrim t’fjalorve n’faqe 125 u harrue kjo oroë: «Njikta fjalorë i njefa, persè jânë mâa t’njofshem, e prejë se munnet me i pasë mâa nnoresh gjithicilli Shqyptaar qi rreket per sbukurim t’giuhës Shqype tuj kênë t’shtypun n’giuhë t’njoftuna. Auktori. ↩︎



	
«I ngula syyt nji ditëze, thotë De-Amicis, m’nji dorëshkresë t’true Theofil Gautier-it, n’t’çillen i gjeta kto fjalë: Baudelaire-i pveti Gautier-in: qysh kee mrrîi me xânë giuhen aq hollë e me shkrue aq hieshem? — Gautier-i i pergjegji: Nuk i kam pasë daa syyt prejë fjalorit, e me nnimë t’ktii kam xânë aq bukur giuhen e s’ême âmë.» E pernjimênn, thonë, se Gautier-i s’e kaa pasë hjekë durësh fjalorin e giuhës s’vet, edhè e kaa pasë knnue me shije e kânnje t’padiftueme. ↩︎



	
Fjalët e Z. Talotz-it: «Floreat lingua albanica, mater aliarum linguarum! Vivat natio albanica vetustissima in Europa!» ↩︎








Agimi i Gjytetniis
u shkrua nga Shtjefën Gjeçovi dhe u botua më 1910.



Ky botim elektronik u përgatit nga vullnetarët e Fletoreve dhe u përditësua më 25 shtator 2026.

Versioni më i ri gjendet gjithmonë te fletoret.com/gjecovi/agimi-i-gjytetniis.


epub/images/cover.jpg
Agimi i Gjytetniis

SHTJEFEN GJECOVI

FLETORET





epub/toc.xhtml


Përmbajtja



		Faqja e titullit



		Për këtë botim



		Hyrje



		Shoqnija



		Besimi e Atëdheu



		Atdhedashtnija



		Giuha



		Shtim



		Shënime



		Kolofoni








Pikat kryesore



		Agimi i Gjytetniis








